Mithurun, india in fiya,alhuvi adhi bihuge shipment eh Kulhudhuffuttah genesfi\nކުޅުދުއްފުށީ ބަނދަރު މަތި، މިތުރު ކޮމްޕެނީން މިއަދު ވަނީ ފިޔާ، އަލުވި އަދި ބިހުގެ ޝިޕްމެންޓެއް ގެނެސްފައި--ފޮޓޯ:އިރުޝާދު\nމިތުރު ކޮމްޕެނީން، އިންޑިޔާއިން ފިޔާ، އަލުވި، އަދި ބިހުގެ ޝިޕްމެންޓެއް ކުޅުދުއްފުއްޓަށް ގެނެސްފި\n- ޝިޕްމެންޓް ގެނެސްފައިވަނީ ސީދާ އިންޑިޔާއިން\n- ތަކެތި ވިއްކުމަށް ހަމަޖެހިފައިވަނީ އަގުހެޔޮކޮށް\n- ބާޒާރަށް މުދާ ނެރެވޭވަރުވާނީ ބުރާސްފަތި ދުވަހު\nކޮވިޑް-19 އާ ގުޅިގެން އިންޑިޔާ ލޮކްޑައުންކުރުމުގެ ސަބަބުން ރާއްޖެއަށް ފިޔާ، އަލުވި އަދި ބިސް ލިބުމުގައި ވަނީ ވަރަށް ބޮޑެތި ދަތިތަކާ ކުރިމަތިވެފަ އެވެ. އެހެންވެ އެތަކެއް ރައްޔިތުންނަށް ފޯރުކޮށްދިނުމުގެ ގޮތުން ސަރުކާރުން ދަނީ މަސައްކަތްތަކެއް ކުރަމުންނެވެ. އަދި ފިޔާ، ބިސް، އަލުވިގެ އަގު ސަރުކާރުން ވަނީ ކޮންޓްރޯލްކޮށްފަ އެވެ.\nސަރުކާރުން ހާމަކޮށްފައިވަނީ ބާޒާރުގައި ވިއްކާ ފިޔާ، އަލުވި އަދި ބިހުގެ އަގު ކޮންޓްރޯލް ކުރުމަށް ނިންމާފައިވަނީ މިވަގުތު އިގްތިސޯދީ ހާލަތު ހުރި ގޮތަށް ރިއާޔަތްކޮށެވެ. އެހެންވެ މީގެ ފަހުން މީހުން ދިރިއުޅޭ ރަށެއްގައި ފިޔާ އަދި އަލުވި ކިލޯއެއް ވިއްކޭނެ އެންމެ ބޮޑު އަގަކީ 20 ރުފިޔާ ކަމަށެވެ. އަދި ބިހެއް ވިއްކޭނެ އެންމެ ބޮޑު އަގަކީ 1.80 ކަމަށެވެ.\nކުޅުދުއްފުށީގައި ފުޅާ ދާއިރާއެއްގައި ވިޔަފާރިކުރަމުންދާ މިތުރު ކޮމްޕެނީން އަންނަނީ ކޮންމެ ރޯދަމަހަކާއި ދިމާކޮށް މިތަކެތި އިންޑިޔާ މަގުން ކުޅުދުއްފުއްޓަށް ގެންނަމުންނެވެ. އެގޮތުން މިފަހަރުގެ ޝިޕްމެންޓް ވަނީ މިއަދު ހެނދުނު ކުޅުދުއްފުއްޓަށް އައިސްފަ އެވެ.\nމިތުރު ކޮމްޕެނީގެ ވެރިޔާ މުހައްމަދު ޒުހެއިރު ވިދާޅުވީ، ރޯދައަށް ގެނައި މި ޝިޕްމެންޓް މިފަހަރު ކަންތައް ދިމާވި ގޮތުން މިއައި ތަންކޮޅެއް އަވަހަށް ކަމަށާ އެހެން ދިމާވީ އިންޑިޔާ ލޮކްޑައުންގައި އޮތުމުން ބޯޓް ފަހަރާއި އެތެރޭގައި މުދާ އުފުލުމުގައި ހުރި އުނދަގޫތަކާ ހެދި ކަމަށެވެ.\n"ހޯލް ސޭލް ކޮންޓްރޯލްކުރާނަން. ރީޓެއިލް ކޮންޓްރޯލެއް ނުކުރާނަން. ހޯލް ސޭލް ކޮންޓްރޯލްކުރަނީ ގިނަ ބަޔަކަށް ނުލިބިދާނެތީ." ޒުހެއިރު ވިދާޅުވި އެވެ.\nޒުހެއިރު ވިދާޅުވި އެވެ.\nޓުޓިކޮރިނުން ގެނައި މި ޝިޕްމެންޓްގައި ފިޔާ، އަލުވި، ބިސް އަދި ކެބެޖް ފަދަ މުދާ ގެނެސްފައިވެ އެވެ. އޭނާ ވިދާޅުވީ، މުދަލުގެ އަގުތައް އަދި ފައިނަލު ނުވާކަމަށާ އެކަމަކު ސަރުކާރުން ކޮންޓްރޯލްކޮށްފައިވާ އަގަށްވުރެއް ބޮޑު ނޫން އަގަކަށް ވިއްކޭނެ ކަމަށެވެ.\n"އަގުތައް އަދި ކަނޑައަޅާފައިނުވިނަމަވެސް ވަރަށް ބޮޑަށް ޔަގީންކަން ދެން ﷲ އިރާދަކުރެއްވިއްޔާ ސަރުކާރުން ކޮންޓްރޯލްކޮށްފައި ހުރި އަގަށް އަޅުގަނޑުމެން އަތުން ގެންގޮސްގެން ވިއްކޭނެ." މަޝްހޫރު ވިޔަފާރިވެރިޔާ ޒުހެއިރު ވިދާޅުވި އެވެ.\nޒުހެއިރު ވިދާޅުވީ، މުދަލުގެ ބޮޑުބައެއް ހޯލް ސޭލްކޮށް ވިއްކާލެވެން މިހާރުވެސް ވިޔަފާރިތަކުން ޝައުގުވެރިކަންފާޅުކުރަމުންދާ ކަމަށާ ނަމަވެސް ހޯލް ސޭލްކުރާނީ ކޮންޓްރޯލްކޮށްގެން ކަމަށެވެ. ހޯލް ސޭލް ކޮންޓްރޯލްކުރަނީ ގިނަ ބަޔަކަށް ނުލިބުމުގެ ފުރުސަތު އޮތުމުން ކަމަށްވެސް އޭނާ ފާހަގަކުރެއްވި އެވެ.\nމުދާ ބޯޓް މިއަދު ކުޅުދުއްފުއްޓަށް އައިނަމަވެސް ބޯޓް ބަނދަރުކޮށް މުދާ ބާޒާރަށް ނެރެވޭވަރު ވާނީ ބުރާސްފަތިދުވަހުން ކަމަށް މިތުރުން ހާމަކުރެ އެވެ.


تَدْوِيْنُ السُّنَّةِ النَّبَوِيَّةِ – 51 – – DhiSalafiyyah\nއައްޝައިޚް މުޙައްމަދު އަލްއަމީން އައްޝަންޤީޠީ رحمه الله ވިދާޅުވިއެވެ.\nޤުރުއާނުގައި އައިސްފައިނުވާ ކަމެއް ސުންނަތުގައި އައުން ދެ ދަރަޖައަކަށް ބެހިގެންވެއެވެ.\nފުރަތަމައީ: އިތުރުވި ކަމަކީ ކުރިން އައިސްފައިވާ ނައްޞުގެ ޝަރުޠަކަށް ނުވުން. އޭގެ މިޘާލަކީ މީހަކާ ނުއިނދެ (ޒިނޭކުރި) މީހެއްގެ ގައިގައި ސަތޭކަ އެތިފަހަރުން ޙައްދު ޖެހުމަށް އައިސްފައިވާ ޙުކުމުގެ އިތުރަށް އަރުވާލަން އައިސްފައިވާ ޙުކުމެވެ.\nދެވަނައީ: އިތުރުވި ކަމަކީ ކުރިން އައިސްފާކަމުގެ ޝަރުޠަކަށްވުން.\nމިދެދަރަޖައަށް ރަނގަޅަށް ބެލުމުން އެނގިގެންދަނީ މިދެދަރަޖައިގައިވެސް އެއް ޙުކުމެއްވާކަމެވެ.\nފުރަތަމަ ދަރަޖާގައި އެވަނީ އޭގެ ބަޔެއް އިތުރުކުރެވިފައެވެ. ދެވަނަ ދަރަޖާގައި އެވަނީ އޭގެ ޝަރުޠެއް އިތުރުކުރެވިފައެވެ. އެދެކަމުގައިވެސް ވަނީ އެއްޙުކުމެކެވެ. އެހެނީ އަރުވާލުމަކީ އެޢުޤޫބާތުގެ ތެރޭގައި ހިމެނޭ ބައެކެވެ. ޙައްދުޖެހުމުގެ އިތުރަށް އެކަން ލެއްވުމީ ޢުޤޫބާތް އިތުރުވެގެންދާ ކަމެއްކަން ސާފުކޮށް އެނގެއެވެ.\nޖުމްހޫރު ޢިލްމުވެރިންގެ މަޛްހަބަކީ މިފަދައިން ކަމެއް އިތުރުވުމުން އެއީ ނާސީޚުކުރާ ނައްޞެއްކަމުގައި ނުދެކުމެވެ. – ބޮޑަށް ބުރަވެވެނީވެސް މިފަދައިންނެވެ. – އެހެނީ އޭގެން ކުރީގެ ޙުކުމް އުފުލިގެން ނުދާތީއެވެ. އޭގެން ނެތިގެން ދިޔައީ ދަލީލެއް އަންނަންދެން ޒިންމާއިން ބަރީއަވެފައި އޮތް އޮތުމެވެ. މިތަނުގައި އިތުރުވެފައިވާ ނައްޞުގެ ސަބަބުން އެ އިތުރުވީ ކުރީގެ ނައްޞުގައި ބަޔާންކޮށްފައި ނުވާކަމެކެވެ. އަދި ކުރީގެ ނައްޞުގައިވާކަމެއް ޞަރީޙަކޮށް ޘާބިތެއްވެސް އަދި ނަފީއެއްވެސް ފަހު ނައްޞަކުން ނުކުރެއެވެ.\nމިކަމުގައި ޚިލާފުވެވަޑައިގެންފައިވަނީ އިމާމު އަބޫ ޙަނީފާ – رحمه الله – އެވެ. ޞައްޙަ ޙަދީޘް އައިސްފައިވީ ނަމަވެސް އަރުވާލުމަކީ ޙައްދުގެ ބައެއްކަމުގައި އެކަލޭގެފާނު ދެކިވަޑައިނުގަންނަވައެވެ. ވިދާޅުވިއެވެ.\n“ޙައްދުޖެހުމަކީ އެކަމުގެ ޙައްދުކަމުގައިވީ ފުދުނެވެ. އަދި އަރުވާލުމަށް އައިސްފާވާ ނައްޞަން ދަލީލު ކުރަނީ ހަމައެކަނި ޙައްދުޖެހުމުން ނުފުދޭ ކަމެވެ. ޙައްދު ޖެހުމާއެކު އަރުވާލަން ޖެހޭކަމެވެ. މީގެން ދޭހަކޮށްދެނީ ކުރީގެ ޙުކުމް މަންސޫޚުވާކަމެވެ. އެހެނީ ޙައްދު ޖެހުމަކީވެސް އޭގެ ޛާތުގައި ޙައްދެއްގެ ގޮތުގައި ފުދޭނެ ފުރިހަމަ ޙުކުމެކެވެ.”\nއެކަލޭގެފާނު މިކަން ބިނާކޮށްފައި އެވަނީ އާޙާދު ޙަދީޘަކުން މުތަވާތިރު ޙަދީޘެއް މަންސޫޚު ނުވާނެކަމުގެ މައްޗަށެވެ. އެހެނީ ޙައްދު ޖެހުމުގެ އާޔަތަކީ މުތަވާތިރު ނައްޞެކެވެ. އަދި އަރުވާލުމާ ގުޅޭ ޙަދީޘްތަކަކީ އާޙާދު ޙަދީޘްތަކެކެވެ. ކޮންމެއަކަސް އެކަލޭގެފާނުގެ މަޤްޞަދަކީ ފަހުން އައި ނައްޞަކީ ނާސީޚުކުރުވާ ނައްޞެއްކަމުގައި ވިޔަސް އާޙާދު ޙަދީޘަކުން މުތަވާތިރު ނައްޞެއް މަންސޫޚުވެގެން ނުދާނޭކަމެވެ.\nހަމައެފަދައިން ޖުމްހޫރު ޢިލްމުވެރިން ވިދާޅުވެއެވެ. ހުވާއާއި ޡިހާރުގެ ކައްފާރާއެއްގެ ގޮތުގައި އެމިނިވަންކުރެވޭ އަޅަކީ މުއުމިނަކަށްވުން ޝަރުޠުކުރުމަކީ އެއީ އަދި ޙުކުމް މަންސޫޚުވުމެއް ނޫނެވެ. އެކަމުގައި އެފަދައިން އެކުރަނީ މުޠުލަޤު ކަލިމައެއްގެ މައްޗަށް މުޤައްޔަދު ކަލިމައެއް ގެނެސް އެގޮތަށް މާނަކޮށްގެނެވެ.\n(މިމައްސަލާގައި މުޠުލަޤު ކަލިމައަކީ ހުވައާއި ޡިހާރުގެ ކައްފާރާއެއްގެ ގޮތުން އަޅަކު މިނިވަން ކުރުމަށް ބަޔާންކުރެވިފައިވާ ކަލިމައެވެ.\nއަދި މުޤައްޔަދު ކަލިމައަކީ އޮޅިގެން މީހަކު މަރާލެވޭ މީހާގެ ކައްފާރާއެއްގެ ގޮތުގައި މުއުމިނު އަޅަކު މިނިވަންކުރަން އައިސްފައިވާ ކަލިމައެވެ.)\nނަމަވެސް އެފަދައިން ކަލިމައެއް އިތުރުކުރުމަކީ މަންސޫޚުކުރުންކަމުގައި ދެކިވަޑައިގަންނަވާތީ އިމާމު އަބޫ ޙަނީފާ އެފަދައިން ވިދާޅުނުވެއެވެ.\nޖުމްހޫރު ޢިލްމުވެރިން ވިދާޅުވެފައިވަނީ މިފަދައިން ނައްޞުގެ ފަހުން އަންނަ ޙަދީޘް އާ ފުރަތަމަ ނައްޞާ ތަޢާރުޟެއް ނުވާކަމުގައެވެ. މިގޮތުން ނާސިޚު އާއި މަންސޫޚާ ދެމެދުގައި އެކަތި އަނެކަތި ނަފީކުރުން ހިމެނެން ޖެހެއެވެ. ހަމައެއާއެކު އެކަތި ޘާބިތުކުރުމުން އަނެކަތި ނަފީވުން ލާޒިމުވެ އެދެ ނައްޞުގެ މާނަ ޖަމާ ނުކުރެވުން ލާޒިމުވެއެވެ. \n انظر: مذكرة الشيخ محمد الأمين في أصول الفقه ص: ۷٥- ۷۷.


ދުޝްމަން – 1 – Esfiya\nރަށުތެރޭގައި އެންމެ ލާނެތްވާނީ އަހަރެންގެ ރައްޓެހިންނޭ ބުންޏަސް ދޮގަކަށް ނުވާނެއެވެ. މަދަރުސާ ނިންމާފައި އެ ނުކުންނަ ގޮތަށް އަހަރުމެން ގެޔަށް ވަންނަނީ ރޭގަނޑު ކާ ގަޑި ޖެހުނީމައެެވެ. ރަށު ސުކޫލުގައި ގްރޭޑު ދިހައެއް ކިޔެވުމަށްފަހު ހުރިހާ އެންމެން އެއްބަސްވީ މޭލެ ގޮސް އޭލެވެލް ކިޔަވާށެވެ. ނަމަވެސް އަދި އެއް އަހަރު އެބަ އޮތެވެ. އޯލެވެލް ހަދާ އަހަރެވެ.\nއެދުވަހަކީ ހަމަ އާދައިގެ ދުވަހެކެވެ. މޫސުން ރީތިވެފައި މަޑު ފިނިވައިރޯޅިއެއްވެސް ޖެހެމުންދިޔައެވެ. ސުކޫލް ނިންމާފައި އަހަރުމެން ހިނގަމުންދިޔައީ އަތިރިޔާ ދިމާލަށެވެ. އަހަރެންނަކީ އެހާ ވާހަކަ ގިނަ މީހެއް ނޫނެވެ. ނަމަވެސް ޝާޔާ ހުންނައިރު ބާރަށް އެއްޗެކޭ ނުބުނެ ހުރުމަކީ އިންސާނަކަށް ކުޅަދާނަވާ ވަރުގެ ކަމެއް ނޫނެވެ. އޭނާ އަނގަ ގަދަ ކަމުންނެވެ. ބޮލަށް އުދަނގޫކުރާ ވަރުންނެވެ. ޝާޔާއަކީ ދޮންވެފައި ބަލާލަން ރީތި ކުއްޖެކެވެ. އޭނާގެ ފުރިހަމަ ސިފަތަކަށް ހިޔަނި އެޅެނީ އޭނާގެ ބޮޑު އަނގަޔާ ހެދިއެވެ. އަނގަ ނުބާނާކަށް ވަކި ކަމެއް ނޯވެއެވެ. ހިމޭނުން ހުންނަ ވަގުތެއް ނުދާނެއެވެ. މީހުނަށް މަލާމާތާއި ފުރައްސާރަކުރުމަކީ އޭނާގެ ކަށީގައި ހިފާފައި ހުންނަ ކަންކަމެވެ. ދެ ބުމަ ގޮށްޖަހަމުން އަހަރެން ހިނގީ ޝާޔާއާއި ވީހާވެސް ދުރުންނެވެ. އޭނާގެ އަވާގައި ޖެހި ހަލާކުވާން ބޭނުން ނުވާތީއެވެ. އޭރުވެސް މާއިން އާއި ފައިނާނަށް ހީވަނީ ޢީދެއް އައިސްގެން އުޅޭހެނެވެ. އެމީހުނަށް ޝާޔާ ވަރެއް ނެތެވެ.\nއަހަރެންގެ އެންމެ ގާތް އެކުވެރިޔަކީ ރަނާއެވެ. ރަނާއަކީ ހަމުގެ ކުލަ އޮޅަލި ހިކިކޮށް ހުންނަ ހިތްގައިމު ހިނިތުންވުމެއްގެ ވެރިޔެކެވެ. ކުޑައިރުއްސުރެވެސް އަހަރުމެން ދެމީހުން ކިޔެވީ އެއް ކިލާހެއްގައެވެ. ރަނާގެ މަޑުމައިތިރި މިޒާޖާއި ހިތްހެޔޮ ހިނިތުންވުން ފެނިފައި އެންމެ ފުރަތަމަ ދުވަހުވެސް ރަނާއާއި ގަޔާވެވުނެއެވެ. އެ ދުވަސްވަރު އަހަރެންގެ އިހުސާސްތަކަށް ދޭންވި ނަމެއް އަހަރެންގެ ތުއްތު ސިކުނޑިއަށް ނޭނގުނެއެވެ. ދުވަސްތަށް ފާއިތުވަމުން ގޮސް ދެމީހުން ފުރާވަރަށް އެރިއިރު އަހަރެން ރަނާޔާއި ދޭތެރޭ ދެކެނީ ކިހިނެތްކަން ފަހުމުވެގެންދިޔައެވެ. ރަނާއަކީ އަހަރެންގެ ހިތުގެ ހަމަޖެހުމެއެވެ. ހުވަފެނުގެ މަލިކާއެވެ. އަދި ޝާޔާގެ ތިމާގެ ކުއްޖެކެވެ. ކުރު ގޮތަކަށް ބުނަންޏާ އޭނާގެ “ކަޒިން”އެވެ.\nއަހަރެންނާއި ރަނާ ހިނގަމުންދިޔައީ ބަޔޮލޮޖީ ފިލާވަޅު މަޝްވަރާ ކުރަމުންނެވެ. ރަނާއާއި އުދަނގޫ ސުވާލެއް މުޠާލިޢާކުރަން ދިޔައިރު އޭނާގެ ތުންފަތް އޫ ކޮށްލާލެއް ލޯބި ކަމުން އަހަރެންގެ އަނގައިން ސޮނި ނުވެއްޓުނީ ކިރިޔާއެވެ.\n“އައްޗީޑި! މިއޮށް މީހެއް!”\nކުއްލިއަކަށް އަހަރެންގެ މޫނު މައްޗަށް ޖެހި ތެތްވެފައި އޮތް ޓިޝޫ ފެނިފައި ރުޅި އައިސްގެން ގޮސް ދެލޯ މަރާ ތަގުޅި ކޮށްލެވުނެއެވެ. ދުރުގައި ހެވިފައި ބަލަން ހުރި ޝާޔާ ފެނިފައި ކައިރީގައި އޮތް ފަންވަތުން ޖަހާ ހެޔަރުވާލާނަމޭ އަހަރެން ހިތަށް އެރިއެވެ. ޝާޔާ ސަލާމަތްވީ ރަނާ ރަކި ގޮތަކަށް ހީލި މަންޒަރު ފެނިފައި އަހަރެންގެ ރުޅިގަނޑު ފިނިވީމައެވެ. ހުރިހާ އެންމެނަށް ވެސް އަހަރެން ރަނާއާއި ގަޔާވާކަން އިނގެއެވެ. ރަނާއަށް ވެސް ބައެއް ފަހަރު އިނގޭހެން އަހަންނަށް ހީވެއެވެ. އަހަރެންގެ ލޯތްބަކީ ޝާޔާ ކަހަލަ ކެރޭ މީހުނަށް ބޮޑު ޖޯކެކެވެ. ބައެއް ފަހަރު ޝާޔާގެ ޖެހިލުން ކުޑަކަމާއި ދޭތެރޭ ހަސަދަވެރިވާ ވަގުތު ވެސް އާދެއެވެ. އަހަރެންގެ ފިނޑިކަމާއި މެދު އަމިއްލަ ނަފްސަށް މަލާމާތް ނުކުރާ ދުވަހެއް ނުދާނެއެވެ. ލޯބި ހުށަހަޅަން ނުކެރޭނީ ރަނޑުންނޭ ޝާޔާ ނުސީދާ ގޮތަށް ކިތަންމެ ފަހަރަކު ބުނެފިއެވެ. އަހަރެންނަކީ ފިނޑިއެއްކަން ގަބޫލުކޮށް އެ ހިތި ތެދު ހިތުގެ އެންމެ އަޑީގައި ވަޅުލާ އެކަން ނިންމާލާފީމެވެ. މާދަން ގައިމުވެސް އަހަރެން ރަނާ ކައިިރި ލޯބިވާ ވާހަކަ ބުނާނަމެވެ.\n“އޭ! މިއަދު ސަންސެޓް ހާދަ ރީއްޗޭ! ހިނގާބަ ވޮލީ ކުޅެން.”\nވެލިގަނޑުގައި އޮތް ވޮލީ ބޯޅަ އަތަށް ހެޔޮވަރުކޮށްލަމުން ޝާޔާ ބުނެލިއެވެ. އެވަގުތު އަރާކާ އެއްޗެއްހެން ފައިނާން އާއި މާއިން އުފަލުން ފުމެން ފެށިއެވެ. ޝާޔާއާއި ދިމާވުމުގެ ކުރިން ފައިނާންއަކީ މަޑުމައިތިރި ކުއްޖެކެވެ. އަދި މާއިން އަކީ އަންހެން ކުއްޖަކާ ދިމާލަށް ލޮލުކުރިން ވެސް ބަލާ ނުލާ މީހެކެވެ. ދެމީހުން ޝާޔާގެ ޖާދޫގައި ޖެހުނީ ކިހިނެތް ބާވައޭ ހިތަށް ނާރާ ދުވަހެއް ނުދާނެއެވެ. ފައިނާންއަކީ\nސުކޫލް ޑެޕިޔުޓީ ކެޕްޓަންގެ އެންމެ ގާތް ރަހުމަތްތެރިޔާއޭ ކުދިން ކިޔާތީ އޭނާ އެކަން ބަލައިގަތީ ކަރުގައި އެޅެވުނު މެޑައްޔެއްހެނެވެ. މާއިންއަށް ޝާޔާގެ މަޑު މުށިކުލައިގެ ލޮލާއި ވެނީލާ ކުލައިގެ ހަންގަނޑު ފެނިފައި ކުޅި ދިޔާވި ގޮތަށް އަދިވެސް އެހެރީ ޝާޔާގެ ލޯބި ލިބޭނެ ކަމުގެ އިންތިޒާރުގައެވެ.\nސުކޫލް ކެޕްޓަނަކީ އަހަރެން ކަމުގައި ވިޔަސް އޮއްޓަރެއް ހުރި މީހަކީ ޝާޔާއޭ ބުނާ މީހުންގެ އަދަދު މަދެއް ނޫނެވެ. ބޮޑު އަނގަޔެއް އޮތިއްޔާ ދެން އެހެރީ ހުރިހާ ކަމެއް ފުރިހަމަވެފައެވެ.\nއަހަރެން ތުންގަނޑު އަނބުރާލާފައި ރަނާޔާއި އެއްކޮށް ކުޑަކުދިން ހެއްލަން ބޭނުންކުރާ އުދޯއްޔެއްގައި ހަމަޖެހިލީމުއެވެ. ރަނާ ހުއްޓާނުލާ ވާހަކަ ދައްކަމުން ދިޔައިރު ފޯރީގައި ޝާޔާއާއި ދެންތިބި މީހުން ކުޅެން ތިބިތަން އަހަރެންނަށް ނުފެންނަ ކަހަލައެވެ. އެއަށް ވުރެވެސް ކުރިމަތިން ފެންނަ މަންޒަރު މާ ހިތްގައިމެވެ.\n“ރަނާ! ފޫއްސެއް ނުވޭތަ ތިތާ އިންނާކަށް ތި ރައްޔާނު ކައިރީ؟ އާދެބަ ކުޅެލަން!”\nއަހަރެން އުފާވާ ކޮންމެ ކަމެއް ފޭރިގަތުމަކީ ޝާޔާގެ ދިރިއުޅުމުގެ ލަޑުދަނޑި ހެއްޔެވެ؟ ރަނާ ދެ ކޮޅަށް ކިރާލަ ކިރާލަ ހުއްޓާ ޝާޔާ އައިސް އޭނާ އަތުގައި ހިފާފައި ގެންދިޔައެވެ. ކުޅިވަރެއް ވެއްޖިއްޔާ ނުކުޅެން މީހަކު ގަދަހަދައިފިނަމަ ޝާޔާއަށް ހަޖަމެއް ނުވާނެއެވެ. ހުރިހާ އެންމެން ވެސް އޭނަ ގަންނަހާ ގަނޑެއް ގަންނަން ޖެހޭނެއެވެ. އެއީ އޭނާގެ އުޞޫލެވެ.\nއަހަރެން އުދޯލި ހެއްލަމުން ވިސްނަން އިނީ މާދަމާ ރަނާ ކައިރީ ރައްޓެހިވާން އަހާނެ ގޮތަކާ މެދުގައެވެ. އިންޓަވަލް ރުފިޔާ ރައްކާ ކޮށްގެން މާބޮނޑިއެއް ގަންނަ ވަރަށް އެއްވެއްޖެއެވެ. މިދިޔަ އަހަރު ގަތް ފަށް ވެސް އެބަ އޮތެވެ. އެވެސް ދޭން ނުކެރުނީ ޝާޔާ އެ ވަގުތު ކޮޅުގައި ކިލާސް ފަޅާފައި ކެރޭނެއްހެން ދެމިގަތީމައެވެ. އެކަނި ރަނާޔާއި އެއްކޮށް ވަގުތުކޮޅެއް ވެސް ހޭދައެއް ނުކޮށްލެވެއެވެ. އެންމެ ހިތްދަތިވާކަމަކީ ރަނާވެސް ޝާޔާ އެޅިހާ ބަތަކަށް ރިހަ އަޅާތީއެވެ. ދުވަހަކުވެސް އަހަރެން ދިފާޢުކޮށް ވާހަކައެއް ނުދައްކައެވެ. ލޯބި ހުށަހަޅާ ފަހުން ރަނާގެ އުޅުން ބަދަލުވެދާނެ ކަމުގެ އުއްމީދު އަހަރެންނަށް ނޭނގިނަމަވެސް ކުރެވެން ފެށިއެވެ.\nއިރު އޭގެ ވާޖިބު އަދާކޮށްފައި އޮއްސެމުން ދިޔައީ އުޑުތަކުގައި ރަތާއި އޮރެންޖު ކުލަ ޖައްސަމުންނެވެ. އުޑުމަތި ފެންނަމުން ދިޔައީ ސަަންކުއިކް އަނބު ޖޫސްތައްޓެއް ހެނެވެ. ދޫނި ސޫތްޕާއި އެހެނިހެން ޖަނަވާރުތަށް އޭގެ ހޮހޮރަޔަށް ވަދެ ކަންނެތްކަމާއި އެއްކޮށް ލޯ މަރާލީ ރޭގަނޑުގެ މަހުލޫގުތަކަށް މަރުހަބާ ކިޔަމުންނެވެ.\nފުން ހިޔާލަކަށް ގޮސް އަހަރެން ގެއްލިފައި އިންދާ ފައިނާންގެ އަޑަށް އުދޯލިން ނުވެއްޓުނީ ކިރިޔާއެވެ.\n“ޝާޔާ! ބޯޅަ ފެނިއްޖެތަ؟!!”\nފައިނާން ކުރިމަތީ އޮތް ގަސްގަހުން ބަރާވެފައިވާ ވަލާ ދިމާލަށް ބޯ ދިއްކުރަމުން ހަޅޭއްލަވަމުން ދިޔައެވެ. ފަހަތުގައި ހުރި ރަނާޔާއި މާއިންގެ މޫނުމަތިން ވެސް ނުތަނަވަސްކަމުގެ ކުލަވަރު ފާޅުވެގެން ދިޔައެވެ. އަނެއްކާ އެ ޝާޔާ ކޮންތާކަށް ވަނީ ބާއެވެ؟\n“ކިހިނެތް ވީ؟ ކޮބާ އޭނަ؟”\nދަބަސް ކަނާތު ކޮޑަށް އެއްލަމުން އަހަރެން ރަނާގެ އަތުގައި ހިފާ ބާރުކޮށްލީމެވެ. ރަނާގެ ހިތަށް ލުޔެއް ދިނުމުގެ ބޭނުމުގައެވެ.\n“ޝާޔާ ބޯޅަ ބަލާ ވަން ގޮތަށް އަދިވެސް ނުނިކުމޭ! މިހާރު ވެއްޖެ އިރުކޮޅެއް ވެސް!”\nމާއިން ވާހަކަ ދައްކަމުން ދިޔައިރު ފައިނާން އަދިވެސް ގަސްތައް ފޭކުރަމުން ޝާޔާގެ ހިލަމެއް ވޭތޯ މަސައްކަތްކުރިއެވެ.\n“ވެދާނެ އޭނަ ސަމާސާ ކުރަނީ ކަމަށް. އިނގެއެއްނު އޭނަގެ ގޮތް. މިހާރު ޔަގީން އޭނަ ހުންނާނީ ގޭގަ.” އަހަރެން އެހެން ބުނީ އެއްވެސް މީހެއް ހިތްހަމަޖައްސައިދޭކަށް ނޫނެވެ. ޝާޔާއަކީ ހަމަ އަސްލުވެސް އެކަހަލަ ކަމެއް ކޮށްފާނެ މީހެއްކަން ހުރިހާ އެންމެނަށް އިނގޭތީއެވެ.\nފައިނާނަށް އެއްްޗެއް ބުނަން ފުރުސަތު ނުދީ އަހަރެން އުޅުނީ ވާހަކަ އޮއްބާލާފައި އަވަހަށް ގެޔަށް ދާށެވެ. ޝާޔާ ހޯދަންށޭ ކިޔާފައި ވަލަށް ވަންނަން ބޭނުން ނުވާތީއެވެ. ޔަޤީނުންވެސް މީ އޭނާ ކުރި ސަމާސާއެއްކަން އަހަރެންނަށް އިނގޭތީއެވެ. ދެން ތިބި ދެމީހުންވެސް ހަތިޔާރު ބެހެއްޓީ މަޣްރިބު ނަމާދުގެ ބަންގި ފަޒާގައި ގުގުމާލީމައެވެ. ހުރިހާ ކުދިން ފައްޗަކަށް ގަސްތަކުން ޖާގަ ހަދާލާފައި އޮތް މަގުން އަރައިގެން މިސްރާބު ޖެހީ އެކަކު އަނެކަކުގެ ގެޔަށެވެ. އޭރުވެސް ދުވަމުން ދިޔަ ފަރުހަކި ވަހަކަށް ބަދަލެއް ނާދެއެވެ.\nvarah reethi mi story ge feshun… when next\nI m doctor mashoor gulati F. A. M\nCaught my interest.. Lets see\nRain Oppa as in Ji Hoon?\nAs in ji Hoon, yes.\nOh interesting ???\nReethi idea ???\nKeep up the great work ?????\nShaayaa aee jinni eh baa???or jinni eh eyna kaaly baa???hehe..yuh caught my interest??????❤❤❤??????????????????????..Whn next.. Willbwaiting inge…keep it up rainoppa!!!.. Um thy gurl eh dhw..hihi\nIf you don’t mind can I ask you something? what’s your real name. Anyways story hama habbu.when next.\nRaayaa is my real name..\n❤❤❤❤❤❤❤fen varuga habeys❤❤❤❤❤❤❤❤ love it ❤❤❤\nSalhi feshumeh …love it…\nވޭންތަކުން ދިން ހިތި މާޒީ(2)\nހިތާމަ އެހެނިހެން ލޯބި October 25, 2017


Kihaadhoo bandharuge massakaiy mi mahu nimeyne_\nކިހާދޫ ބަނދަރުގެ މަސައްކަތް މިމަހު ނިމޭނެ\nބ. ކިހާދޫ– ފޮޓޯ/އަހްމަދު ރަޝީދު\nބ. ކިހާދޫ ބަނދަރު ހެދުމުގެ މަސައްކަތް މި މަހު ނިމޭނެ ކަމަށް އެރަށު ކައުންސިލުން ބުނެފި އެވެ.\nމި މަސައްކަތުގެ ކޮންޓްރެކްޓަރާ ހަވާލާދީ ކިހާދޫ ކައުންސިލުގެ ރައީސް ހުސައިން ޝާފިއު ޕީއެސްއެމް ނިއުސް އަށް ވިދާޅުވީ، ކުރިން މިއަހަރުގެ މާރިޗް މަހަށް ބަނދަރުގެ މަސައްކަތް ނިންމާލުމަށް ކަނޑައެޅި ނަމަވެސް އެކަން ނުވީ ބޭނުންވާ ބައެއް ސާމާނު ލިބުން ދަތިވުމުން ކަމަށެވެ. އެހެންނަމަވެސް މިހާރު މިމަސްތެރޭ ބަނދަރު ތަރައްގީކޮށް ނިންމާލެވޭނެކަމުގެ އުންމީދު ބޮޑުކަމަށް ހުސެއިން ޝާފިއު ވިދާޅުވިއެވެ.\nކިހާދޫ ބަނދަރު ހެދުމުގެ މަޝްރޫއުގެ މަސައްކަތުގެ ދަށުން ބަނދަރުގެ ބޭރު ތޮށީގައި ހިލަ ޖެހުމުގެ މަސައްކަތާއި އެއްގަމު ތޮށީގެ މަސައްކަތްވެސްވަނީ ނިންމާލާފައެވެ. އެ ބަނދަރުގައި މިހާރު ކުރަމުންދަނީ އެއްގަމު ތޮށިލާފައި އޮތް ސަރަހައްދުގައި ޕޭވްމަންޓް ހެދުމުގެ މަސައްކަތެވެ.\nބ. ކިހާދޫ ބަނދަރު. ފޮޓޯ/ކިހާ ހޮލިޑޭ ހޯމް\nމި މަސައްކަތް ވެސް މިހަފްތާތެރޭގައި ނިމޭނެކަމަށް އެރަށު ކައުންސިލުން ބުނެއެވެ.\nޒަމާނީ ފެންވަރަށް ތަރައްޤީ ކުރި މިބަނދަރު ހިމެނޭ ސަރަހައްދުގައި ބަނދަރު ބައްތި ހަރުކޮށް ބަނދަރަށް ވަދެ ނުކުމެ ހެދުމަށް ހަދާ ނެރު ފުންކޮށް ނެރު ބައްތި ޖަހާ ފަޅުގެ ފުންމިން ލެވެލްކުރުމުގެ މަސައްކަތް ވެސް މިހާރުވަނީ ނިންމާފައެވެ.\nވަރަށްބޮޑަށް ހަލާކުވެ މަރާމާތު ނުކުރެވި 15 އަހަރުވެފައިވާ ކިހާދޫ ބަނދަރު ހެދުމުގެ މަސައްކަތަށް 31 މިލިއަން އަށް ހޯގާޑާ ހަވާލުކުރީ އޮކްޓޯބަރު، 2020 ގަ އެވެ. އަދި އަމަލީ މަސައްކަތްތައް ފެށީ މާޗު 9، 2021 ގަ އެވެ.\nއެމްޓީ ހޯގާޑުން އަންނަނީ ކިހާދޫ ބަނދަރުގެ އިތުރުން މިއަތޮޅު ކުޑަރިކިލާއި ދޮންފަނު ބަނދަރު ހެދުމުގެ މަސައްކަތް ވެސް ކުރަމުންނެވެ.


Miadhu rahyithunnah minivan kamuge ihsaas kureven fashaane: Riyaaz\nމިއަދު ރައްޔިތުންނަށް މިނިވަންކަމުގެ އިހްސާސް ކުރެވެން ފަށާނެ: ރިޔާޒް\nރިޔާޒު ރަޝީދު -- އަވަސް ފޮޓޯ\nމިއަދު ރާއްޖޭގެ ރައްޔިތުންނަށް މިނިވަން ކަމުގެ އިހްސާސް ކުރެވެން ފަށާނެ ކަމަށް ޕީޕީއެމްގެ ޕާލިމެންޓްރީ ގްރޫޕް، ޕީޖީގެ ޑެޕިއުޓީ ލީޑަރު އަދި ވިލުފުށީ ދާއިރާގެ މެންބަރު ރިޔާޒު ރަޝީދު ވިދާޅުވެއްޖެ އެވެ.\nރިޔާޒް މިއަދު ކުރެއްވި ޓްވީޓެއްގައި ވަނީ، ﷲގެ ރަހުމަތުން މިއަދަކީ ދިވެހިންނަށް އަމާން ރައްކާތެރި ދުވަހަކަށްވާނެ ކަމަށެވެ. އަދި މިއަދުގެ ގައުމުގައި އުޅޭ ލޮބުވެތި އެންމެހާ އަހުންނާއި އުހުތުންނަށް މިނިވަންކަމުގެ އިހްސާސް ކުރެވެން ފަށާނެ ކަމަށްވެސް ރިޔާޒް ވިދާޅުވި އެވެ.\nރިޔާޒް އެގޮތަށް ވިދާޅުވިިއިރު، ސެޕްޓެމްބަރު 23 ވަނަ ދުވަހު ބޭއްވި ރިޔާސީ އިންތިހާބު ބާތިލް ކުރަން ރައީސް އަބްދުﷲ ޔާމީން ސުޕްރީމް ކޯޓަށް ހުށަހަޅުއްވާފައިވާ މައްސަލައިގައި ހުކުމް ކުރުން މިއަދު، މެންދުރު 1:00 އަށް ވަނީ ތާވަލްކޮށްފަ އެވެ.\nއިބްރާހިމް މުހައްމަދު ސޯލިހް، އިބޫ އިންތިހާބް ކާމިޔާބް ކުރުމާއި ގުޅިގެން ރިޔާޒްގެ ރާގު ވަނީ ބަދަލުވެފަ އެވެ. އެގޮތުން އޭނާ ވަނީ ޖުމްހޫރީ ޕާޓީގެ ބާނީ ގާސިމް އިބްރާހިމާއި ކުރީގެ ނައިބު ރައީސް މުހައްމަދު ޖަމީލަށް މަރުހަބާ ވިދާޅުވެ ޓްވީޓެއްވެސް ކުރައްވާފަ އެވެ. އަދި އިދިކޮޅުގައި ހުންނެވި ދަނގެތީ ދާއިރާގެ މެންބަރު އިލްހާމް އަހުމަދާއި ތިނަދޫ ދެކުނު ދާއިރާގެ މެންބަރު އަބްދުﷲ އަހުމަދާއެކު ނަންގަވާފައިވާ ފޮޓޯއެއް ވެސް އާންމުވެފައި ވެއެވެ.\nއެކަމާ ގުޅިގެން ޕީޖީ ލީޑަރު އަހުމަދު ނިހާން އަދި ފޮނަދޫ ދާއިރާގެ މެންބަރު އަބްދުލް ރަހީމް އަބްދުﷲ އިސްނަންގަވައިގެން ރިޔާޒްގެ މަގާމް ގެއްލުވާލުމުގެ މަސައްކަތް ފެއްޓެވި އެވެ. ނަމަވެސް މިހާތަނަށްވެސް އެކަމާމެދު ގޮތެއް ނިންމާފައެއްނުވެ އެވެ.\nޕީޕީއެމް ސުޕްރީމް ކޯޓް ރިޔާޒް ރަޝީދު + ރިޔާސީ އިންތިހާބު 2018\nސުޕްރީމް ކޯޓުން ސުޕަވައިޒްކުރާ ތަހުގީގެއް ނުހިންގޭނެ: ޝަމީމް


އެއަރކޯންތައް ސަރވިސް ކުރުން (1 އަހަރަށް)\nމި މިނިސްޓްރީ ހިންގަމުން ގެންދާ ވެލާނާގެ (10 ވަނަ) ފަންގިފިލާގެ އެއަރކޯންތައް 1 ( އެކެއް) އަހަރު ދުވަހުގެ މުއްދަތަށް ސަރވިސްކޮށް ދޭނެ ފަރާތެއް ހޯދުމަށް ބޭނުންވެއެވެ.\nވީމާ، މި މިނިސްޓްރީ ހިންގަމުން ގެންދާ ވެލާނާގެ (10 ވަނަ) ފަންގިފިލާގައި ހިމެނޭ އެއަރކޯންތައް 1 ( އެކެއް) އަހަރު ދުވަހުގެ މުއްދަތަށް ސަރވިސްކޮށް ދޭނެ ފަރާތްތަކުން ތިރީގައި މިދަންނަވާ މައުލޫމާތުތައް ފުރިހަމަ ކުރައްވައި މިނިސްޓްރީގެ އީމެއިލް [email protected] އަށް ފޮނުއްވުމުން އަންދާސީ ހިސާބުގައި ބައިވެރިވުމަށް ރަޖިސްޓްރީ ކޮށްދެވޭނެއެވެ. އަދި އީމެއިލް މެދުވެރިކޮށް ރަޖިސްޓްރީ ކުރެވުނުކަން އެންގޭނެއެވެ.\nއަންދާސީ ހިސާބު ރަޖިސްޓަރީ ކުރެވޭނެ އެންމެ ފަހުވަގުތަކީ 01 އޮކްޓޫބަރު 2020 ވާ ބުރާސްފަތި ދުވަހުގެ 14:00 އެވެ.\nއަންދާސީ ހިސާބު ހުށަހެޅުމާއި/ހުޅުވުން އޮންނާނީ 13 އޮކްޓޫބަރު 2020 ވާ އަންގާރަ ދުވަހުގެ 13:00 ގައި މިނިސްޓްރީ އޮފް ހޯމްއެފެއާޒް، ވެލާނާގެ 10 ވަނަ ފަންގިފިލާ ގައެވެ. އަންދާސީ ހިސާބު ރަޖިސްޓްރީ ނުކުރާ ފަރާތްތަކާއި، ގަޑިއަށް ވަޑައި ނުގަންނަވާ ފަރާތްތަކުގެ އަންދާސީ ހިސާބު ބަލައި ނުގަނެވޭނެކަމުގައި ދެންނެވީމެވެ.\n- އިންފޮމޭޝަން ޝީޓް (އެއަރ ކޯން ސަރވިސް ކުރުން)


Kuru vaahaka: Hahurayaa - AO News\nލިޔުނީ: (ސަމްލާ އިބްރާހިމް | އޮއިވަރު، ހދ. ކުޅުދުއްފުށި)\nމޭޒުމަތީގައި އޮތް ފޯނު ރިންގުވެފައި ކެނޑުނު މީ ތިންވަނަ ފަހަރެވެ. ކޮންމެ ފަހަރަކުވެސް ރިންގުވާން ފެށުމާއެކު ސައިލެންޓްކޮށްލާފައި ފޯނު ދުރަށް ޖައްސާލަމުން ކުރަންހުރި މަސައްކަތައިގެން މަސްއޫލުވަމުންދިޔަ ޖިލްވާގެ މޫނުމަތިން ފެންނަނީ ގޮތްހުސްވެފައިވާ ކަމުގެ އަސަރުތަކެވެ. ކިޔަވައިދޭންހުރި ކުލާހުގެ އެއްފަރާތަކަށް ޖެހިލުމަށްފަހު ފޯނު ނަގަން އުޅެފައިވެސް އެ ޚިޔާލު އޭނަ ދޫކޮށްލީ، އެކަމަކީ އަމިއްލަ ނަފުސު ބަލައިގަންނަކަމަކަށް ނުވާތީއެވެ. އެހެން ނަމަވެސް ޖިލްވާ އަށް ޔަގީންވާ އެއްކަމެއް އެބަ އޮތެވެ. ބޮޑު ކަމެއް ނުވާނަމަ ސްކޫލުގެ ރަސްމީ ގަޑީގައި ތަކުރާރުކޮށް ގެއިން ފޯނު ނުކުރާނެކަމެވެ. އަތުކުރީގައި އަޅާފައިވާ ގަޑިއަށް ބަލާލުމަށްފަހު ހިތްހަމަ ޖައްސާލީ ގަޑި ނިމެން ދެން މާގިނަ އިރެއް ނެތްކަން ޔަގީންވުމުންނެވެ. ޖިލްވާގެ އިންތިޒާރަށް ނިމުމެއް އައީ ރަނގަބީލުގެ އަޑު ގުގުމާލުމާއެކުއެވެ. ފިލާވަޅު ނިންމާލުމަށްފަހު ދަބަސް ހިފައިގެން ކުލާހުން ނުކުންނަމުން ޖިލްވާ އޭނާގެ ފޯނުނަގާ އެންމެފަހުން ގުޅާފައިވާ ނަމްބަރަށް ޑައިލްކޮށްލިއެވެ.\nޖިލްވާއާއި ފިރުޝާންއަކީ ސްކޫލް ދައުރުއްސުރެ ލޯބީގެ ގޮތުން ގުޅިގެން އުޅުމަށްފަހު މީގެ3އަހަރު ކުރިން ކައިވެނީގެ މަތިވެރި ގުޅުމުން ގުޅިގެންއުޅޭ ދެމަފިރިންނެވެ. ފިރުޝާންގެ މައިންބަފައިންނާއެކު އެޕާޓްމަންޓެއް ކުއްޔަށް ނަގައިގެން އުޅޭ މި ދެމަފިރިންގެ އެންމެ ޒުވާން އުމުރުގައި ޖޫދު ލިބުން ވެގެން ދިޔައީ މި ގުޅުމުގެ ގޮށް އިތުރަށް ބަދަހިވެގެންދިޔަ ކަމަކަށެވެ. ނަމަވެސް ޖޫދަށް ހަމަސްފުރި އަލުން ވަޒީފާގެ މާހައުލަށް ޖިލްވާ ނުކުތް ހިސާބުން މި އަމާން ގުޅުމުގައި ކުނި ޖެހެމުންދާން ފަށައިފިކަން މީގެ ތެރެއިން އެކަކަށްވެސް ރޭކާނުލާ ކަހަލައެވެ.\n“ޕްލީޒް. އަދި ކުޑައިރުކޮޅަކު ޖޫދު ހިފަހައްޓާލަދީ! ” އާދޭހުގެ ރާގުގައި ޖިލްވާ އެދުނީ އޭނާގެ ފިރިމީހާ ފިރުޝާންގެ ކިބައިންނެވެ. “ޖިލް.. މިހާރު ކޮންއިރެއް މިސޮރު ރޮނީ.. ތި ލެޕްޓޮޕް ބަހައްޓާފަ އާދެބަލަ މީނައަށް ފީޑުކުރަން.” ހަތް މަހުގެ ތުއްތު ދަރިފުޅުގެ ބޮލުގައި ބޮސްދެމުން ފިރުޝާން ކަންބޮޑުވުން ފާޅުކުރިއެވެ. “އަޅެ އަހަރެންވެސް ދެރަވެޔޭ މިގޮތަށް ކަންތައް ކުރަން ޖެހޭތީ.. އެކަމަކު ކީއް ކުރާނީ. މިރޭ 9ގެ ކުރިން މި ލެސަންޕްލޭން ސަބްމިޓް ނުކޮށްފިޔާ ބްލެކް ލިސްޓަށް އަހަރެންގެ ނަންވެސް އަރާނެ.” ކީބޯޑުގެ ފިއްތަކަށް ފަރިތަކަމާއެކު އޮބަމުން ޖިލްވާ ބުންޏެވެ. އެހެނިހެން ދުވަސްތަކާ ޚިލާފަށް ތުއްތު ދަރިފުޅު މަސަލަސް ނުވެގެން ކޮޓަރި ތެރޭގައި ފިރުޝާން ހިނގާލަ ހިނގާލަ ހުރިއިރު ހިސާބެއްގެ ނުރުހުންތެރިކަމެއް އޭނާގެ މޫނުމަތިން ފާޅުވޭމެއެވެ.\nފުރަތަމަ ޓާރމުގެ ފަހު ކުއާޓާގެ ދެވަނަ ހަފްތާ ފެށުނު ދުވަހެވެ. އާދަވެގެން ކޮންމެ އާދީއްތަ ދުވަހަކީ ހުރިހާ މުވައްޒަފުންނާ ސްކޫލުގެ ސީނިއާ މެނޭޖްމަންޓު ޓީމުގެ ފަރާތުން ބައްދަލުކުރާ ދުވަހެވެ. ބައްދަލުވުން ބޭއްވުމަށް ހަމަޖެހިފައިވާ މާލަމަށް މުވައްޒަފުން ވަންނަމުން ދިޔައިރު ދުވަހުގެ އެޖެންޑާގައި ހިމެނިފައިވަނީ ކޮން ކަންތައްތަކެއް ކަމެއް އޭގެ ތެރެއިން މަދު ބަޔަކަށް މެނުވީ ނޭނގޭނެއެވެ. 45 މިނެޓަށް ދެމިގެންދިޔަ ބައްދަލުވުން ނިމި ބައިވެރިން މީޓިންގ ރޫމު ދޫކޮށް ދިޔައިރުވެސް ޖިލްވާ އިނީ ކުރިންވެސް އޭނަ އިށީނދެގެން އިން ގޮނޑީގައެވެ.\n” އަޅެ ހިނގާބަލަ ސްޓާފްރޫމަށް.. ތިހެން އިނީމަ ޖިލްއަކާ ދެން ނުވެސް ގުޅޭ” ޖިލްވާގެ ކައިރީގައި ކޮޅަށްހުރެ އޭނާގެ އަތުގައިހިފާ ގޮނޑިން ނަގަން މަސައްކަތްކުރަމުން ވާހަކަ ދެއްކީ ޖިލްވާގެ އެންމެ ގާތް އެކުވެރިޔާ އިރަމްއެވެ. “ހަމަ އަސްލުވެސްއޭ އިރޫ.. ކިހިނެއް އަހަރެން މިހާރު މި ހުރިހާކަމެއް ހޭންޑަލް ކުރާނީ.. އަދި އެވެސް ޕޭރެންޓްސް ޑޭ ކަހަލަ ބޮޑު އިވެންޓެއް.. ހަމަ އެބަތިބި ދޯ ހުސްކޮށް ތިބި ޔަންގު ކުދިންވެސް ލީޑުކުރެވޭވަރުގެ..” ކޮލެޖު ދައުރުއްސުރެ ގާތް ގުޅުމެއް އުފެދިފައިވާތީ ކޮންމެ ވާހަކައެއްވެސް ޖިލްވާ އިރަމްއާ ހިއްސާކުރަނީ ޖެހިލުންވުމެއްނެތިއެވެ. “އެސް.އެމް.ޓީ އިންވެސް ޖިލްއަށް ޚާއްސަ ގޮތެއް ހުންނާތީއެއްނު އަބަދާއަބަދު ހުރިހާ ޓާސްކަކަށް ޖިލް ލާނީ.. ގައިމު އަހަރެމެންވެސް މިތިބީ.. ޖިލްއަށްވުރެ އެންމެ ތަންކޮޅެއްވެސް ދަށެއްނުވާނެ..” އެންމެ ފަހުން އިރަމްގެ ވާހަކައިގެ މިސްރާބު ބަދަލުވިގޮތުން އެތަނުން ނުކުމެގެން ޖިލްވާ ހިނގައިގަތީ ސްޓާފްރޫމާ ދިމާޔަށެވެ.\nރޭގަނޑުގެ އިރާކޮޅުގެ ވަގުތެވެ. އިރުއޮއްސި އަނދިރިކަން ދުނިޔެއަށް ވެރިވުމާއެކު ވިއްސާރަ ވިލާތަކުން މުޅި އުދަރެސް ބައްދާލައިފިއެވެ. އާދަޔާ ޚިލާފު ބާރު މިނެއްގައި ވައި ޖެހެމުންދާއިރު ދޭތެރެ ދޭތެރެއިން ވިދާލާ ވިދުވަރާއެކު މުޅި ފަޒާ އަލިވަމުންދެއެވެ. ކަންފަތް ބައްވާފަދަ ގުގުރީގެ ގަދަ އަޑުފައްގަނޑާއެކު އަންނަންއުޅޭ ތޫފާނެއްގެ އިންޒާރުގެ ރަނގަބީލު އިވިގެންދާ ކަހަލައެވެ. މިހުރިހާ ކަމަކަށްވުރެވެސް ޖިލްވާގެ ހިތާއި ސިކުނޑީގެ ހައިޖާނު ބޮޑެވެ. އެތައް އިރަކު ވިސްނަން އިނުމަށްފަހު ޖިލްވާ ގޮތެއް ނިންމައިފިއެވެ. އޭނާގެ ޚިޔާލު ދެކަފިވުމުގެ ކުރިން ބުއްދި އިސްކޮށް ވިސްނުނު އެންމެ ރަނގަޅުގޮތަށް ކަންކުރުމަށް އަވަސްވެގަތެވެ.\n“މިއަދު ބްރެކްފާސްޓް ނަގާނީ ބޭރުންދޯ؟” ފިރުޝާންގެ ސައިކަލު ފަހަތަށްއަރާ ހަމަޖެހިލުމުން ސައިކަލުގެ ދުވެލި ބާރުކޮށްލުމާއެކު ޖިލްވާ އޭނާގެ އެދުން ހާމަކުރިއެވެ. “ކިހިނެއްވީ؟ ޚާއްސަ ކަމެއް އޮތީތަ؟” ލޮލުގައިއޮތް އަވިއައިނު ހެޔޮވަރުކޮށްލަމުން ސައިކަލުގެ ލޯގަނޑުން ޖިލްވާގެ މޫނަށް ބަލާލާ ހިނިތުންވެލިއެވެ. “އުހުނ. ވަކި އެހެނެއްނޫން.. ވަރަށް ދުވަސް ވެއްޖެއެއްނު ދެމީހުން އެކަނި ޓައިމްކޮޅެއް ނުލިބޭތާ.. ޖޫދު ކައިރިއަށް ދެން މިއަދު ދާނީ ބްރޭކް ގަޑީގެ ފަހުން ޝޯޓްލީވް ފޮތުގަ ލިޔެލާފަ” ދެއަތުން ބާރަށް ފަހަތުން އުނަގަނޑުގައި ހިފާލާ ޖިލްވާގެ ދަތްދޮޅި ފިރުޝާންގެ ކޮނޑުގައި ޖައްސާލިއެވެ. “ލޯބިވާ ހަމަ ވިދާޅުވި ގޮތެއް..” ސްކޫލް ދޮރުމައްޗަށް ސައިކަލު ހުއްޓާލުމާއެކު ފިރުޝާން ލޯތްބާއެކު ޖިލްވާގެ އަތުގައި ހިފާލިއެވެ. “އޯކޭ.. އެހެންވީމަ ބްރޭކް ގަޑި ޖެހޭއިރަށް ބޭރަށް ނުކުންނާނަން އިނގޭ. ފިރޫ އައިސް ހުންނައްޗޭ ގަޑީގެ ކުރިއަށް” އިތުރަށް ތުއިވެލާ އަތުން ހަނާއަޅާލަމުން ޖިލްވާ ހިނގައިގަތީ ސްކޫލް ގޭޓާ ދިމާލަށެވެ.\n“ހޫމް..ހޫމް.. މިއަދު ހާދަ ހެޕީ ހެން ހީވެޔޭ..ހިޔެއްނުވޭ އިއްޔެ މިތަނުން ފުއްވާލާފަ ދިޔަ ޖިލްހެނެއްވެސް.” ރަކި ހިނިގަނޑެއް ޖަހާލަމުން އިރަމް ސަމާސާކޮށްލިއެވެ. “ޔާ.. މިއަދު ކުޑަ ޕްލޭން އެއް އެބައިން ފިރޫ އެކީގަ. ބެލް ޖަހާއިރަށް މަ ހަމަ ނައްޓާލާނަން އިނގޭ..” ދެއުކުޅުގައި އަތް ވިއްދާލަމުން ޖިލްވާ ފާހަގަކުރިއެވެ. “ކައިވެންޏަށް މިހާދުވަސްވެ ކުއްޖަކު ލިބުން އިރުވެސް ތި ރޮމް ކަމެއް ނުކެނޑުންދޯ؟” ދެފަރާތަށް ބޯހޫރާލަމުން އިރަމް ބުންޏެވެ. “އެއީ ވަކި މުއްދަތަކަށް އޮންނަންޖެހޭ ކަމެއްކަމެއް އަހަރެން ނުދެނަހުރިން. އެނީވޭސް.. ނެތް އިނގޭ ހުރެވޭކަށް. މިއަދުމީ ފަސްޓް ޕީރިއަޑްވެސް އޮންނަ ދުވަހެއް. ފުރަތަމަ ދެގަޑި ނިންމާފަ އަންނާނަން އަނގަ ތަޅާލަން.. ” ސްޓާފްރޫމް މޭޒުމަތިން ރެކޯޑްފޮތާއި ގަޑިއަށް ބޭނުންވާނެ އެހެނިހެން ފޮތްތައް ހިފައިގެން އަވަސް ފިޔަވަޅުތަކެއްގައި ޖިލްވާ ކުލާހާ ދިމާޔަށް މިސްރާބުޖެހިއެވެ.\n“ހޫމް.. ކޮން ވާހަކައެއް ދައްކަން ޖިލް އަސްލު އުޅުނީ؟” އޯޑަރު ނެގުމަށްފަހު ވޭޓަރު ދިޔުމާއެކު ފިރުޝާން ގޮނޑީގައި ހަމަޖެހިލާ ޖިލްވާއާ ނަޒަރު ސީދާކޮށްލިއެވެ. “ފިރޫއަށް ކިހިނެއް އެނގުނީ އަހަރެން ވާހަކައެއް ބުނަންކަމެއް މިއައީ؟” ފެންފުޅި ކަނޑާލާ ދެތައްޓަށް ފެންއަޅަމުން ޖިލްވާ ބުންޏެވެ. “ޖިލްގެ އުޅުމަށް އަންނަ ކުޑަކުޑަ ބަދަލެއްވެސް އަހަންނަށް ފާހަގަކުރެވޭ.. މިހާރަކަށް އައިސް މާ ބޮޑަށޭ ތި ސްޓްރެސްވަނީ.. ” ފިރުޝާންގެ އަޑުގައިވަނީ އަޅާލުމާއި ކަންބޮޑުވުމެވެ. “ވަރަށް މަސައްކަތް އެބަ ކުރަން ގޭތެރޭގެ ކަންތައްތަކާއި ސްކޫލްގެ ކަންކަން ބެލެންސްކޮށް މެނޭޖުކުރެވޭތޯ. ޖިލްއަށް އަމިއްލައަށްވެސް އެބަ އެނގޭ ކުރިން އުޅުނުހެން ސްކޫލްގެ ހުރިހާ ކަމެއްގަ އެކްޓިވްކޮށް ދެން ނޫޅެވޭނެކަން. ޖިލްއަށް މިހާރު އެންމެ މުހިންމީ ފިރޫއާ ޖޫދު. އެކަމަކު ސްކޫލްގެ ހުރިހާ ކަމެއްގަ މިހެން އުޅެފަ ފެމިލީއަށް ޓައިމް ނުދެވެޔޭ ހިތަށް އަރާފަ ހަމަ ވަރަށް ބޮޑަށް ގިލްޓީ ފީލްވޭ..” ޖިލްވާގެ ހިތުގައި އުފެދިފައިވާ ނުތަނަވަސްކަން ފިރުޝާންއާ ހިއްސާކޮށްލީ ހިތަށް ހަމަޖެހުން ލިބޭނެކަން ޔަގީންވާ ހާލުގައެވެ. ސްކޫލުން އެންމެފަހުން ޖިލްވާއާ ހަވާލުކުރި މައި އިވެންޓާ ގުޅޭގޮތުން ފިރުޝާންއާ ވާހަކަދައްކާ ދެމީހުން ޕްލޭންތައް ރާވާ ނިންމާލީ ހެނދުނުގެ ނާސްތާގެ އުފާ އެކުގައި ހިއްސާ ކުރަމުންނެވެ.\nދުވަސްތައް ހަލުވިކަމާއެކު ފާއިތުވަމުންގޮސް މުޅި ސްކޫލު އެދުވަހަކަށްޓަކާ ކެތްތެރިކަމެއްނެތި އިންތިޒާރުކުރަމުންއައި ބެލެނިވެރިންގެ ދުވަހުގެ ހަރަކާތްތައް ކާމިޔާބު ކަމާއެކު ކުރިއަށް ގެންގޮސް ނިމިއްޖެއެވެ. ބެލެނިވެރިން އެއްވެސް ގޮތަކަށް އުއްމީދު ނުކުރާ ތަފާތު މުބާރާތްތަކާއި ސަޕްރައިޒްތަކުން އެންމެންގެ މޫނުމައްޗަށްވަނީ އުފާވެރިކަމުގެ އަސަރުތައް ވެރިވެފައެވެ. މި ހަރަކާތްތައް ނިމުނުއިރު، ބެލެނިވެރިންނާއި ސްކޫލުގެ މެނޭޖުމަންޓުގެ ތައުރީފުގެ ބަސްތަކުން ޖިލްވާގެ ހިތަށް ހަމަޖެހުން ގެނުވާފައިވެއެވެ. ޖިލްވާ އުންމީދުނުކުރާހާ ފުރިހަމައަށް ބޮޑު އިވެންޓެއް ކާމިޔާބު ކަމާއެކު ކުރިއަށްގެންދެވުނު ކަމަށްޓަކާ ޚުދު ޖިލްވާވެސްވަނީ އުފަލުން ފޮޅިފައެވެ. ވާނީވެސް އެހެންތާއެވެ. ދެމީހަކު އެއްތަންވިޔަސް ދައްކަނީ ދުވަހުގެ އިންތިޒާމުތަކުގެ ފުރިހަމަކަމުގެ ވާހަކައެވެ.\n“މޯނިންގ.. އަނެއްކާ މިއަދު އިރުއެރީ ރަނގަޅު ފަރާތުންތަ؟ މިހެން މިއެހީ ސުން ސިކުންތަށް ތެޅެމުން ފޮޅެމުން އަންނަ މީހަކު މިއަދު މަށަށްވުރެ މާކުރިން އައިސް އިނީމަ” ކޮނޑުގައި އަޅުވާފައި އޮތް ދަބަސް ނަގާ މޭޒުމަތީގައި ބާއްވަމުން އިރަމްއާ ސުވާލުކޮށްލިއެވެ. “އަހަރެންވިއްޔާ ޖިލްއަށްވުރެ އެއްވެސް ކަމެއްގަ ކުރިއަރައިގެން ނުވަނީތަ؟ ” އިރަމްގެ މޫނުމަތިން ފެނިގެންދިޔައީ ނުރުހުންތެރިކަމެވެ. “އޯ ހެލޯ.. އިރޫ ހިތްހަމަ ނުޖެހޭވަރުގެ އެއްޗެއް އަހަންނަށް ބުނެވިއްޖެތަ؟” އިރަމްގެ ބަސްމަގު ހުރި ގޮތުން ޖިލްވާ ހުރީ ސުވާލު އުފެދިފައެވެ. “ނޫނޭ.. ޖިލްތީ ފުރިހަމަ މީހެއްނު. ޖިލްއަށް ގޯސް އެއްޗެއް ނުބުނެވޭނެ. ގޯސްކޮށް ކަމެއްވެސް ނުކުރެވޭނެ.. އަބަދުވެސް ގޯސްވާނީވެސް ކުއްވެރިވާނީވެސް އެހެންމީހުން..” ބޭނުންހާ އެއްޗެއް ޖިލްވާއާ ދިމާލަށް ގޮވާލި އިރު މި ހުރެވެނީ ސްޓާފުރޫމުގައި ކަންވެސް އިރަމްއަށް ނޭނގޭ ކަހަލައެވެ.\nހަފްތާއެއް ފާއިތުވެގެން ދިޔައިރު ޖިލްވާއާއި އިރަމްއާ ދެމެދުވަނީ ހީނުކުރާވަރުގެ ބޯ ފާރެއްލެވިފައެވެ. އެކިފަހަރު މަތިން އިސްވެ އިރަމްއާ ވާހަކަ ދައްކަންވެސް ޖިލްވާ މަސައްކަތްކޮށްފިއެވެ. މިކަމުގައި މިހާތަނަށް އަލިމަގެއް ފެނިފައިނުވާއިރު ފިރުޝާންގެ އުޅުމުންވެސް ބަދަލުތަކެއް ޖިލްވާއަށް ފާހަގަވާން ފަށައިފިއެވެ. މިގޮތުން ބަސް މަދުވުމާއި ގިނައިރު ބޭރުގައި ވަގުތު ހޭދަކުރުމަކީ ފިރުޝާންގެ އާދައަކަށް ހަދައިފިއެވެ. ވިސްނަންވީ ގޮތެއް ނޭނގި ހުރިހާ ކަމެއް އެއްފަހަރާ ދިމާވުމުން ޖިލްވާގެ ސިކުނޑި ހީވަނީ ފަޅައިގެން ހިނގައިދާނެ ހެންނެވެ. ނަމަވެސް ދެއަތް އުރާލައިގެން މަންޒަރު ބަލަން ހުންނާކަށް ޖިލްވާ ބޭނުމެއްނުވިއެވެ.\n“ނޭނގެ މިވާހަކަ ޖިލް ކައިރީގަ ބުނާނެ ގޮތެއްވެސް. އެހާވަރަށް ވީގޮތެއް ޖިލް އަހާއިރުވެސް އެއްޗެއް ނުބުނެ ހަމަ މިހުރެވެނީ ކަމުގެ ހަގީގަތް ހޯދޭތޯ.” ޖިލްވާ ތަކުރާރުކޮށް ސުވާލުކުރަން ފެށުމުން ފިރުޝާން ޖަވާބުދިނީ ވަރަށް ކުރުކޮށެވެ. “އުހުން.. ތީ އެއްވެސް އެކްސްކިއުސް އެއް ނޫން.. ވީގޮތެއް ސާފުކޮށް ނުބުނަންޏާ އަހަރެން ދެން ދާނީ ފިރޫ މަންމަ ކައިރީ ބުނަން، މިހާރު ފިރޫ އަހަރެމެންނަށް ކެއާއެއް ނުކުރެޔޭ..” ޖިލްވާ ފަހުގެ ހަތިޔާރު ބޭނުންކުރިއެވެ. “އޯކޭ.. އޯކޭ.. ހަމަޖެހިބަލަ ދޫންޏާ.. މިކިޔާދެނީއޭ.. އެންމެ ފުރަތަމަ ނުދަންނަ ނަމްބަރަކުން އައީ މެސެޖެއް. އަހަރެން ވަރަށް ރީއްޗޯ، އެމީހަކަށް އަހަރެން ވަރަށް ކަމުދެޔޯ ކިޔާފަ. އެކަމަކު އެ މެސެޖަށް ރިޕްލައިއެއް ނުކުރަން. އެއީ ކާކު ކުރި ކަމެއްތޯ އޮޅުން ފިލުވާކަށްވެސް ނޫޅެން. ޖެހިގެން އައި ދުވަހުވެސް ދެ ފަހަރެއްގެ މަތިން ހަމަ އެ ޒާތުގެ މެސެޖުތައް ފޮނުވަން ފަށައިފި.. ދެން ހިތަށް އަރައިފި ކާކުބާއޭ މިހެން މި ކަންތައް ކުރަނީ.. އެހެންހިތާ އޮފީސް ޝުޖާއު ފޯނުން ގުޅާލައިފިން އޭނަ ލައްވާ.. ފުރަތަމަ ވާހަކަ ދައްކަން ފެށިތަނާވެސް ހީވެއްޖެ ހާދަ ދަންނަ އަޑެކޭ..” ވާހަކަ މިހާހިސާބަށް ދިޔަތަނާ ޖިލްވާ ވާހަކަ ދައްކަން ފެށިއެވެ. “ތިބުނީ އެ މެސެޖްކުރި މީހަކީ ފިރޫ ދަންނަ މީހެކޭތަ؟” ޖިލްވާގެ ހިތް އަވަސްވަމުން ދިޔައީ ފިރުޝާން ދޭނެ ޖަވާބެއް ނޭނގޭތީއެވެ. “ބޮޑަށް ހީވަނީ އެއީ ޖިލް ދަންނަ މީހެއްހެން. މިހެން މިބުނީ ޖިލްގެ ހުރިހާ ކަމެއް އެމީހަކަށް އެނގޭ.. އޭ މިވަގުތު ނެތޭ އިނގޭ ދެން މަޑުކުރެވޭކަށް.. ޝުޖާއު މިހާރު ދެފަހަރަށް ގުޅައިފި ކޮފީއަކަށް ދާން.. މި ފައިބަނީއޭ ބުނިފަހުންވެސް މިހާރު5ވަރަކަށް މިނެޓް ވެއްޖެ. މިރޭ ރެޑީވައްޗޭ ބޭރަށްދާން. މަންމަ ކައިރީ ބުނެލާ މިރޭ މިބައިގަ މަޑުކޮށްލާށޭ އަހަރެމެން އަންނަންދެން..” އެއް ނޭވާއިން ބުނަން ބޭނުންވާ ހުރިހާ ވާހަކައެއް ބުނުމަށްފަހު ވޮލެޓާއި ސައިކަލު ތަޅުދަނޑި ހިފައިގެން ފިރުޝާން ގެއިން ނުކުންނަން ހިނގައިގަތެވެ.\nބުނެފައިވާ ގަޑީގެ ކުރިއަށް ކުރަންޖެހޭ ހުރިހާކަމެއް ނިންމާ، ޖޫދު ނިންދެވުމަށްފަހު ބޭރަށް ދާން ތައްޔާރުވެގެން ސިޓިންރޫމްގައި ދެކޮޅަށް ހިނގާލަ ހިނގާލަ ޖިލްވާ ހުރީ ފިރުޝާންގެ އިންތިޒާރުގައެވެ. އިޝާ ނަމާދަށް މިސްކިތަށްދިޔަ ފަހުންވެސް މިހާރު ގަޑިއިރެއް ފާއިތުވެގެން ހިނގައްޖެއެވެ. އެހެން ރޭރޭ ގެއަށް އަންނަ ގަޑިއަށްވުރެ މިރޭ މާބޮޑަށްވެސް ލަސްވެއްޖެމެއެވެ. ބޮޑު ކަމެއް ދިމާވާން އުޅެނީއޭ ޖިލްވާގެ ހަވަނަ ހިއްސު ބުނަމުންދާތީވެސް އޭނާ ހުރީ ނުހަނު ހާސްވެ ކަންބޮޑުވެފައެވެ. ކުއްލިއަކަށް ޖިލްވާގެ ފޯނު ރިންގުވާން ފެށުމާއެކު ސްކްރީނަށް ބަލާލީ ފިރުޝާންގެ ކޯލަކަށް ވާނެކަމުގެ އުންމީދުގައެވެ. ޖިލްވާގެ މޫނުމަތި އަލިވެގެންދިޔައީ އޭނާގެ އިންތިޒާރަށް ނިމުމެއް އައުމުންނެވެ. ފޯނު ނަގާ ކަންފަތުގައިޖަހާ އަލުން ކޮޓަރިއަށްވަދެ، ސެންޓު ޖަހާލާ، ތުންފަތުގެ ލިޕްސްޓިކުގެ ކުލަ ގަދަކޮށްލިއެވެ. އަދި ޖޫދު ކައިރީ ބިއްދަށަށް އެނބުރިއޮތް މައިދައިތައަށް ގޮވާލާ އޭނާ ދަނީކަމުގައި ބުނެ ފައިވާން ހަރުގަނޑުން ހެދުމާ ގުޅޭ ހީލްއެއް ނަގާ ފަޔަށް ހެޔޮވަރުކޮށްލިއެވެ. “އަހަރެންގެ ލޯބި ލޯބި ވައިފީ މިރޭ އަދި ހާދަ ރީއްޗޭ..” ޖިލްވާ ތިރިއަށް ފޭބުމުން އޭނާއާ ކައިރިވެލާ ނޭފަތް އެތެރެއަށް ދަމާލަމުން ފިރުޝާން ބުނެލީ ފުން ނަޒަރަކުން ބަލާލުމަށްފަހުއެވެ. “އެއްކަލަ ފިރޫ.. ދެން ތިވަރަށް ނުބަލަބަލަ.. ލަދުގަނެޔޭ…” ޖިލްވާ ލަދުން ފިރުޝާންގެ ކޮނޑުގައި މަޑުމަޑުން ޖަހާލުމުން އޭނާ ލުއި ލުއިކޮށް ހީލިއެވެ. “ސޯ.. ކޮންތާކަށް މިރޭ މިދަނީ؟ އަދިވެސް ތި ކިޔަނީ ސަޕްރައިޒް އެކޭ..” ޖިލްވާ އޮޅުން ފިލުވަން ބޭނުންވި ކަމާ ގުޅޭގޮތުން ސުވާލުކޮށްލިއެވެ. “ކެތްތެރިވޭ.. އަދި ނުބުނެވިފައެއް ނެތެއްނު. ޖިލް ޖެހޭނެ އިނގޭ އަހަރެންގެ ކޮންމެ އިންސްޓްރަކްޝަން އެއް ފޮލޯކުރަން.” ޖިލްވާގެ އަނގައިން އާނއެކޭ ބުނަންދެން ފިރުޝާންގެ އެ އިބާރާތް ތަކުރާރު ކުރިއެވެ.\nމަޑު ދުވެއްޔެއްގައި ދުއްވާފައި އައިސް ފިރުޝާންގެ ޖީ.އެން ސައިކަލު މަޑުކޮށްލީ މާލޭގެ ނަން މަޝްހޫރު ރެސްޓޯރެންޓެއްގެ ކައިރިއަށެވެ. ސައިކަލު ޕާކުކޮށްލުމަށްފަހު ޖިލްވާގެ ކައިރިއަށް އައިސް އޭނާ ކަންތައް ކުރަންވީގޮތް އަނެއްކާވެސް ކިޔާދީފިއެވެ. މިގޮތުން ފިރުޝާން ރެސްޓޯރެންޓަށްވަދެ އިރުކޮޅެއް ވުމުން 13 ވަނަ މޭޒުގެ ކައިރިއަށް ޖިލްވާ ދިޔުމަށްބުނެ ފިރުޝާން އެތެރެއަށް ވަންނަން ހިނގައިގަތީ ޖިލްވާގެ ކޯތާފަތުގައި މަޑުމަޑުން އަތްޖައްސާލާ ވަރަށް ލޯބިވާކަމުގައި ބުނުމަށް ފަހުއެވެ. މިރޭ ފިރުޝާންގެ ފަރާތުން ފެންނަމުންދާ ތަފާތު މިޒާޖުގެ ސަބަބުން ޖިލްވާ ހުރީ ބުނާނެ އެއްޗެއްވެސް ނޭނގިފައެވެ. އެހެނީ ފިރުޝާންއަކީ މީގެ ކުރިން ދުވަހަކުވެސް ޖިލްވާ އެކަނި މަގުމައްޗަށް ދޫކޮށްލާފައި ދިޔަ މީހެއް ނޫނެވެ.\n“ހަމަ އަސްލުވެސް ވަރަށް ވަރަށް ހެޕީ ވެއްޖެ މިރޭ އަހަރެން ބުނެގެން ފިރޫ އައިސްދިނީމަ.. ލައިކް.. އައި ފީލް އައިމް ސޯ ސްޕެޝަލް ފޯ ޔޫއޭ..” އެކި މޭޒުގެ ނަމްބަރުތަކަށް ބަލަމުން ފިރުޝާން ބުނެފައިވާ މޭޒާ ހަމަވިއިރު ޖިލްވާއަށް އިވުނު އަޑުން އޭނާއަށް ޝޮކެއް ލިބިފައިވެއެވެ. އެސްފިޔަ ޖަހާލާހާ ހިނދުކޮޅެއްގައި ބަލާކަށް ނުހުރެ ގޮނޑިއެއް ދަމާލާ އެ މޭޒުކައިރީގައި ޖިލްވާ އިށީނދެއްޖެއެވެ. “ޖިލް.. ކީއް.. ކީއްކުރަނީ މިތާގަ؟” ސިއްސައިގެންދިޔަ އިރަމް އަށް ވާހަކަ ދެއްކުނީ އަޅައިގަންނަމުންނެވެ. “އަހަރެންވެސް ހަމަ ތި ސުވާލު ތިގޮތަށް އިރޫއާ ކޮށްލަން ބޭނުމޭ.. މިތާގަ. މި ރެސްޓޯރެންޓުގަ.. އަހަރެންގެ ފިރިމީހާ އާއެކު.. މީ ކޮންކަންތައްގަނޑެއް؟” ޖިލްވާ ބޭނުންވިޔަސް އަޑު މަޑުކޮށް ވާހަކައެއް ނުދެއްކުނެވެ.\n“ހަހަ… މިހާރު ފިރިމީހާގެ ބޯކޮޅުބަލާ ފާރަލާ ހިސާބަށްވެސް ދިޔައީ ދޯ؟ ބަލަން ހުންނައްޗޭ.. އަދި ވަރިކޮށްފަ ގެއިން ނެރެލާ ހިސާބަށްވެސް ދާނެ.” އިރަމްގެ ދުލުން ނުކުތް ލަފުޒާއެކު ޖިލްވާއަށް ބަލާލެވުނީ ފިރުޝާންގެ މޫނަށެވެ. މޭޒު ދަށުން ފިރުޝާން ޖިލްވާގެ އަތަށް ފިތާލީ އޭނާ ހުރީ ޖިލްވާއާ އެކުގައިކަން ހާމަކުރުމަށެވެ. “އަހަރެން ހިޔެއް ނުކުރަން ދުވަހަކުވެސް އިރޫ ތި ފެންވަރަށް ވެއްޓޭނެއެކޭ.. އަހަރެން އިރޫއަށް ކޮން ދެރައެއް ދީގެން އަހަރެންގެ ފިރިމީހާ ބޭނުންވެގެން ތިއުޅެނީ؟ ނިކަން ޖަވާބު ދީބަލަ..” ޖިލްވާގެ ލޮލުން ފޭބި ކަރުނަތިކި އަތުގެ ނުފުށުން ފޮހެލިއެވެ. ” ކެރޭނެތަ އަޑުއަހަން. އަހަރެން ޖިލްވާގެ ފަރާތުން ބަދަލު ހިފަން ބޭނުން ވެގެން މިއުޅެނީ އިއްޔެއަކު މިއަދަކު ނޫނޭ… މީގެ4އަހަރު ކުރިން އެންމެ ފުރަތަމަ ކޮލެޖުން ދިމާވީއްސުރެ..” ޖިލްވާގެ ރުއިމުގެ އަޑު ބޭރުވިޔަ ނުދީ އޭނާ އިނީ އަނގަމަތީގައި އަތް އަޅައިގެންނެވެ.\n“މުޅި ކޮލެޖުންވެސް މަށަށް އެންމެ ރީތި ކުއްޖާ ކަލޭ ފަހަތުން އުޅުނީ.. އޭރުވެސް ފިރުޝާންއާ އެކީ އުޅޭތި އޭނައަށް ނޯ ޖެހީ.. އެހެންނު.. ކަލޭ އޭނަ ރިޖެކްޓް ކުރީމަވެސް މަށަށް އޭނައެއް ނުލިބުނު. އެފަހުން އަދި އަދަށްވެސް މަމިހުރީ ސިންގަލްކޮށް. ކޮލެޖުގަ މަ އެއްކޮށް އުޅުނީ ކަލޭ މޮޅުވީމަ އޭގެ އެޑްވާންޓޭޖް ނަގަންވެގެން. ކޯސް ނިމުނީމަ އެއް ސްކޫލަކަށް ދެމީހުން އެޕްލައި ކުރަން ބުނީވެސް ހިތްހަމަ ޖެހޭވަރަށް ބަދަލު ހިފާ ނުލެވިގެން. އެކި ފަހަރުމަތިން ކަލެއޭ ކިޔައިގެން ސްކޫލުގަ ފާޑު ފާޑުގެ އަޑު ފެތުރޭތޯ ބެލިން. ސޯޝަލް މީޑިއާގަ ބޭޒާރު ކުރެވޭތޯ ބެލިން.. އެކަމަކު ކަލޭގެ މައުސޫމު ކަމުން އެކަންވެސް ވައިގަ ހިފާގޮތެއް ނުވީ.. އަހަރެން ދެން ހީކުރީ ދަރިއަކު ލިބުނީމަ ކަލޭގެ ލަގަބު ސްކޫލުން އަތުލެވޭނެކަމަށް. އެކަމަކު އެކަމެއްވެސް ނުވި.. އެންމެން އަބަދާއަބަދު ކަލެއަށް ތައުރީފް ކުރާއަޑު އިވުނީމަ މަށަށް ހާދަ، ހާދަ އުނދަގޫ ވެޔޭ..” ލޭހޫނުވެފައިހުރި އިރަމްއަށް ކިޔޭ ނުކިޔޭއެއްވެސް ނޭނގޭ ކަހަލައެވެ.\n“ރީތި މުއްސަނދި ފިރިއެއް، ލޯބިވާ މައިދައިތައެއް، ކޮންމެ މީހަކުވެސް ބޭނުންވާފަދަ ލޯބި ދަރިއެއް، ކޮލެޖާ ސްކޫލުގަ އެންމެންގެ ލޯބި. މިހުރިހާ ކަމެއް ލިބި ދިރިއުޅުމުގަ ކާމިޔާބު މީހަކަށް ކަލޭ ވީމަ މަ ހާދަ ނަފްރަތެއް ކުރަމޭ.. ހަގީގަތުގަ މަ ހަމަ ވަރަށް ޕްރައުޑުވޭ މި ހުރިހާ ދުވަހު މިކަންތައް ސިއްރުކޮށްގެން ކަލޭ ކުރިމަތީ އެކްޓް ކުރެވުނީތީ..” ވާހަކަ މެދު ކަނޑާލުމަށްފަހު މޭޒުމަތީގައި ހުރި ފެންތަށި ނަގާ އެއްކޯވަރުން ބޮއި ހުސްކޮށްލިއެވެ. ” ކަލޭގެ ކުރިމަގަށް ހުރަސް އެޅޭތޯ ސިހުރު ހެދޭތޯވެސް އެތައް ފަހަރަކު ބެލިން.. އެކަން ކޮށްދޭ ވަރު މީހަކާ ދިމާނުވެގެން ކަލޭގެ ފިރިމީހާ ޖަހައިގަނެވޭތޯ މިބެލީ..” އިރަމްގެ ވާހަކަ މިހާހިސާބަށް ދިޔަތަނާ ޖިލްވާއަށް އަޑުވީއްލާ ބާރަށް ރޮވިއްޖެއެވެ.\nމިހުރިހާއިރު މަންޒަރު ބަލަންއިން ފިރުޝާންއަށް އިތުރަށް ކެތެއް ނުކުރެވުނެވެ. ލޯބިވާ އަނބިމީހާ އަތުގައި ހިފާ ގޮނޑިން ނެގުމަށްފަހު ނިއްކުރިއަށް ބޮސްދީ ގަޔާ ކައިރިކޮށްލިއެވެ. “މީހެއްގެ ހިތުގަ ހަސަދަވެރިކަން އުފެދިއްޖެއްޔާ އެމީހަކު ނުކުރާނެ ކަމެއް ނޯވެޔޭ މީހުން ބުނާއަޑު އަހަން. އެކަމަކު ތިވަރު ކަމެއް ނުދެކެން. އަހަރެންގެ ހިތް އަނބުރާލެވޭތޯ އަދި ބުނެފިއެއްނު ސްކޫލުގެ އެލް.ޓީއާ ޖިލްއާ ނަހަމަ ގުޅުމެއް އޮވެޔޭ.. ބުނަންތަ ރަނގަޅު ވާހަކައެއް. އަހަންނަށް އެނގޭ ޖިލްވާ އަޅާ ކޮންމެ ފިޔަވަޅެއްވެސް. ކޮންމެ ކަމެއް ކުރިއަސް މަށަށް އެނގޭ.. ކޮންމެ މީހަކާ ވާހަކަ ދެއްކިޔަސް މަށަށް އެނގޭ.. އަހަރެންގެ ހުރިހާ ކަމެއްވެސް ޖިލްއަށް އެނގޭނެ. އެއީ ކޮންމެހެން އެކަކު އަނެކަކަށް އަޅުވެތިވާތީއެއް ނޫން.. އިހުތިރާމް ކުރާތީ.. ލޯބިވާތީ. އިތުބާރު ކުރާތީ.. ހީނުކުރައްޗޭ މިތަނަށް ޖިލްވާ އައީ އަހަންނަށް ފާރަލަމުންނޭ.. އޭނަ މިތަނަށް ގެނައި މީހަކީ އަހަރެން. ޖިލްގެ ހިތް ސާފުކަމުން ލޮލަށް ނުފެނި މިވަރުގެ ކަމެއް ގަބޫލުކުރަން އުނދަގޫވެދާނެތީ.. ހަނދާން ކުރާތި. މީގެ ފަހުން މަގޭ އަނބިމީހާއާ ވާހަކަދައްކަން މަސައްކަތްކޮށްގެން ނުވާނެ. އަހަރެމެންގެ ދިރިއުޅުމާ ކުޅެން ހިތަށްވެސް ނާރުވާތި. މިރޭ މި ދެއްކި ހުރިހާ ވާހަކައެއްގެ ރެކޯޑިން މި ފޯނުގަ އެބަހުރި. އަހަރެމެނަށްވެސް ކަންތައް ކުރެވޭކަން އަންގާލަން ޖެހިދާނެ.” ފިރުޝާންގެ އިންޒާރާއެކު އިރަމް ދެފަރާތަށް ބޯހޫރުވާލީ ބިރުގަނެފައިވާ މީހަކު ފަދައިންނެވެ.\nޓިޝޫ ހޯލްޑަރުން ދެތިން ޓިޝޫނަގާ ޖިލްވާގެ މޫނުމަތި ރީތިކޮށްދީ އިތުރަށް ދެން ނުރުއިމަށް ފިރުޝާން ޖިލްވާގެ ކިބައިން އެދުނެވެ. އަދި ކޮންމެ ހާލެއްގައިވެސް ޖިލްވާގެ މީހެއްގެ ގޮތުގައި ހުރެދޭނެ ކަމާއި އަބަދުވެސް ލޯބިވާނޭ ކަމުގައި ބުނެލީ ކުޑަކޮށް ބައްދާލަމުންނެވެ. މި މަންޒަރު ދެކެން ކުޅަދާނަ ނުވެގެން އިރަމް ބާރުބާރަށް ހިނގާފައިގޮސް ރެސްޓޯރެންޓުން ނުކުތެވެ. މިރޭ އެތަނުގައިތިބެ ޖިލްވާއާއި ފިރުޝާން އެކަކު އަނެކަކަށް ވައުދުވިއެވެ. ދިރިއުޅުމުގެ ވާހަކަތައް އެހެންމީހުންނަށް ހިއްސާ ނުކުރުމަށެވެ. ދިރިއުޅުމުގައި އަބަދުވެސް އެކަކު އަނެކެއްގެ ހިޔަނި ފަދައިން ވުމަށެވެ. ލޯބިވާ އާއިލާ ރައްކާތެރި ކުރުމަށް ކުރަންޖެހުނު ކޮންމެ ކަމެއް ކުރުމަށެވެ. ހަހުރަޔާ ހެދި ދިރިއުޅުން ބަނަވިޔަ ނުދިނުމަށްޓަކާ ވެސްމެއެވެ.\nކުރު ވާހަކައޭއޯ ކުރުވާހަކަ މުބާރާތްއޭއޯ ކުރުވާހަކަ މުބާރާތް 1443\nއޭޕްރީލް 23, 2022\nމި މުބާރާތުގެ އެއްމެ ރީތި ވާހަކަ މީ


22 Aharuge Zuvaanaku 8 Aharuge Kuhjehge Hashigandugai ބާވީސް އަހަރުގެ ޒުވާނަކު 8 އަހަރުގެ ކުއްޖެއްގެ ހަށިގަނޑުގައި – Huvadhoo News 22 Aharuge Zuvaanaku 8 Aharuge Kuhjehge Hashigandugai Huvadhoo News\nބާވީސް އަހަރުގެ ޒުވާނަކު 8 އަހަރުގެ ކުއްޖެއްގެ ހަށިގަނޑުގައި\nޝައުނާ ރޭ އަކީ ތަފާތު ސަބަބަކުތަކާއި ހުރެ ޒުވާނަކަށް ވީނަމަވެސް، ކުޑަކުއްޖެއްގެ ގޮތުގައި ދިރިއުޅެންޖެހިފައިވާ މީހެކެވެ. ޝައުނާ ރޭ އަކީ އުމުރުގެ ގޮތުން 22 އަހަރު ވެފައި ވީނަމަވެސް، 8 އަހަރުގެ ކުޑަކުއްޖެއްގެ ދިރިއުޅުން އުޅެމުން އަންނަ މީހެކެވެ.\nޝައުނާއަށް މިފަދަ ގޮތެއް މެދުވެރި ސަބަބަކީ، އުމުރުން 8 އަހަރުގައި ކުރިމަތިވި ކެންސަރު ބައްޔަށް ފަރުވާ ހޯދުމުގެ ތެރޭގައި، ހަށިގަނޑުން ގްރޯވްތް ހޯމޯން އުފެއްދުން ހުއްޓާލުމުގެ ސަބަބުން ޝައުނާ އުމުރުން 8 އަހަރުގައި ހެދިބޮޑުވުން ހުއްޓިގެން ދިޔުމެވެ. ޝައުނާ ރޭ އެންމެ ފަހުން ފެނިގެންދާ ޓީއެލްސީ ރިއަލިޓީ ސީރީޒް “އައި އޭމް ޝައުނާ ރޭ” އިއްޔެ ޕްރެމިއަރ ކޮށްފައިވާއިރު، ޝައުނާގެ ހެދުން އެޅުމާއި މޭކަޕަށް ބުރަވެ، އޭނާއަކީ ކުޑަކުއްޖެއް ކަމުގައި ދެކިގެން، ބެލުންތެރިންގެ ފަރާތުން ޝައުނާގެ މައިންބަފައިންނަށް ތަފާތު ފާޑުކިޔުންތައް އަމާޒުވެއެވެ.\nޝައުނާ އެންމެ ފަހުން އޭނާގެ އިންސްޓަގްރަމްގައި ޕޯސްޓްކޮށްފައިވާ ވީޑިއޯއެއްގައި ބުނާގޮތުން، އޭނާ އޭނަގެ މުޅި މޫނު އެއްކޮށް މޭކަޕް ނުކުރާ ކަމަށެވެ. ރަނގަޅަށް މޭކަޕް ނުކުރަނީ، ގަދަޔަށް މޭކަޕް ކޮށްފިނަމަ، އޭނާއަކީ ކުޑަކުއްޖެއްގެ ގޮތުގައި ދެކިގެން ތަފާތު ފާޑުކިޔުންތައް މަންމަ އަދި ބައްޕަޔަށް އަމާޒުވާކަމުގައެވެ. އަދި މިއީ އޭނާއަށް ފަސޭހަ ކަމަކަށް ނުވުމުގެ އިތުރުން، އެއާއިލާއަށް އޭގެ ސަބަބުން ތަފާތު ގޮންޖެހުންތައް ކުރިމަތިވާކަމުގައެވެ.\nޝައުނާ ރޭ ގެ ހެދިބޮޑުވުމަށް ކުރިމަތިވި ގޮންޖެހުން ކުރިމަތިވީ ކުޑަކުއްޖެއްގެ ގޮތުގައި ހުއްޓާ، ސިކުނޑީގެ ކެންސަރަށް ތަފާތު ތެރަޕީ އަދި ފަރުވާ ބޭނުންކުރަމުން އަންންނިކޮށެވެ. އުމުރުން 8 އަހަރުގެ ކުއްޖެއްގެ ބަރުދަން ޝައުނާއަށް ލިބިފައިވުމުގެ އިތުރުން، އިސްކޮޅުގައި ހުންނަނީ3ފޫޓް 10 އިންޗެވެ. ތަފާތު އެތައް ފަހަރެއްމަތިން، ޝައުނާ ރޭ އަކީ ކުޑަކުއްޖެއްގެ ގޮތުގައި ހީކުރެވިފައި ވެއެވެ. މީގެ އިތުރުންވެސް، ފާޚާނަ ބޭނުންކުރާއިރު، ކުރުކަމުން، މޫނުބަލާ ލޯގަނޑުން މޫނު ބަލައި މޭކަޕްކުރުމަށް، އަބަދުވެސް ގޮނޑިއެއް ވައްދަން ޝައުނާއަށް މަޖުބޫރުވެއެވެ. ޝައުނާގެ މަންމަ ޕެޓީ ބުނެފައިވާގޮތުން، އޭނާ އޭނާގެ އުމުރުގެ ކުދިންނާއި އެއްގޮތަށް ހެދުން އަޅައި މޭކަޕް ކުރުމަށް އަބަދުވެސް ބޭނުން ވެއެވެ.\nޝައުނާ މަންމަ އެއްކޮށް ތަފާތު ތަންތަނަށް ދިޔުމުން، ކުޑަކުއްޖެއްގެ ގޮތުގައި ދެކިގެން ގިނަބަޔަކު ވާހަކަދައްކާ ކަމަށާއި، އަދި މާބޮޑަށް މޭކަޕްކޮށްފައި ހުންނަތަން ފެނުމުން، ގިނަބަޔަކު މަންމަޔަށް ފާޑިކިޔާ ކަމަށެވެ. އަދި ހަޤީޤަތް ކިޔާދިނަސް، އެއްވެސް މީހަކު އެކަން ޤަބޫލު ނުކުރާކަމަށާއި، މަންމައަކީ ދޮގު ހަދާ މީހެއްގެ ގޮތުގައި އެހެން މީހުން ދެކޭކަމުގައި ޝައުނާ ބުނެއެވެ.


Stage aai hiy fathahakohlli unpopular presenter\nމޫސާ ވަސީމް --އަވަސް ފޮޓޯ: އަފްޝީން ނަސީރު\nއޭނާ އެންމެ ފުރަތަމަ ވަޒީފާ އަދާކުރީ ރީތި ރަށް ރިސޯޓްގެ މާލޭ އޮފީހުގަ އެވެ. އެތަނުގެ އެކައުންޓްސް ޑިޕާޓްމަންޓުގައި މަސައްކަތްކުރަން ޖެހުމުން ގަވާއިދުން ކޮންމެ ދުވަހަކު ކަހަލަ ގޮތަކަށް ބޭންކަށް ދާން ޖެހެ އެވެ. އޭނާގެ ދިރިއުޅުމުގެ މި ތަރުތީބާއި ގަވާއިދު ތާއަބަދަށް ބަދަލުކޮށް "މޫސާ ވަސީމެއް" އުފަންކުރުވި ތަޖުރިބާއަކީ އޮފީހުން ބޭންކަށް ކުރި އާދައިގެ މި ދަތުރެވެ.\n"އެއް ދުވަހަކު ބޭންކަށް ގޮސް އިންދާ ފެންނަނީ ޓީވީއެމުން އަންނަ އިޝްތިހާރެއް. ޓީވީ ހުރި ހިސާބުން އޭގެ އަޑެއް ނީވޭ. މި އިޝްތިހާރުން ފެންނަނީ ހަލީލް. ހީނާ ވަލީދު. ދެން އެނގިއްޖެ އެއީ ކޮން ބޭނުމެއްގައި ފޮނުވާ އިޝްތިހާރެއްކަން،" މީގެ 16 އަހަރު ކުރީގެ ހަނދާނެއް ކުލަކޮށްލަމުން މޫސަ ކިޔައިދިނެވެ.\nޓީވީ އިން ފެނުނު މި އިޝްތިހާރާއެކު އޭނާ ދުއްވައިގަތީ ހުޅުވިފައި އޮތް ފުރުސަތަށް ސިޓީލުމަށެވެ. މޫސާ ވަސީމާއެކު ގާތްގަނޑަކަށް 500އެއްހާ މީހުން ޕްރެޒެންޓަރެއްގެ ހުވަފެނުގައި ޓީވީއެމަށް އެފަހަރު ސިޓީ ފޮނުވި އެވެ. މި އެންމެންގެ ތެރެއިން ފުރޭނިގެން ގޮސް ވިއްސަކަށް މީހުންގެ ލިސްޓެއްގައި އޭނާ އެންމެފަހުން ހިމެނިއްޖެ އެވެ. އަދި އުއްމީދުކުރި ވަރަށް ވުރެ ފަސޭހައިން ޚަބަރު ކިޔުމުގެ ފުރުސަތު ވެސް ލިބިއްޖެ އެވެ. -- ހުރިހާ ވެސް ޝުކުރެއް ނޫސް ކިޔުމުގެ ޝައުގުވެރިކަމަށެވެ.\n"އެއްޗެއް ފެނިއްޖެއްޔާމު ވަރަށް ކިޔާނެ. އަޅުގަނޑަކީ ވަރަށް އެއްޗެހި ކިޔާ މީހެއް. ފާހާނާގައި ވެސް ކިޔާނީ. މޯބައިލް ފޯނު އައިސް އެކަން ރުއިންކޮށްލިޔަސް އަދިވެސް ހާޑް ކޮޕީއެއް ހިފައިގެން ކިޔާލަން އަޅުގަނޑަށް މިހާރު ވެސް ބޮޑަށް ކަމުދަނީ. އޭރުގަ ވަރަށް ނޫސްވެސް ކިޔާނެ. ނޫހުގައި ނުހުންނާނެ އަޅުގަނޑު ނުކިޔާ އިއުލާނެއް ވެސް،" މޫސަ ބުނެލި އެވެ.\n"ޓީވީއަށް ވަންއިރު ދަސްކުރަން ޖެހޭނެ މިނިސްޓަރުންނާއި މިނިސްޓްރީތަކުގެ ނަންތައް ވެސް. އެކަމަކު އަޅުގަނޑަކަށް ނުޖެހުނު އެކަން ކުރާކަށް. އަޅުގަނޑަށް ވީ އެ ނަންތަކާއި ތަންތަން ވަރަށް ފެމިލިއާ ތަންތަނަކަށް. އެއީ ނޫސްތައް ކިޔާކިޔާ."\nނަމަވެސް ތަގުދީރުގައި އޮތް ވާހަކަ ކިޔަން ނޭނގުމުން އޭނާގެ ހަޔާތަށް ދެން އެރީ ސުނާމީއެކެވެ. މާ ގިނަ ފުރުސަތުތަކެއް ނުލިބި އުޅެނިކޮށް 2004 ވަނަ އަހަރު އެރި ސުނާމީގެ ރާޅުތަކާ އެކު މޫސަ ވެސް ޓީވީއެމުން ބޭރުކޮށްލީ އެވެ. އެއީ ސުނާމީގެ ކަވަރޭޖުގައި ބޭނުންކުރި "އާ ކުދިންގެ ތެރެއިން ކުއްޖަކަށް" ހެދުނު ގޯހަކާ ގުޅިގެން އެންމެނަށް ދިން އަދަބެކެވެ.\n"އެފަހަރު އަލަށް ނެގި އެންމެން ގެއަށް ފޮނުވާލީ އެ ދުވަހު. އޭރު ޓީވީއަށް ވަންތާ ވާނީ ހަތަރު މަސް. ޚަބަރަކަށް ލިބެނީ 75ރ،" މޫސަ ކިޔައިދިނެވެ.\nމިހާރު ކޮންމެ ދުވަހަކުހެން ޓީވީއެމުން ފެންނަ މޫސާ ވަސީމްގެ ވާހަކައިގެ ފެށުމަކީ މިއީ އެވެ. އޭނާ އަކީ ކަމުނުގޮސްގެން ގެއަށް ފޮނުވާލި ޕްރެޒެންޓަރެކެވެ. އަދި ގެއަށް ފޮނުވާލުމުން، ގެއަށް ނުދިޔަ ޕްރެޒެންޓަރެވެ.\nމޫސަ އަވަސް އަށް ދިން އިންޓަވިއުގެ ތެރެއިން: އޭނާ އަކީ ވާހަކަ ގިނަ މަޖާ މިޒާޖެއްގެ މީހެއް. --އަވަސް ފޮޓޯ: އަފްޝީން ނަސީރު\nދެން މަސައްކަތްކުރީ ފާޑަކަށް ހިލޭސާބަހަށް!\nއަލަން ނެގި ޕްރެޒެންޓަރުންތައް ކަމަކުނުދެއޭ ކިޔާފައި ގެއަށް ފޮނުވާލުމުން ޖެހިގެން އައި ދުވަހު ވެސް މޫސަ ދިޔައީ ޓީވީއެމަށެވެ. ވަރަށް ގިނަ ކުދިންނަށް އަނބުރާ އެގޮތަށް ދާކަށް ނުކެރުނެވެ. ނަމަވެސް ތިމަންނަ ބޭނުންވަނީ ހަމަ ޚަބަރުކިޔަންށޭ ކިޔާފައި ގޮސް މޫސަ އަނެއްކާވެސް ސުމަކުން މަސައްކަތް ފެށީ އެވެ.\n"ފާޑަކަށް ހިލޭ ސާބަހަށް ދެން މަސައްކަތްކުރީ. އެކަމަކު އެއީ ދަސްކުރަން ލިބުނު ބޮޑު ފުރުސަތެއް. އެހެން އުޅޭއިރު ނޫސްވެރިންގެ ބައްދަލުވުންތަކަށް ވެސް ފޮނުވާލަފާނެ،" އެކަމަކު މޫސަ ބުނީ ޚަބަރު ކިޔަން ފުރުސަތު ނުލިބުނަސް އޭނާ ގެންދިޔައީ ޚަބަރު ކިޔައި މުޅިތަނުގައި އަޑުގަދަކުރަމުންނެވެ.\n"ޚަބަރު ކިޔަން ނުލިބުނަސް، ކުރިން ކިޔާފައި ހުންނަ ޚަބަރު ފައިލްތައް ނަގައިގެން އަޑުގެ ކޮޅަށް ޚަބަރު ކިޔުން އޮންނާނީ އަޅުގަނޑުގެ ކަމަކަށް. ދެން ކޮންމެ ދުވަހަކު ވެސް އަހަން ދެން ކޮން އިރަކުންހޭ ޚަބަރުކިޔަން ފުރުސަތު ލިބޭނީ."\nމިގޮތަށް އަޑުގަދަކުރަމުން ދުވަނިކޮށް އެންމެފަހުން އަނެއްކާވެސް ތަމްރީން ޕްރޮގްރާމަކުން މޫސަ އަށް ފުރުސަތު ލިބުނީ އެވެ. ދެން މި އަންނަނީ އޭނާގެ ދެ ވަނަ ފުރުސަތެވެ.\n"ޓްރެއިންކޮށްފައި އެންމެންގެ ތެރެއިން ނެގީ ދެ ކުދިން. އޭގެ ތެރޭގައި މޫސަ ހިމެނުނީ."\nމޫސަ ބުނީ ޓީވީއެމްގެ ހަޔާތުގައި އޭނާ އެންމެ ބިރުގަންނަވާލި ދުވަހަކީ އެއީ ކަމަށެވެ. އަލަށް ގޮސް ފުރަތަމަ ދުވަހު ޚަބަރުކީއިރު ވެސް އޭނާ އެއްވެސް ވަރަކަށް ފިންޏެއް ނުވެ އެވެ. ނަމަވެސް ދެ ވަނަ ފުރުސަތެއް ޓީވީއެމުން ލިބިގެން ޚަބަރުކިޔަން އެރި ފުރަތަމަ ދުވަހު ދުވަސްނުގޮސް ހުރީ ހަމަ ކިރިޔާ އެވެ.\n"ދެ ވަނަ ފަހަރަށް ފުރުސަތު ލިބުނީ ދެ މީހަކަށް. އެހެންވީމަ ވަރަށް ބޮޑު ބާޑެންއަކަށްވީ އެކަން. ތަނުގެ ވެރިން ވަރަށް ބޮޑަށް އުއްމީދުކުރާނެތާ އަޅުގަނޑުމެންގެ ފަރާތުން ވަރަށް ބޮޑު ކުރިއެރުމަކަށް. އެހެންވީމަކަން ނޭނގެ އެހާ ބިރުގަތީ ދެ ވަނަ ފަހަރު،" މޫސަ ބުންޏެވެ.\nދެ ވަނަ ފުރުސަތުން ފާސްވެ މޫސަ އަށް ޓީވީއެމުން ރަސްމީ ފާހެއް ލިބިގެން ދިޔަ ނަމަވެސް ދެންވެސް މި މޫސާ ވަސީމެއް ޕޮޕިއުލާވާގޮތެއް ނުވި އެވެ. މޫސަ ބުނީ ކިޔެވިއިރު ވެސް އޭނާ އަކީ ޕޮޕިއުލާ ދަރިވަރެއް ނޫން ކަމަށެވެ. އެކަމަކު ޓީވީއެމްގެ ތެރޭގައި އޭނާ އަންޕޮޕިއުލާކޮށްލި މިންވަރު ކުރީގެ އެހެން ހުރިހާ ތަޖުރިބާތަކަށްވުރެން ވެސް ހިތްޗެވެ.\n"ރިހައޭ، ސޮޑ ކިޔާފައި މީހުން އެއްޗެހި ކިޔަނީ އޭރު. އެގޮތަށް އެއްޗެހި ކިޔާކަން އިހްސާސްވީއެއް ނޫން ހަމައެކަނި، އަޅުގަނޑަށް އަޑުވެސް އިވުނީ. މީހުން އެއްޗެހި ކިޔާތަނުގެ އަނެއް ފަޅީގައި ވެސް އެބަހުރި ހުރެވިފައި."\nނަމަވެސް ޓީވީއެމްގެ އެންކަރެއް އަދި ޕްރެޒެންޓަރެއްގެ ގޮތުގައި ސީލިންގަށް އަރައި އޭނާ މިއަދު ހަމަޖެހިލައިއެހުރީ ކުރީގެ އެ ހުރިހައި ކަމެއް ހަނދާންނައްތާލައިގެންނެވެ.\nމިހާރު އޭނާ އަކީ މިސްޓަ ޕޮޕިއުލާ އެވެ.\nނަމަވެސް މޫސަ ބުނަނީ އަދިވެސް އެކަން އޭނާ އަށް ފުރިހަމަ އަށް ޔަގީން ނުވާ ކަމަށެވެ.\n"ވަރަށް އުފާވޭ. އެންމެ ފުރަތަމަ ކަމަކަށް މީހުން (އަޅުގަނޑު) އެކްސެޕްޓްކޮށްފިއޭ އެހެން ހީވުން. އަދިވެސް ޔަގީނެއް ނުވޭ. އެކަމަކު އެހެން ހީވީމަވެސް އަދި މީހުން އެހެން ބުނީމަ ވެސް ވަރަށް އުފާވޭ،" ފާއިތުވި 13 ވަރަކަށް އަހަރު ކަރަންޓް އެފެއާސްގައި މަސައްކަތްކޮށް ޚަބަރުކިޔަން އުޅުމަށް ފަހު މިދިޔަ އަހަރު މޯލްޑިވިއަން އައިޑޮލްގެ ލީޑް ހޯސްޓެއްގެ ގޮތުގައި ގިނަ ބަޔަކު ސިއްސުވާލި މޫސަ ބުންޏެވެ.\nއޭނާ ބުނީ މޯލްޑިވިއަން އައިޑޮލް އަކީ އޭނާގެ މަސައްކަތުގެ އާންމު މާހައުލުން ބޭރުގައި "ހުށަހަޅައިދިން" މިފަދަ ފުރަތަމަ ޝޯ އެވެ.\n"އެކުގައި މަސައްކަތްކުރާ އެންމެން ބުނާ އެތި ވަރަށް ސަޅި. ޝޯ ނިންމާލާފައި ވެސް މެސެޖުކޮށްލާފައި ބުނާނެ ވަރަށް ސަޅިއޭ، ޔުއާ ދަ ޕާފެކްޓް މީހާއޭ މި ޝޯއަށް. އެކަހަލަ އެއްޗެހި ބުނެލީމަ ވަަރަށް އުފާވޭ،" މޫސަ ބުންޏެވެ.\n"ގާތްގަނޑަކަށް 11-12 އަހަރު ވަންދެން ޓީވީގައި ޚަބަރު މި ކީ. ކަރަންޓް އެފެއާޒް ޕްރޮގްރާމަކަށް ނޫނިއްޔާމު ނޭރޭނެ ކުރިން. ނިއުސް މީހުންނަކީ ނިއުސް މީހުން. މިކަހަލަ ޝޯއެއް ހުށަހަޅަން ކުރިން ފުރުސަތެއް ނުލިބޭ."\nމޫސަ ބުނީ މޯލްޑިވިއަން އައިޑޮލްއާ އެކު އާންމުންގެ ފަރާތުން އޭނާ އަށް އޮހެމުންދާ ތައުރީފަކީ ވެސް ސަޕްރައިޒެކެވެ. އެކަމަކު އޭނާ ބުނަނީ ޚަބަރު ކިޔުމަށް ވުރެން މޯލްޑިވިއަން އައިޑޮލްގެ ސަޕްރައިޒްތައް އޭނާ އަށް މިހާރު މާ ކަމުދާ ކަމަށެވެ.\n"މިކަހަލަ ޝޯތަކަށް އަރާ ހިތެއް ވެސް ނުވޭ ކޮންމެހެން އޭރު. ހަބަރު ކީ މީހަކާ ބަލާފައި މޯލްޑިވިއަން އައިޑޮލް ޕްރެސެންޓްކުރަން ފެށީމަ އޭގެ ތަފާތު ވަރަށް ބޮޑަށް ފެނުނު. ހިތަށް އަރަނީ ޚަބަރު ކީއިރުގަ އަސްލު އެހާ ބޮޑު އޯޑިއަންސެއް ނޯވެއޭ. އެކަމަކު މޯލްޑިވއަން އައިޑޮލް ހަދަން ފެށީމަ އެވްރި ބޮޑީ ނޯސް މީ. އެންމެނަށް އެނގޭ. އެއީ ވަރަށް ބޮޑު ސަޕްރައިޒެއް،" މޫސަ ބުންޏެވެ.\n"އާންމުންގެ ފަރާތުން ލިބޭ ތަރުހީބަށް ބަލާފައި ބުނެވޭނީ އައި އޭމް އަ ބިޓް ސަޕްރައިޒްޑްއޭ"\n"މޭއި ބީ އައި އޭމް ނޮޓް ގޮއިން ބެކް ޓު ނިއުސް ރޫމް."\nއަވަސް ފޮޓޯ: އަފްޝީން ނަސީރު\nއައިޑޮލްގެ ތަޖުރިބާ ތަފާތު، އެކަމަކު އެންމެ މޮޅީ ހަމަ މޫސަ!\nމޯލްޑިވިއަން އައިޑޮލް ހޯސްޓްކުރުމުގެ ފުރުސަތު މޫސަ އަށް ލިބުނީ ޓީވީއެމް އިން މައްކާއިން އަލަށް ގެނެސްދިން ހައްޖުގެ ކަވަރޭޖު ނިންމާލާފައި ރޯގާއާއެކު އެނބުރި އައިތަނުންނެވެ. ނަމަވެސް މޫސަ ދެން ވެސް އަވަސްވެގަތީ އޭނާގެ ޑިޕާޓްމަންޓްގެ މަސައްކަތަށެވެ. އޭރު އޭނާ އަކީ މަޖިލިސް ޓީވީގެ އިންޗާޖެވެ. އައިޑޮލް އިން ފުރުސަތު ލިބެން އުޅޭކަން ޔަގީންވިއިރު އޭނާ އުޅެނީ މަޖިލިސް ޕްރޮގްރާމެއްގެ މަސައްކަތުގައި ލ. އަތޮޅަށް ފުރުމަށް ތައްޔާރުވަމުންނެވެ.\nނަމަވެސް އެންމެފަހުން އެ ދަތުރު ކެންސަލްކޮށްލާފައި މޫސަ ދަމައިގެން ގޮސް ބެހެއްޓީ މޯލްޑިވިއަން އައިޑޮލްގެ ސްޓޭޖުގަ އެވެ. މޫސަ ބުނީ އެއަށް ފަހު ހަވާލުކުރި ފުރަތަމަ މަސައްކަތުގައި އޭނާ އެންމެފުރަތަމަ ވީ ފެއިލް ކަމަށެވެ. އެއީ ފްރިމެންޓަލް މީޑިއާ އަށް ވެސް އެންމެ ފުރަތަމަ މޫސަ ކަމުނުދިއުމުންނެވެ.\nނަމަވެސް ވެއްޓޭ ބާރުމިނުގައި ތެދުވުމަށް އާދަވެފައިހުރި ޒުވާނަކަށްވުމުން އޭނާ އައިޑޮލްގެ ސްޓޭޖު ވެސް ފަތަހަކުރީ އެވެ.\n"މޯލްޑިވިއަން އައިޑޮލްގެ ފުރަތަމަ އެޕިސޯޑަށް އަޅުގަނޑު ހަނދާންވާ ގޮތުން ހަތަރު ފަހަރު އަޑު އެޅިން. ޔެސް. އަޅުގަނޑަށް އެއީ ވަރަށް ގިނަ ފަހަރު،" މޫސަ ބުންޏެވެ.\n"ސަބަބަކީ ދުވަހަކު ނުފެންނަ، ގަނޑެއްގައި ލިޔެލާފައި ދޭ އެއްޗެއް ވެސް އެއްވެސް ކުށަކާ ނުލާ ވަގުތުން ކިޔާނަން އަޅުގަނޑު. އެ ކޮންފިޑެންސް ހުރޭ އަޅުގަނޑުގެ. އެކަމަކު މީތި ދިނީމަ ފުރަތަމަ އަޅުގަނޑަށް ކިޔުނު ގޮތް ކަމަކުނުދިޔަ. އިންޑިއާ އިން ރިޖެކްޓް. އިންޑިއާ އިން ރިޖެކްޓް. ދެން އަނެއްކާވެސް އަލުން އިށީނދެލައިގެން ތިބެ މިކަން ފެށީ. މުޅި މީހާގެ ކެރެކްޓާ ބަދަލުކޮށްލަން ޖެހުނީ މޯލްޑިވިއަން އައިޑޮލް އަށް."\nމޫސަ ބުނީ އައިޑޮލް އަށް ތައްޔާރުވުމަށް އޭނާ ނުބަލާ އަދި ދިރާސާނުކުރާ އައިޑޮލްގެ އެހެން ޝޯއެއް ނެތެވެ. އެލިމިނޭޝަން ނައިޓުތަކުގައި މޫސަގެ މުޅި ކެރެކްޓާ ބަދަލުވެ ސަސްޕެންސް ތްރިލާއަކަށް މޫސައާ އެކު އައިޑޮލް ބަދަލުވެގެން ދަނީ ކޮން ޖާދޫއެއް ހަދައިގެންތޯ ސުވާލުކުރުމުން އޭނާ ބުނީ މިހެންނެވެ.\n"ހެނދުނު އޮފީހަށް ނުކުންނަން ޖެހޭ ގަޑިއަށް ނުކުމެފައި އަޅުގަނޑު ކުރާ ކަމަކީ މިހާރު ދުނިޔޭގައި ދެއްކި އައިޑޮލްއެއް ހީއެއް ނުވޭ އަޅުގަނޑަށް ނުފެނި ހުންނާނެހެނެއް. ވަރަށް ބައިވަރު އެއްޗެހި ބަލައިފިން. އެހެން ޝޯތައް ވެސް ބަލަން. ވޮއިސް ވެސް ބަލަން. ގޮޓް ޓެލެންޓް ވެސް ބަލަން،" މޫސަ ބުންޏެވެ.\n"އެލިމިނޭޝަންގައި އެ އަންނަ އެތި އައިސްފައި ހުންނަނީ އަޅުގަނޑަށް ހީވަނީ ބައި ނޭޗާކަން ނޭނގެ. ބައެއް ކުދިން ވެސް ބުނާނެ ކަލޭ މުޅި ދުވަހު މިތާނގަ ސަކަރާތް ޖަހަން އުޅެފައި ކީއްވެގެން ހެއްޔޭ ސަޓަޑޭގައި މުޅި މީހާގެ ކެރެކްޓާ ބަދަލުވަނީ."\nމޫސަ ބުނީ އޭނާގެ އާންމު ދިރިއުޅުމުގެ ސަކަރާތާ އައިޑޮލް ގޮސް ގުޅިފައިވިޔަސް މިފަދަ ޝޯއެއް މިގޮތަށް ހުށަހެޅުމަކީ ފަސޭހަ ކަމެއް ނޫނެވެ.\n"ފަސޭހައެއް ނުވާނެ. ޖެހޭނީ މަސައްކަތްކުރަން. ހެސްކިޔާފަ މަސައްކަތްކުރަން ޖެހޭނީ. އެއީ ވަރަށް ގިނަ ބައެއްގެ މަސައްކަތް ހިފައިގެން ސްކްރީން ކުރިމައްޗަށް އަރާ ދެ މީހުންގެ ޒިންމާ ވަރަށް ބޮޑުވާނެ. ފަސޭހައެއް ނުވާނެ މިކަން. އެކަމަކު ނުވާނެ ކަމެއް ނޫން މިކަމަކީ،" މޫސަ ބުންޏެވެ.\n"މޫސާ ވަސީމަށް ކުރެވެންޏާމު ހީއެއް ނުވޭ އެހެން މީހަކަށް ނުކުރެވޭނެ ހެނެއް. ކުރެވޭނެ. އެކަމަކު އަޅުގަނޑު ބުނާނީ މޫސާ ވަސީމް ބްރޭންޑަކަށް ހެދީ (ޕީއެސްއެމްގެ އެމްޑީ) އިބްރާހިމް ހަލީލްއޭ."


ގްރީން ކްލައިމެޓް ފަންޑުގެ (ޖީ.ސީ.އެފް.ގެ) ހިލޭ އެހީގެ ދަށުން ހިންގާ ޕްރޮޖެކްޓަށް "ޓެއިލަރ މޭޑް ޓްރެއިނިންގ ފޯރ ގްރައުންޑް ވޯޓަރ ރިސޯސަސް އެސެސްމަންޓް ފޯރ ސްމޯލް އައިލެންޑްސް" ހޯދުމާއި ގުޅޭ\n(ގްރީން ކްލައިމެޓް ފަންޑުގެ (ޖީ.ސީ.އެފް.ގެ) ހިލޭ އެހީގެ ދަށުން ހިންގާ ޕްރޮޖެކްޓަށް "ޓެއިލަރ މޭޑް ޓްރެއިނިންގ ފޯރ ގްރައުންޑް ވޯޓަރ ރިސޯސަސް އެސެސްމަންޓް ފޯރ ސްމޯލް އައިލެންޑްސް" ހޯދުމާއި ގުޅޭ )\nދިވެހި ސަރުކާރުގެ ފަރާތުން މިނިސްޓްރީ އޮފް އެންވަޔަރަންމަންޓް (އެމް.އީ) އިން ކުރިއަށްގެންދާ 'ސަޕޯޓިންގ ވަލްނަރަބްލް ކޮމިއުނިޓީސް އިން މޯލްޑިވްސް ޓު މެނޭޖް ކްލައިމެޓް ޗޭންޖް އިންޑިއުސްޑް ވޯޓަރ ޝޯޓޭޖަސް' ޕްރޮޖެކްޓަށް މަތީގައި ދަންނަވާފައިވާ މަސައްކަތް ކުރުމަށް ޝައުޤުވެރިވާ ފަރާތްތަކަށް ބީލަން ހުށަހެޅުމުގެ ދައުވަތު މިނިސްޓްރީ އޮފް އެންވަޔަރަންމަންޓް އިން އަރުވަމެވެ. މިކަމަށް ޝައުޤުވެރިވާ ފަރާތްތައް މަސައްކަތް ކުރުމުގެ ޤާބިލްކަން ސާބިތުކޮށް ދިނުމުގެ މައުލޫމާތު (ކުންފުނީ/ ބީލަން ހުށަހަޅާ ފަރާތުގެ ވަނަވަރު، ދާއިރާއިންކޮށްފައިވާ މަސައްކަތްތަކުގެ ތަފްސީލް، މިފަދަ ހާލަތްތަކުގައި މަސައްކަތް ކުރުމުގެ ތަޖުރިބާ، ކުންފުނީގެ ފަރާތުން ޕްރޮޖެކްޓްގައި ބައިވެރިވާ ފަރާތްތަކުގެ އަދަދާއި ލިބިފައިވާ ތައުލީމީ ފެންވަރު އަދި އެހެނިހެން މައުލޫމާތު) ހުށަހަޅަންވާނެއެވެ.\nބީލަން ހުށަހެޅުމަށް ޝަޢުޤުވެރިވެލައްވާ ފަރާތްތަކުން މިނިސްޓްރީ އޮފް އެންވަޔަރަންމަންޓްގައި ރަޖިސްޓަރ ކުރަންވާނެއެވެ. ރަޖިސްޓަރީ ކުރައްވާނީ 'ބިޑަރޒް ރެޖިސްޓަރޭސަން ފޯމް' [email protected] އަށް އީ-މެއިލް ކުރައްވައިގެނެވެ. މިފޯމް މިގެޒެޓް އިޢުލާނާ އެއްކަރުދާސް ކުރެވި އަދި މިނިސްޓަރީގެ ވެބްސައިޓުން ވެސް އިން ޑައުންލޯޑް ކުރެވެން ހުންނާނެއެވެ. ރަޖިސްޓްރޭޝަން ކުރިއަށް ދާނީ ގެޒެޓް ކުރެވޭ ދުވަހުން ފެށިގެން 25 އޮކްޓޯބަރ 2020 ވާ އާދިއްތަ ދުވަހުގެ ހެނދުނު 12:00 އާއި ހަމައަށެވެ. ބީލަން ހުށަހެޅުމަށް ރަޖިސްޓަރ ނުކުރާ ފަރާތްތަކަށް ބީލަން ހުށަހެޅުމުގެ ފުރުސަތު ނޯންނާނެ ވާހަކަ ދެންނެވީމެވެ.\nމި މަޝްރޫޢުގެ ޕްރީބިޑް ބައްދަލުވުން އޮންނާނީ 22 އޮކްޓޯބަރ 2020 ވާ ބުރާސްފަތި ދުވަހު 10:00 ގައި، މިނިސްޓްރީ އޮފް އެންވަޔަރަންމަންޓްގެ ޖަލްސާކުރާ މާލަމުގައެވެ.\nބީލަން ހުޅުވުމަށް ހަމަޖެހިފައިވަނީ 28 އޮކްޓޯބަރ 2020 ވާ ބުދަ ދުވަހު 10:00 ގައި، މިނިސްޓްރީ އޮފް އެންވަޔަރަންމަންޓްގައި މި މަސައްކަތަށް އަންދާސީ ހިސާބު ހުށަހަޅުއްވާ ފަރާތްތަކުގެ ހާޒިރުގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު، "ރިކުއެސްޓް ފޯ ޕްރޮޕޯސަލް" ގައި ވާގޮތައް ބީލަން ހުށަހަޅާ އެޑްރެސް ލިޔެވި އަދި ބީލަން ހުށަހަޅާފަރާތުގެ ނަން ލިޔެވިފައި އޮންނަންވާނެއެވެ. ބީލަމުގެ 'ބިޑް ވެލިޑިޓީ' މުއްދަތެއްގެ ގޮތުގައި ބިޑް ހުށަހަޅާ ތާރީޚުން ފެށިގެން 90 ދުވަސް އޮންނަންވާނެއެވެ. މިބީލަމުގައި 'އިލެކްޓްރޯނިކް ސަބްމިޝަން' ބަލައެއް ނުގަނެވޭނެއެވެ.\nމި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ، އީ-މެއިލް ކުރައްވާނީ 25 އޮކްޓޯބަރ 2020 ވާ އާދިއްތަ ދުވަހު 14:00 ގެ ކުރިން، ތިރީގައިވާ އީ-މެއިލް އެޑްރެހަށެވެ. އީމެއިލްކުރައްވާއިރު ސަބްޖެކްޓްގައި އިޢުލާނު ނަންބަރާއި ބީލަމުގެ ނަން ލިޔަންވާނެއެވެ.\nސުންގަޑި: 28 އޮކްޓޫބަރު 2020 1000


Corruption huttuvumah ACC inn9kameh faahaga koffi\nކޮރަޕްޝަން ހުއްޓުވުމަށް އޭސީސީން ނުވަ ކަމެއް ފާހަގަކޮށްފި\nދައުލަތުގެ މުއައްސަސާތަކުން ކޮރަޕްޝަންގެ އަމަލުތައް ހުއްޓުވުމަށްޓަކައި އެންޓި ކޮރަޕްޝަން ކޮމިޝަން (އޭސީސީ) އިން ނުވަ ކަމެއް ފާހަގަކޮށްފި އެވެ.\nއޭސީސީގެ އެންގުންތަކަށް ސަރުކާރުގެ ވުޒާރާތަކުން އަމަލު ކުރާ މިންވަރު ދެނެގަތުމުގެ ގޮތުން އެ ކޮމިޝަނުން ކޮށްފައިވާ ދިރާސާ ރިޕޯޓު އާއްމުކޮށްފައި ވާއިރު އެ ރިޕޯޓުގައި ބުނެފައި ވަނީ އެ ކޮމިޝަނުން އަންގާ އެންގުންތަކަށް އިދާރާތަކުން އަމަލު ކުރާ މިންވަރު އަދި ނުކުރާ މިންވަރު ދެމެހެއްޓެނިވި ގޮތެއްގައި ބެލެހެއްޓުމަށްޓަކައި ކޮމިޝަނުން އަންގާ އެންގުންތައް ޔުނިޓުތަކުން މޮނިޓާ ކުރުމުގެ މަސްއޫލިއްޔަތު ގާއިމްކުރެވިފައިވާ ކަމަށެވެ. އެހެން ނަމަވެސް އޭސީސީން ބުނީ އެ މަސައްކަތަށް ބޭނުންވާ ވަށާ ޖެހޭ ނިޒާމަކަށް އަމަލުކުރެވޭނެ ގޮތްތަކަކަށް ޔުނިޓްތަކުގެ މަސައްކަތް ބައްޓަން ކުރަންޖެހޭ ކަމަށެވެ.\nއޭސީސީގެ ދިރާސާ ރިޕޯޓުގައި ބުނެފައިވާ ކަންކަން ރަނގަޅު ކުރެވެން އޮތީ އެކަށީގެންވާ ރަނގަޅު ބަޖެޓަކާއި އެކުގައި އިންސާނީ ވަސީލަތް ގާއިމް ކޮށްދީގެން ކަމަށް އޭގައި ވެއެވެ. އަދި ބުނެފައި ވަނީ އެ މަސައްކަތަކީ ދާއިމީ ގޮތެއްގައި ބަލާ ވަޒަން ކުރަންޖެހޭ މަސައްކަތެއް ކަމަށެވެ. އެހެންކަމުން އެފަދަ މުހިއްމު މަސައްކަތެއްގައި ކޮންމެ އިދާރާއެއްގެ ތެރޭގައި ވެސް އެކަމަށް ހާއްސަ އެއް ޔުނިޓު ގާއިމްކޮށް އެ ޔުނިޓުގެ ތެރެއިން ކަންކަން ވިލަރެސްކޮށް ބަލަހައްޓާނެ ގޮތަކަށް ކަންކަން ރާވަން ޖެހޭ ކަމަށް އެ ކޮމިޝަނުގެ ދިރާސާ ރިޕޯޓުގައި ބުނެފައި ވެއެވެ.\nދައުލަތުގެ އިދާރާތަކުން ކޮރަޕްޝަން ހުއްޓުވުމަށް އޭސީސީން ފާހަގަކޮށްފައިވާ ބައެއް ކަންކަމުގެ ތެރޭގައި މަސައްކަތްތަކާއި ގުޅިގެން ކަމާ ގުޅޭ މުވައްޒަފުންނަށް ބޭނުންވާ ތަމްރީނާއި ފަންނީ ގާބިލުކަން ފޯރު ކޮށްދިނުން ހިމެނެ އެވެ. ކޭސް މެނޭޖްމެންޓް ސިސްޓަމްގެ ތެރެއިން ލިސްޓް ނުވަތަ ކޭސްތަކަށް އިންފޮމޭޝަން ޓެކްނޮލޮޖީ ސެކްޝަން މެދުވެރިކޮށް އޭސީސީން އަންގާ އެންގުންތަކާއި ގުޅޭ ރިޕޯޓުތައް ޖެނެރޭޓުކޮށް ބެލޭނޭ ފަސޭހަ ނިޒާމެއް ގާއިމްކޮށްދިނުން ވެސް ހިމެނެ އެވެ.\nއޭސީސީން ބުނީ ދައުލަތުގެ ވުޒާރާތަކުގައި ހިންގަމުންދާ ކޮރަޕްޝަނަށް މަގުފަހިވާ ކަންކަން ލަސްނުކޮށް ހުއްޓުވައި\nވަޒަންކުރުމުގެ ގޮތުން ކޮމިޝަނުން ކުރާ މަސައްކަތް ހަލުވިކޮށް ފެންވަރު ރަނގަޅު ކުރުމަށް ދައުލަތުގެ އިދާރާތަކަށް އިލްތިމާސް ކުރާ ކަމަށެވެ.\nއޭސީސީގެ ރިޕޯޓުގައި މި ދިރާސާ ހެދުމަށްޓަކައި ބައެއް އިދާރާތަކުން މައުލޫމާތު ހޯދުމަށް ދަތިތަކާއި ކުރިމަތިވި ކަމަށް ވަނީ ބުނެފަ އެވެ. އަދި އޭސީސީން މައުލޫމާތު ހޯދުމަށް އެދުނު ވަގުތަކީ އޭރު ރިޔާސީ އިންތިހާބު ނިމި އިންތިގާލީ މަރުހަލާގެ ތެރެ ކަމުން ވެސް އޭސީސީއަށް ބޮޑެތި ގޮންޖެހުންތަކެއް ކުރިމަތިވި ކަމަށް އެ ކޮމިޝަނުން ބުންޏެވެ.\nމުޅިންވެސް ތަންފީޒު ނުކުރެވޭނެ ވަރުގެ މާބޮޑެތި ކަންކަން ތިޔައީ ! ތިމާމެންގެ ކެރިފޯރުން ތެރިކަން ހުރިމިންވަރަކަުން ކަންކަން ކުރަން އުޅެފިއްޔާ ތަންކޮޅެއް ރީތިކޮށް ފަސޭހައިން ކުރެވޭނެ !


SunOnline: Advertorial - Lomia Maamui: Aammu balithakah oiy avas faruvaa eh\nލޯމިއާ މާމުއި: އާންމު ބަލިތަކަށް އޮތް އަވަސް ފަރުވާއެއް\nރޯގާއަށާއި ގޭހުގެ މައްސަލަތަކަކީ ދިވެހިންގެ މެދުގައި އާންމު ސިއްހީ މައްސަލަތަކެކެވެ. ފުއްޕާމެއާއި ބަނޑުހަރުވާ މައްސަލަތަކަށް ޑޮކްޓަރީ ބޭހުން އެދެވޭ ނަތީޖާއެއް ނުލިބި އެތައް ބަޔަކު އެބަތިއްބެވެ. މިސަބަބައްޓަކައި ގިނަބަޔަކު ފަތްޕިލާވެލީގެ ބޭހުން ނުވަތަ ދިވެހި ބޭހުން ފަރުވާއެއް ހޯދުމަށް މަސައްކަތްކުރެ އެވެ.\nލޯމިއާ މާމުޔަކީ ގިނަބަޔަކު ތަޖުރިބާކޮށް ކުރުމުއްދަތެއްގެ ތެރޭގައި ގިނަބައެއްގެ މަގުބޫލުކަން ހޯދާފައިވާ މިކަންކަމަށް ރަނގަޅު ފަރުވާއެއްގެ ގޮތުގައި ބޭނުންކުރާ މާމުޔެކެވެ. މިއީ ދިވެހި ބޭސް ބޭނުންކޮށްގެން ތައްޔާރުކޮށްފައިވާ ބޭސް މާމުޔެކެވެ. މިގޮތުން ކަރުގެ ބަލިތަކަށާއި ފުއްޕާމެއަށް އަދި ޑިޕްރެޝަން ފަދަ މައްސަލަތަކައް ވެސް ވަރަށް ރަނގަޅުކަމައް މީހުން ފާހަގަކުރާ މާމުޔެއް ކަމުގައިވަނީ ވެފަ އެވެ.\nމި ބޭސް މާމުއި ތައްޔާރުކުރަނީ ހިޖާމާގެ ފަރުވާ ދިނުމާއި ފަތްޕިލާވެލިބޭހުގެ ފަރުވާދެމުން އަންނަ، އެ ހިދުމަތާއި ދޭތެރޭ ގިނަބައެއްގެ އިތުބާރާއި ރުހުން ހޯދަމުން އަންނަ "ޝުބާސް ހިޖާމާ އެންޑް ހާބަލް ކްލިނިކު"ންނެވެ.\nޝުބާ ބުނި ގޮތުގައި ފަތްޕިލާވެލީގެ ބޭހުގެ އިލްމު އުނގެނުނީ އެކަމަށް މާ ބޮޑު ޝައުގުވެރިކަމެއް ހުރެގެން ނޫން ކަމަށާއި އެހެން ނަމަވެސް މިއީ ހިޖާމާއާއި ވަރަށް ބޮޑަށް ގުޅިފައިވާ ކަމަކަށް ވުމުން ކަމަށެވެ. ނަމަވެސް މިހާރު އެކަމަށް ވަރަށް ބޮޑަށް ޝައުގުވެރިވާ ކަމަށް އޭނާ ބުންޏެވެ.\n"ކުޑައިރު ކޮންމެވެސް ވަރަކަށް މާމަމެން މިކަން ކުރި ތަން ފެނިފަ ހުރީ. އެކަމަކު އޭރަކު ޝައުގުވެރިކަމެއް އެއްވެސް ވަރަކަށް ނުހުރޭ. ހާބަލް މެޑިސިންއާއި ހިޖާމާއާއި ވަރަށް ބޮޑަށް ގުޅިފައިވާ ކަމަކަށްވާތީ އަޅުގަނޑު ބޭނުންވީ އަޅުގަނޑަށް އެނގިފައިވާ މިންވަރަކުން އޭގެ ބޭނުން ހިފަން. ކަންދިމާކުރި ގޮތުން މިއަހަރުގެ ކުރީކޮޅު އައި ކޮވިޑްގެ ބަލިމަޑުކަމާއެކު މާލެއަށް ގެނައި ފުރަބަންދުގެ ސަބަބުން ބޭސްފަރުވާގެ ހިދުމަތް ހޯދުންވީ ދަތިކަމަކަށްވެފަ. ދެން އެދުވަސްވަރު އަޅުގަނޑު ހިތަށް އެރީ ރަނގަޅު ބޭހެއް ތައްޔާރުކުރެވޭތޯ ބަލަން. ބޭސް ތައްޔާރުކުރުމަށްފަހު އަމިއްލައަށް ބޭސްބޭނުންކޮށް އަދި އަޅުގަނޑުގެ އާއިލާ މީހުންނާއި ރައްޓެހިންނަށް މި ބޭސް ދީ އެމީހުންގެ ތެރެއިން އެއްބަޔަކަށް މި ބޭސް ރަނގަޅުކަމަށް ބުނެ އަޅުގަނޑަށް މިބޭސް ތައްޔާރުކުރުމަށް ހިތްވަރުދީ މި ބޭސް އަބަދުވެސް ލިބޭނެ ގޮތަށް ހަދައިދިނުމަށް އެދުމުން އަޅުގަނޑު ބޭނުންވީ ގިނަބަޔަކަށް މި ބޭސް ލިބޭނެ ގޮތަށް ތައްޔާރުކުރަން. އޭރު އެއްގޮތަކަށްވެސް ހިތަކަށް ނާރާ މިހާ ބޮޑު ތަރުހީބެއް ލިބިދާނެ ކަމަކަށް.”ޝުބާ ބުންޏެވެ.\n"ކޮވިޑްގެ ސަބަބުން ގެނައި ފުރަބަންދާއި ގުޅިގެން ހިޖާމާގެ ފަރުވާދިނުންވެސް މެދުކަނޑާލަން ޖެހުނު. ދަސްވެފައިހުރި [ފަތްޕިލާވެލީގެ ބޭހުގެ] އިލްމުން އަޖުމަ ބަލައިލަން ކުރި ކަމެއް މިއީ. މިހާރު އަޅުގަނޑު އެކިބަލި ތަކަށް ހާއްސަކޮށްގެން ތަފާތު 10 ވައްތަރުގެ ބޭސްމާމުއި ތައްޔާރުކުރަން. ބޭސް ތައްޔާރުކުރުމުގައި އަޅުގަނޑު މި ހޭދަކުރި މުއްދަތު ކުރުވިޔަސް، ގޯސް ފީޑްބެކެއް ނާދޭ. އަލްހަމްދުލިالله." ޝުބާ ބުންޏެވެ.\nޝުބާސް ހިޖާމާ އެންޑް ހާބަލް ކްލިނިކްގެ ވައިބާ ކޮމިއުނިޓީއަށް ލޯމިއާ މާމުއިގެ އަޖުމަ ބެލި މީހުން ފޮނުވާފައި ހުރި މެސެޖުތައް ފެންނަނީ ވަރަށް ވެސް ޕޮޒިޓިވްކޮށެވެ. ޑޮކްޓްރީ ބޭހުން ފަރުވާއެއް ނުލިބިގެން އުޅެނިކޮށް ފަރުވާ ލިބުނީ ލޯމިއާ މާމުއިން ކަމަށް ބައެއް މީހުން ބުނެ އެވެ.\n"އަހަރެންގެ މަންމަ ބުނި ލޯމިއާ މާމުއި ބޭނުންކުރަން ފެށި ފަހުން ކުރިން ވާ ގޭސްޓްރިކް އަދި ބަނޑުގެ އުނދަގޫތަކަށް ލުޔެއް ލިބިއްޖެ ކަމަށް. އަދި މާމުއި ބޭނުންކުރަން ފެށިތާ ދެ ހަފުތާ ވެސް ނުވޭ."\n"އަޅުގަނޑުގެ ދަރިފުޅު އަބަދުވެސް ވަރަށް ހޮޑުލާނެ. ޚާއްސަކޮށް ރޭގަނޑު ނިދަން އޮށޯތީމަ ނޫނީ ނުނިދުނީމަ. ޑޮކްޓަރަށް ވެސް ދެއްކިން ދެތިން ފަހަރަކު. ޓެސްޓް ހަދާފަ ވެސް މައްސަލައެއް ނެތް ކަމަށް ބުނީ. ކުރާނެ ކަމެއް، ހަދާނެ ގޮތެއް ނޭނގިފައި ހުއްޓާ ލޯމިއާ މާމުއި ފެނިގެން ހިތަށް އެރީ އަޖުމަ ބަލައިލަން. އަލްހަމްދުލިﷲ! މިހާރު ހަފުތާއެއް މިވީ އިންޝާﷲ، އެންމެ ރެޔަކުވެސް ނުތެދުވޭ." ޝުބާސް ހިޖާމާ އެންޑް ހާބަލް މެޑިސިންގެ ވައިބަރ ކޮމިއުނިޓީއަށް މީހުން ފޮނުވި މެސެޖެއްގައި ބުނެފައިވެ އެވެ.\nލޯމިއާ މާމުއި ވިއްކާ އަގަކީ 350 ގުރާމުގެ މާމުއިފުޅިއެއް 200 ރުފިޔާއަށެވެ. ޝުބާސް ޙިޖާމާ އެންޑް ހާބަލް ކްލިނިކްގެ ފޭސްބުކް ޕޭޖް އަދި ވައިބާ ކޮމިއުނިޓީގެ އިތުރުން 7477576 ނަންބަރަށް ގުޅައިގެން ލޯމިއާ މާމުޔާއި އެތަނުން ވިއްކާ އެހެން އުފެއްދުންތަކުގެ މައުލޫމާތު ހޯދައިލެވޭނެއެވެ.\nޝުބާ ތައްޔާރުކުރާ ބޭސްމާމުއިގެ ވައްތަރުތައް މިހާރު އަތޮޅުތަކުގެ ރަށްތަކުންވެސް ލިބެން ހުންނާނެ އެވެ. ޝުބާސް ހިޖާމާ ކްލިނިކް ހުންނާނީ ކާމިނީމަގުގައި ހުންނަ މ.މަސްތަކާގޭގެ އެންމެ ތިރީބައިގަ އެވެ.


Anna hafthaaga stimulus package thah dhoo kurany – Iru\nއަންނަ ހަފްތާގައި ސްޓިމިއުލަސް ޕެކޭޖުތައް ދޫކުރަނީ\nރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ފިނޭންސް މިނިސްޓަރު ވިދާޅުވީ، މިހާރު ރާއްޖޭގެ އިތުރުން މުޅި ދުނިޔެއަށް ކުރިމަތިވެފައިވާ އިގުތިސޯދީ ހީނަރުކަމަކީ ކުރިން އެއްވެސް މިންވަރަކަށް އަންދާޒާ ކުރެއްވުނު ކަމެއް ނޫން ކަމަށެވެ. އިގްތިސޯދަށް އައި ހީނަރުކަމަށް ލުޔެއް ހޯދައި ދިނުމަށްޓަކައި ސަރުކާރުން ދިނުމަށް ނިންމާފައިވާ ސްޓިމިއުލަސް ޕެކޭޖްގައި ހިމެނޭ ލޯނުތައް އާންމުކޮށް ލޯނު ލިބޭ ގޮތަށް ވުރެ ފަސޭހަ ވާނެ ކަމަށް އަމީރު ވިދާޅުވިއެވެ.\nއަމީރު ވިދާޅުވީ، ސަރުކާރުން ދޫކުރާ ސްޓިމިއުލަސް ޕެކޭޖުގެ ތެރެއިން ވޯކިން ކެޕިޓަލަށް ބޭނުންވާ ފައިސާ ދޫކުރާ އިރު އެންމެ ބޮޑު އިސްކަމެއް ދޭނީ ވަޒީފާއިން މުވައްޒަފުން ވަކި ނުކުރާ ކުންފުނިތަކަށް ކަމަށެވެ.\nއަމީރު ވިދާޅުވީ، ސްޓިމިއުލަސް ޕެކޭޖުތަކުން ކުންފުނިތަކަށް ދޫކުރާ ފައިސާ އަނބުރާ ދެއްކުމަށް ހަ މަސް ދުވަހުގެ މުއްދަތެއް އޮތުމަކީ އެކަށީގެންވާ މުއްދަތެއް ކަމަށެވެ.\nކުދި އަދި މެދުފަންތީގެ ވިޔަފާރިތަކާއި ރިސޯޓުތަކާއި އެހެނިހެން ބޮޑެތި ވިޔަފާރިތަކަށް ދޫކުރާ ލޯނުގެ އިންޓްރެސްޓަކީ ހަ ޕަސެންޓެވެ. މި ލޯނު ދެއްކުމަށް ތިން އަހަރުގެ މުއްދަތެއް ލިބޭނެ އެވެ. އަދި ލޯނު ދެއްކުމަށްޓަކައި ހަ މަހުގެ ގްރޭސް ޕީރިއަޑެއް ލިބޭނެ އެވެ.\nލޯނު ދޫކުރުމަށް ހަމަޖެހިފައިވަނީ ބޭންކް އޮފް މޯލްޑިވްސް (ބީއެމްއެލް) އާއި އެސްއެމްއީ ފައިނޭންސް ކޯޕަރޭޝަން (އެސްޑީއެފްސީ) ތައް މެދުވެރިކޮށެވެ. މީގެ ތެރެއިން ބީއެމްއެލް އިން ދޫކުރާނީ ވިޔަފާރިތަކަށް އަހަރަކު 10 މިލިއަން ރުފިޔާ ލިބޭ އާންމު ވިޔަފާރިތަކަށް ދޫކުރާ ލޯނުތަކެވެ.\nސްޓިމިއުލަސް ޕެކޭޖް ހިނގާ ގޮތް ސާފުކޮށް ދެއްވަމުން އަމީރު ވިދާޅުވީ، 10 މިލިއަން ރުފިޔާ ލިބިފައިވާ ވިޔަފާރިތަކަށް ލޯނު ދޫކުރާނީ ބީއެމްއެލުން ކަމަށާއި 10 މިލިއަން ހަމަ ނުވާ ވިޔަފާރިތަކަށް ލޯނު ދޫކުރާނީ އެސްޑީއެފްސީން ކަމަށެވެ. ހަމައެއާއެކު އަމިއްލަ ފަރާތްތަކަށް ވެސް ލޯނު ދޫކުރާނީ އެސްޑީއެފްސީން ކަމަށް އަމީރު ވިދާޅުވިއެވެ.\nނޫސްވެރިންގެ ބައްދަލުވުމުގައި ވާހަ ދައްކަވަމުން ބީއެމްއެލްގެ ޕަބްލިކް ރިލޭޝަންސް މެނޭޖާ މުހަންމަދު ސައީދު ވިދާޅުވީ، 10 މިލިއަން ރުފިޔާގެ މަތީގެ ލޯނުތައް ދެނީ އެއްވެސް ރަހުނަކާ ނުލައި ތިން އަހަރުގެ މުއްދަތަކަށް ކަމަށެވެ. އެ ލޯނުތަކުގައި ރިސޯޓްތަކަށް ވެސް އަދި ވިޔަފާރިތަކަށް ވެސް ލިބޭނެ ކަމަށް އޭނާ ވިދާޅުވިއެވެ.\nކޮވިޑް-19އާ ގުޅިގެން އިގްތިސޯދީ ގޮތުން ރާއްޖެއަށް ދިމާވެފައިވާ ދަތިތަކުން އަރައިގަތުމަށް ސަރުކާރުން ދަނީ އެތައް މަސައްކަތްތަކެއް ކުރަމުންނެވެ.


34 Councilakah SG in Ayyan Koffi 34 ކައުންސިލަކަށް އެސްޖީން ޢައްޔަންކޮށްފި – Huvadhoo News 34 Councilakah SG in Ayyan Koffi Huvadhoo News\n34 ކައުންސިލަކަށް އެސްޖީން ޢައްޔަންކޮށްފި\nލޯކަލް ކައުންސިލްގެ އިދާރާތަކުގެ ސެކްރެޓަރީ ޖެނެރަލްގެ މަޤާމުތަކަށް 34 މީހަކު ޢައްޔަންކޮށްފިއެވެ.\nސިވިލް ސާވިސް ކޮމިޝަނުން ހާމަކޮށްފައިވާގޮތުގައި، ކައުންސިލްތަކަށް އެސްޖީން ޢައްޔަންކޮށްފައިވަނީ އެއް ސިޓީ ކައުންސިލާއި ހަތަރު އަތޮޅު ކައުންސިލް އަދި 29 ރަށު ކައުންސިލަކަށް ކަމަށެވެ.\nއެ ކޮމިޝަނުން މަޢުލޫމާތުދޭގޮތުން، މީހުން ޢައްޔަން ނުކުރެވި ހުރި ކައުންސިލްތަކުގެ މަޤާމަށް އެސްޖީން ޢައްޔަންކުރަމުން ގެންދާނެ ކަމަށެވެ. އެގޮތުން މިހާރު ސެކްރެޓަރީ ޖެނެރަލްގެ މަޤާމަށް ޢައްޔަންކުރެވިފައިވާ ފަރާތްތަކަށް ނޮވެމްބަރު 8 އަދި 10 ގައި އޮރިއެންޓޭޝަން ޕުރޮގްރާމެއް ބޭއްވުމަށް އެކޮމިޝަނުން އަންނަނީ ތައްޔާރު ވަމުންނެވެ.\nސިވިލް ސާރވިސް ކޮމިޝަނުން ކައުންސިލްތަކަށް 200 އެސްޖީން ހޯދުމަށް މިދިޔަ ޖޫން މަހު ހުޅުވާލުމުން އެ މަޤާމަށް 511 މީހަކު ކުރިމަތިލާފައިވެއެވެ. އަދި އޭގެ ތެރެއިން ކުރިމަތިލައިގެން ޝޯޓްލިސްޓްކުރީ 272 މީހުންނެވެ.\nދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ޤާނޫނުގައިވާގޮތުން ލޯކަލް ކައުންސިލުތައް އިދާރީ ހިންގުމުގެ އެންމެ އިސްވެރިޔާއަކީ ކައުންސިލްތަކުގެ ސެކްރެޓަރީ ޖެނެރަލުންނެވެ. ކައުންސިލްތަކަށް އެމީހުން ޢައްޔަންކުރަނީ ފަސް އަހަރު ދުވަހުގެ މުއްދަތަށެވެ.


އަލްމަރުޙޫމް ހުސައިން މުޙައްމަދު: ދެވަނައެއް ނެތް ޚިދުމަތްތެރިއެއް! | Sandhaanu\nއަލްމަރުޙޫމް ހުސައިން މުޙައްމަދު: ދެވަނައެއް ނެތް ޚިދުމަތްތެރިއެއް!\nއިއްޔެގެ ވަޤުތެއްގައި ނިޔާވި، ގ.ލިއެނާ، ޙުސައިން މުޙައްމަދަކީ ގިނަ ބަޔަކު ދަންނަ މޫނެކެވެ. ސަބަބުތަކެއް ނެތިއެއް ނޫނެވެ. އެމަނިކުފާނުގެ ޤައުމީ ޚިދުމަތް ވަނީ އެކިއެކި ރޮނގުރޮނގުން ފުޅާ ދާއިރާއެއްގައި ޤައުމަށް ލިބިފައެވެ. ނޫސްވެރިކަމުގެ ރޮނގުންނެވެ. ސިޔާސީ ރޮނގުންނެވެ. ތަޢުލީމީ ރޮނގުންނެވެ. އިއްޔެ އެމަނިކުފާނު މިފަނާވަނިވި ދުނިޔެއިން ވަކިވެގެން ދިޔަ ޚަބަރަކީ ގިނަ ބަޔަކު ރޮއްވާލި ޚަބަރެކެވެ.\nޓީވީއެމްއާއި، ވީމީޑިޔާ އަދި މޯލްޑިވްސް މީޑިޔާ ކައުންސިލުގައި ގިނަ ދުވަސްތަކެއް އުޅުއްވި މުހައްމަދު އާސިފް (މުންދު) ވަނީ މަރުޙޫމް ހުސައިންބެ އާއި ބެހޭގޮތުން އޭނާގެ ޝުޢޫރުތައް ސޯޝަލް މީޑިޔާގައި ބަންޑުން ކޮށްލައިފައެވެ. އެބޭފުޅާ މަރުޙޫމް ހުސައިންބެ ސިފަ ކުރައްވައިފާ ވަނީ ބްރޮޑްކާސްޓިންގ ދާއިރާގެ ބައްޕަގެ ގޮތުގައެވެ. ރާއްޖޭގައި ބްރޮޑްކާސްޓިން ދާއިރާގާއި ހިފަހައްޓަމުން އަންނަ މިންގަނޑުތައް އުފެއްދެވި މޭސްތެރިއަކީ ހުސައިންބެ ކަމަށް އެބޭފުޅާ ލިޔުއްވާފައި ވެއެވެ. ޒަމާނީ ބްރޯޑްކާސްޓިން އުފެދިގެން އައިއިރު އެކަމަށް މަގު ދައްކަވާ، ހިތްވަރު ދެއްވާ އެކަމުގައި ޢަމަލީ ގޮތުން އުޅެއްވި ކަމަށް އެބޭފުޅާ ހާމަ ކުރެއްވިއެވެ. ސްކްރިޕްޓް ލިޔުއްވުމާއި، ތަރުޖަމާކުރެއްވުމުގައި އެހާ އަވަސް ބޭފުޅަކު ދެކި ވަަޑައި ނުގަންނަވާ ކަމަށާއި، އެއީ ދިވެހި ބަހާއި، ތާރީޚާއި ޤައުމިއްޔަތު ދިރުވަން ޚާއްސަ ސަމާލުކަމެއް ދެއްވި ބޭފުޅެއް ކަމަށް ވެސް ފާހަގަ ކުރައްވާފައި ވެއެވެ.\nބްރޮޑްކާސްޓިން ދާއިރާގެ އިތުރުން ސިޔާސީ ދާއިރާގައި ވެސް މުހިންމު މަޤާމުތަކެއް އެމަނިކުފާނު ފުރުއްވިއެވެ. އެގޮތުން 16 ވަނަ ރައްޔިތުންގެ މަޖިލީހުގެ މަތިވެރި ދާއިރާގެ މެންބަރުކަމާއި، ޚާއްސަ މަޖިލީހުގެ މެންބަރުކަންވެސް އެމަނިކުފާނު ފުރުއްވިއެވެ. އޭގެ އިތުރުން އެމަނިކުފާނު ވަނީ އީޑީސީގެ އެކިއެކި މަޤާމުތަކާއި، އެޑިއުކޭޝަން މިނިސްޓްރީގެ ޑިރެކްޓަރ ޖެނެރަލް ކަމާއި، ޑެޕިއުޓީ މިނިސްޓަރ ކަންވެސް ކުރައްވައިފައެވެ.\nމަރުޙޫމް ހުސައިން މުޙައްމަދު އަވަހާރަވެފައިވަނީ، ޓްރީޓޮޕް ހޮސްޕިޓަލުގައި ފަރުވާ ދެމުން ދަނިކޮށް، އުމުރުފުޅުން 71 އަހަރުފުޅުގައެވެ. ދުޢާއަކީ މަރުޙޫމަށް ސުވަރުގޭގެ ދާއިމީ ނިޢުމަތް މިންވަރު ކުރެއްވުމެވެ.


Idhikolhu candidatun nah sarukaarun nufoozu foruvaa: PPM\nއިދިކޮޅު ކެންޑިޑޭޓުންނަށް ސަރުކާރުން ނުފޫޒު ފޯރުވާ: ޕީޕީއެމް\nޕީޕީއެމުން ކައުންސިލް އިންތިހާބުގެ ކެންޕެއިން ފެށުމަށް މިދިޔަ އަހަރު ބޭއްވި އިވެންޓް --\nކުރިއަށް އޮތް ލޯކަލް ކައުންސިލް އިންތިހާބުގައި އިދިކޮޅު ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް)ގެ ޓިކެޓްގައި އިންތިހާބަށް ނިކުތް ބައެއް ކެންޑިޑޭޓުން ނަން އަނބުރާ ގެންގޮސްފައިވަނީ ސަރުކާރުގެ ވަރަށް ބޮޑު ނުފޫޒެއް އޮވެގެން ކަމަށް އެ ޕާޓީން ތުހުމަތު ކޮށްފި އެވެ.\nޕީޕީއެމްގެ އިންތިހާބާ ބެހޭ ކޮމެޓީން މިއަދު ބޭއްވި ނޫސްވެރިންގެ ބައްދަލްވުމުގައި ނިލަންދޫ ދާއިރާގެ ކުރީގެ މެންބަރު ޑރ. އަބްދުﷲ ހަލީލު ވިދާޅުވީ މިހާތަނަށް ޕީޕީއެމްގެ 38 ކެންޑިޑޭޓަކު ނަން ނަގާފައިވާ ކަމަށާ ބައެއް ކެންޑިޑޭޓުން ނަން ނެގީ ސަރުކާރުން ނުފޫޒު ފޯރުވައިގެން ކަމަށް މައުލޫމާތު ލިބިފައިވާ ކަމަށެވެ. އެ ގޮތުން ފައިސާގެ ނުފޫޒާއި ނާޖައިޒު އެ ނޫން މަންފާތައް ހޯދާދީފައިވާ ކަމަށް ވިދާޅުވިއެވެ.\nހަލީލް ވިދާޅުވީ ސަރުކާރުގެ އަމަލުތައް ހުރި ގޮތުން މިނިވަން އިންސާފުވެރި އިންތިހާބަކަށް ވަރަށް ބޮޑަށް ހުރަސްއެޅިފައިވާ ކަމަށެވެ.\n"ސަރުކާރުގެ ވަރަށް ބޮޑު ނުފޫޒަކާ އެއްކޮށް ބައެއް ބޭފުޅުން ނަން އަނބުރާ ގެންދާ ކަމަށް އަޅުގަނޑުމެންނަށް މި މައުލޫމާތު ލިބެނީ. މީގެ ތެރޭގައި މިނިވަންކޮށް ކުރިމަތިލައްވާފައި ތިއްބެވި ބޭފުޅުންނާއި އަޅުގަނޑުމެންގެ ބޭފުޅުންނަށްވެސް އެކި ގޮތްގޮތުން ޕްރެޝަރު ކުރުމާއި ފައިސާގެ ހުށައެޅުންތައް ހުށައެޅުމާއި މިފަދަ ކަންތައްތަކެއް ހިނގާކަމަށް މައުލޫމާތު އަޅުގަނޑުމެންނަށް ލިބޭ،" ހަލީލު ވިދާޅުވިއެވެ.\nނޫސްވެރިންގެ މި ބައްދަލްވުމުގައި އިންތިހާބާ ބެހޭ ކޮމެޓީގެ މުގައްރިރު މަޑަވެލީ ދާއިރާގެ ކުރީގެ މެންބަރު މުއާޒު މުހައްމަދު ރަޝީދު ވިދާޅުވީ އިދިކޮޅު ކެންޑިޑޭޓުންނަށް އެކި ގޮތްގޮތުން ސަރުކާރުން އުނދަގޫ ކުރަމުންދާ ކަމަށެވެ. އަދި އިލެކްޝަންސް ކޮމިޝަނުންވެސް އަމަލު ކުރަމުންދަނީ ކެންޑިޑޭޓުންގެ މެދުގައި ހަމަހަމަ ކަން ގެއްލޭ ގޮތަށް ކަމަށެވެ.\nމުއާޒު ވިދާޅުވީ ކެންޕެއިނަށް ހަމަހަމަ ފުރުސަތު ނެތްއިރު އެމްޑީޕީން އެކި ނަންނަމުގައި ކެންޕެއިން ހިންގާތާ އަހަރު ދުވަސްވެއްޖެ ކަމަށެވެ.\n"އެ ބޭފުޅުން ކެންޕެއިން ކުރައްވަމުން ގެންދަވަނީ ސަރުކާރުގެ ކޮންމެވެސް އޮފިޝަލެއްގެ ނަމުގައި. މިއިންވެސް އެނގިގެން ދަނީ އިންތިހާބުގައި ކެންޕެއިނަށް ހަމަހަަމަ އެއްވެސް ފުރުސަތެއް ނެތްކަން،" މުއާޒު ވިދާޅުވިއެވެ.\nކެންޑިޑޭޓުންގެ ނަން އަނބުރާ ގެންދަން ހުޅުވާލި ފުރުސަތު މިމަހު 11 ވަނަ ދުވަހު ހަމަވި އިރު އަންހެނުންގެ ކޮމެޓީތަަކަށް ކުރިމަތިލި 139 މީހަކު ވަނީ ނަން އަނބުރާ ގެންގޮސްފައެވެ. އަދި ކައުންސިލްތަކަށް ކުރިމަތިލި 169 މެމްބަރަކު ވަނީ ނަން ގެންގޮސްފަ އެވެ.\nއެމްޑީޕީ ޕީޕީއެމް އިލެކްޝަންސް ކޮމިޝަން + ލޯކަލް ކައުންސިލްތަކުގެ އިންތިހާބު ޕީޕަލްސް ނޭޝަނަލް ކޮންގްރެސް - ޕީއެންސީ\nކެމްޕޭނުގައި އެމްޑީޕީން ނާޖާއިޒު ފައިދާ ނުނަގާނެ: ނަޝީދު\nސިއްހީ ކުއްލި ހާލަތުގައި އިންތިހާބު ބޭއްވޭ އިސްލާހު ފާސްކޮށްފި


Eid ah dhathuru dhaan beynun tha? Avahah book kohllaa! | Jazeera\tއީދަށް ދަތުރު ދާން ބޭނުންތަ؟ - Jazeera\nއީދަށް ދަތުރު ދާން ބޭނުންތަ؟ އަވަހަށް ބުކް ކޮށްލާ!\nމަރިޔަމް ނިމާ ހަސަން3days ago 133 views0\nކޯބިއާ ޓުއާސްގެ ދޯނި\nނިމިދިޔަ 2020 ވަނަ އަހަރުގެ ރޯދަމަހާއި އީދު ވެސް ފާހަގަ ކުރީ ގޭގައި ތިބެއެވެ. މިއަހަރު ވެސް މިޖެހުނީ އެކަހަލަ ކަމަކާއެވެ. ވެކްސިނާއެކު ލުއިތައް ދިން ނަމަވެސް ހާލަތު ގޯސް ވާން ފެށުމުން އަނެއްކާވެސް ފިޔަވަޅުތައް ވަރުގަދަ ކުރީއެވެ. އީދަށް ރަށަށް ދާން ފޮށި ތަންމަތި ބަނދެގެން ތިއްބާ، އެޗްޕީއޭއިން އެޅި ފިޔަވަޅުތަކާއެކު ރަށަށް ދާން ނެގި ޓިކެޓުވެސް ޖެހުނީ ކެންސަލް ކުރާށެވެ. އެހެނަސް، މާލޭގައި ތިބެ ވެސް އާއިލާއާއެކު އީދު ފާހަގަ ކުރެވޭނެ ގޮތްތައް އެބަ ހުއްޓެވެ. އޭގެއިން އެއް ގޮތަކީ ދަތުރު ދިއުމެވެ.\nކޯބިއާ ޓުއާސް އިން އެ ފަހިކޮށް ދެނީ ފުރުސަތެވެ. ކައިރި ފިނޮޅުތަކަށް ދަތުރު ދާން ބޭނުންވާ ފަރާތްތަކަށް އެ ފުރުސަތެވެ. މަސް ދަތުރު ދާން ބޭނުންވާ ފަރާތްތަކަށް އެ ފުރުސަތެވެ. ސްނޯކެލިން އަށް ދާން ބޭނުން ވާ ފަރާތްތަކަށް އެ ފުރުސަތެވެ. ސަޅި ތަންކޮޅަކީ ކޯބިއާ ޓުއާސްއާއެކު ދަތުރު ދާން ބޭނުން ނަމަ އީދު ޖެހެންދެން މަޑު ކުރަން ނުޖެހުމެވެ. މި ރަމަޟާން މަހު ވެސް ކޯބިއާ ޓުއާސްގެ ދަތުރުތައް އޮންނާނެއެވެ.\nތަފާތު ހަރަކާތްތަކާއެކު، ކޯބިއާ ޓުއާސް އިން ދަތުރުތައް ކޮށްދެނީ 50 ފޫޓުގެ ބޮޑު ދޯންޏެއްގައެވެ. މި ހަރަކާތްތަކާ ބެހޭގޮތުން ދޯނީގެ ވެރިފަރާތުން ޖަޒީރާއަށް މައުލޫމާތު ދެމުން ބުނީ، މަސްދަތުރުތަކާއި ޕިކްނިކް ދަތުރުތައް ރާވާއިރު، ކުޑަކުދިން ގޮވައިގެން ދެވޭނެ އިންތިޒާމްތައް ވެސް ދޯނިން ހަމަޖެހިފައި ހުންނާނެ ކަމަށެވެ. އެގޮތުން، ކުޑަކުދިން ގޮވައިގެން ދަތުރު ކުރާއިރު ރައްކާތެރިކަމުގެ ފިޔަވަޅުތައް ވެސް ދޯނީގައި ހުންނާނެކަން އޭނާ ފާހަގަ ކުރެއެވެ.\nކޯބިއާ ޓުއާސްއިން ކޮށްފައި ވާ އިންސްޓަގްރާމް ޕޯސްޓެއް ؛ މަސް ދަތުރު\n15 މީހުންނާއި 20 މީހުންގެ ޖާގައިގެ މި ދޯނީގައި ބާބަކިއު ހެދުމާއި، ސްނޯކެލިން އަށް ދިއުމާއި، މަސް ދަތުރު ނުވަތަ ޕިކްނިކް ދަތުރަށް ދޯނި ކުއްޔަށް ދޫކުރުމުގެ ހިދުމަތް ވެސް ދެއެވެ. ކޯބިއާ ޓުއާސްގެ ދޯނި 3500 ރުފިޔާއާ 6000 ދެމެދުގެ އަގުތަކުގައި ކުއްޔަށް ހިފޭނެއެވެ.\nރޯދަ މަހު ވެސް ކޯބިއާ ޓުއާސް އިން މި ހިދުމަތް ދެމުން ދާއިރު، އާންމުކޮށް ދަތުރު ފުރާނީ ހަވީރު 3:00 ގައެވެ. އަދި އަނބުރާ ލަފާނީި މެންދަމު 12:00 ގައެވެ. ރޯދަ މަހު ތަފާތު އިފްތާރު ޕެކޭޖުތައް ދޯނިން ލިބެން ހުންނައިރު، މަސް ދަތުރު ދާ މީހުންނަށް ގޮސް މަސް ބާނައިގެން ބާބަކިއު ކޮށްގެން ކެއުމުގެ ފުރުސަތު ވެސް އޮވެއެވެ.\nކޯބިއާ ޓުއާސް އިން ކޮށްފައި ވާ އިންސްޓަގްރާމް ޕޯސްޓެއް ؛ ފިނޮޅު ދަތުރު\nކޮވިޑާއެކު ރަށު ބަންދުވެ ތިބުމަށްފަހު ދިވެހިންގެ ތެރޭގައި އެންމެ ވައިގައި ހިފާފައި ވާ އެއް ކަމަކީ މަސް ދަތުރު ދިއުމާއި ކައިރި ފިނޮޅުތަކަށް ޕިކްނިކް ދިއުން ކަމަށް ވާއިރު، މިފަހަރު އީދަށް ދަތުރު ދިއުމުގެ ނަސީބު ލިބޭ މީހަކީ ތިމާ ކަމަށް ވާން ބޭނުން ނަމަ އަވަހަށް ބުކް ކޮށްލާށެވެ. ކޯބިއާ ޓުއާސް އިން އާންމުކޮށް ދަތުރު ގޮސް އުޅެނީ އާއިލާތަކެވެ. ކޮވިޑްގެ މި ހާލަތުގައި ރައްކާތެރިކަމުގެ ފިޔަވަޅުތަކާއެކު، އާއިލީ ގުޅުން ބަދަހި ކޮށްލަން ދަތުރެއް ދިއުމަކީ ހަމަ ސަޅި ކަމެއް ތާއެވެ.\nއީދަށް ދަތުރު ދާން ބޭނުންތަ؟


Raees Nasheed Ge Nufoozeh Inquiry Akah Neh: Aslam - Vaguthu\nމާލޭގައި ހިނގި ބޮމުގެ ހަމަލާއާ ގުޅިގެން ސަލާމަތީ ހިދުމަތްތަކާބެހޭ ކޮމިޓީ (241) އިން ކުރިއަށްގެންދާ ޕާލަމެންޓަރީ އިންކުއައިރީ އަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ އެއްވެސް ނުފޫޒެއް ފޯރުވާފައި ނުވާނެ ކަމަށް ކޮމިޓީގެ މުގައްރިރު އަހުމަދު އަސްލަމް މިއަދު ވިދާޅުވެއްޖެއެވެ.\nކޮމިޓީން ހިންގާ އިންކުއައިރީ އަށް ފުލުހުންގެ އިސްބޭފުޅުންނާއި، ސިފައިންގެ އިސްވެރިން، ހައުސިން މިނިސްޓަރު މުހައްމަދު އަސްލަމްގެ އިތުރުން މާލޭގެ ކުރީގެ މޭޔަރު ޝިފާ މުހައްމަދު ހާޒިރުކޮށް ސުވާލުކޮށްފައިވެއެވެ. އިންކުއައިރީ ކުރިއަށްދާ ވަރަކުން އިތުރު ބޭފުޅުން ހާޒިރުކުރަން ވަނީ ނިންމާފައެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި އަސްލަމް ވިދާޅުވީ، އިންކުއައިރީ އަށް އެއްވެސް ބައެއްގެ ނުފޫޒެއް ކުރިމަތިނުވާނެ ކަމުގެ ފުރިހަމަ ޔަގީންކަން ދެއްވާ ކަމަށެވެ.\nއެ އިންކުއައިރީގެ ނަޝީދު ބައިވެރިވެފައި އޮތުމުން އެމަނިކުފާނުގެ އެއްވެސް ނުފޫޒެއް އޮވެދާނެތޯ ސުވާލު ކުރުމުން އަސްލަމް ވިދާޅުވީ، ނަޝީދުގެ ނުފޫޒެއްވެސް ކޮމިޓީގައި ނެތް ކަމަށެވެ.\n"އަޅުގަނޑަކީ މުގައްރިރު، އަޅުގަނޑަށް ޔަގީން ކޮމިޓީއަކަށް ނުފޫޒު ނެތް ކަން، ރައީސް ނަޝީދުގެ ނޫފުޒެއް ވެސް ކޮމިޓީއަކަށް ނެތް، އެއްވެސް ބަޔެއްގެ ނުފޫޒެއް ނެތް،" ހިތަދޫ އުތުރު ދާއިރާގެ މެންބަރު ވިދާޅުވިއެވެ.\nރައީސް ނަޝީދުގެ ބައިވެރިވުމެއް އިންކުއަރީގެ ތެރެއަށް އައިސްފައިވާ ކަމަށް ބެލެވުނީ އިންކުއަރީއަށް ދޭން ޖެހޭ އެއްބާރުލުން ނުދިން ކަމަށް ބުނެ ޑިފެންސް މިނިސްޓްރީގެ ނައިބު ހަސަން ޒަމީލްގެ މައްޗަށް ދައުވާ ކުރަން މަޖިލީހުގެ އިދާރާއިން ފޮނުވާފައިވުމުންނެވެ. އެކަމަކު ޕީޖީ އޮފީޙުން ވަނީ ތަހުގީގެއް ކޮށް ހުށަހަޅަން ލަފާދީ، އެ މައްސަލަ އަލުން އަނބުރާ ފޮނުވާލައިފައެވެ.\nހަސަން ޒަމީލްގެ މައްޗަށް މަޖިލީހުގެ އިންތިޒާމުތަކަށް އަރައިގަތް ކަމުގެ ތުހުމަތުގައި ރައީސް ނަޝީދު ވަނީ މަޖިލީހުގެ އިމްތިޔާޒު ކޮމިޓީއަށް ވެސް މި މައްސަލަ ހުށަހަޅާފައެވެ. އެކަމަކު އެމްޑީޕީގެ ބައެއް މެންބަރުންގެ ވެސް ވޯޓާއެކު މި މައްސަލަ އެ ކޮމިޓީން ވެސް ބޭރުކޮށްލިއެވެ.\nމި މަހުގެ ނިޔަލަށް ކޮމިޓީން ނިންމަން އަމާޒު ހިފާއިވާ މި އިންކުއަރީގެ ބިނާވެފައި ވަނީ މައިގަނޑު ހަތަރު ކަމެއްގެ މައްޗަށެވެ.\nޖޫން 7, 2021 14:09\nހެޔޮނުވާނީ ނަޝީދުގެ މައްސަލަ ނޫނީ މިގައުމުގައި މައްސަލައެއް ނެތީ ތޯ.. ކިތައް މަރުގެ އަސްވަނީ ނުހޯދި.. ހަމަ އެކަނި ދައުލަތް އެބުރެންވީ ނަޝީދައް މަންފާކުރާގޮތަށް ތޯ؟ މީ ތިބޭފުޅުންވެސް ވިސްނަންވެއްޖެ ކަމެއް..!\nއަހަރުމެން ޓެކްސް ޕޭކުރަނީ ވަކި މީހަކަށް ވަކި އާއިލާއަކަށް އޭގެ ބޮޑު ބައި ޚަރަދު ކުރާކަށް ނޫން.. ޖަރުމަނުގައި މިހާރު ހުރެގެން އެހިގާޚަރަދަކީ ދައުލަތް ޒިންމާވާއެއްޗަކަށް ވެގެން ނުވާނެ..\nއޭނާގެ މައްސަލަ އެކި ބެލިގެންވެސް ނުވާނެ.. ކޮބާ އިއްޔެ މަރުވި ކުއްޖާ، ކޮބާ ގޮތްނޭގޮތަށް ގެއްލުނު މީހުން މަރުވި މީހުންގެ މައްސަލަ ކީއްވެ އެކަންކަން ނުބެލި މި ބަލާވިރަކަމުގެ ކަން ކަން ބެލެންވީ..\nޖޫން 7, 2021 14:15\nބުނީމަ ހަމަ ތިހެން ޤަބޫލުކު ރަންވީ؟\nޖޫން 7, 2021 14:27\nއެހެންވިއްޔާ އެބަ އޮތް\nޖޫން 7, 2021 18:05\nއަސްލަމަކީ ނަޝީދުގެ ޕަޕެޓެއް. އަސްލަމްގެ ވާހަކަ ގަބޫލެއް ނުކުރާނަށް. ނޫފޫޒު ފޯރުވިއަސް ނުބުނާނެ.\nޖޫން 7, 2021 18:17\nތީދުވަހަކުވެސް ދުލުންތެދެއްހެދިމީހެނޫން. އަންނީގެއަޅެއް ދެންކިހާތެދުވެ ރިވާނެ !!!\nޖޫން 7, 2021 18:18\nއޭނަގެ ފޮޓޯވިއްކައިގެން ބަހައިގެން މެންބަރުކަން ލިބުނު ބަޔަކު ނުފޫޒު ނުފޯނުވާނެއްގޮތެއް އޮންނާނެބާ!\nޖޫން 7, 2021 21:25\nދޮގު އަސްލަމް ކަލޭތިހަދަނީ ހުސްދޮގު. ބުހުތާން ދޮގު\nޖޫން 7, 2021 21:55\nއެހެންކަމައްވަނީވިޔާ ތިމީހަކަށް އަސްލަމެކޭނުކިޔާނެ


Run In Addu iventugai Himeney Kudhakudheenge Dhuvumaa BoDumeehunge HigaaLun Mi Adhu Haveeru\nޓީއެފްޖީން އިންތިޒާމްކޮށްގެން އައްޑުއަތޮޅުގައި ބާއްވާ “ރަން އިން އައްޑޫ”ގެ އިވެންޓުގައި ހިމެނޭ ކުޑަކުދިންގެ ދުވުމާއި އުމުރުން ދުވަސްވީ މީހުންނަށް ބާއްވާ ހިނގާލުން މިއަދު ހަވީރު އައްޑޫ ސިޓީ ކައުންސިލް އިދާރާ ކުރިމަތިން ފަށާގޮތައްވަނީ ހަމަޖެހިފައެވެ.\nއުމުރުން ދުވަސްވީ މީހުންގެ ހިނގާލުން މިއަދު ހަވީރު 4:45 ގައި ފަށާ އިރު ކުޑަކުދީންގެ ދުވުން ފެށުމަށް ހަމަޖެހިފައިވަނީ ހަވީރު5ޖަހާއިރު އެވެ.\nރަންއިން އައްޑޫގައި ހިމެނޭ މެރެތަން (42 ކިލޯމީޓަރު) ރޭސް ފެށުމަށް ހަމަޖެހިފައިވަނީ މިރޭ މެންދަމު2ޖަހާއިރެވެ.\nހާފް މެރެތަން (21 ކިލޯމީޓަރު) މިރޭ ފަތިހު5ޖަހާއިރު ފަށާއިރު 10 ކިލޯމީޓަރު ރޭސް ފެށުމަށް ހަމަޖެހިފައިވަނީ ހެނދުނު6ޖަހާއިރެވެ. އަދި ފަހު އިވެންޓް ނުވަތަ ފަސް ކިލޯމީޓަރު ރޭސް ފަށާނީ ހެނދުނު7ޖަހާއިރެވެ.\nމި ހަރަކާތް ހިނގަމުންދާ ވަގުތު ކައުންސިލް އިދާރާގެ ގޯތި ތެރޭގައި އެކްސްޕޯ ކުރިއަށްދާނެއެވެ.\nމިފަހަރު “ރަން އިން އައްޑޫ”ގެ ހުރިހާ އިވެންޓެއްގެ ސްޓާޓް ޕޮއިންޓާއި ފިނިޝިން ޕޮއިންޓް ގާއިމްކޮށްފައިވަނީ އައްޑޫ ސިޓީ ކައުންސިލް އިދާރާ ކުރިމަތިންނެވެ.\nޓީއެފްޖީން ހުޅުމާލޭގައި ބޭއްވި ލޯންގް ރަންއެކޭ އެއްގޮތަށް މި ފަހަރު އައްޑޫގައި ބާއްވާ އިވެންޓްތަކުގައިވެސް ޓައިމިން ބަލާނީ ބިބުގައި ހަރުކުރާ އިލެކްޓްރޯނިޗް ޗިޕް މެދުވެރިކޮށެވެ.\nރޭސް ނިންމާ ދުވުންތެރިއަކަށް މެޑަލް ދިނުމަށް ހަމަޖެހިފާއިރު މެރެތަން ފުރިހަމަކުރާ ބައިވެރިންނަށް ފިނިޝާ ޓީޝާޓެއް ލިބޭނެ އެވެ. މީގެ އިތުރުން ވޮލަންޓިއަރުންގެ އަގު ވެސް ވަޒަންކުރާގޮތަށްވަނީ ހަމަޖެހިފައެވެ.\nސްރީލަންކަން އެއަރލައިންސްއިން އައްޑޫ ސިޓީއަށް ކުރަމުން އަންނަ ދަތުރުތައް އެޕްރީލްމަހުގެ އެއްވަނަ ދުވަހުން ފެށިގެން ވަގުތީގޮތުން މެދުކަނޑާލަން ނިންމައިފިއެވެ. ...\nvomadmin January 22, 2019


ނޮވެމްބަރު 3: ހާޖަރާގޭ ބާޣީ ލުތުފީ ކޮބާ؟ | | Sangu News\nނޮވެމްބަރު 3: ހާޖަރާގޭ ބާޣީ ލުތުފީ ކޮބާ؟\n3 ނޮވެމްބަރ 2019 - 20:22\nހާޖަރާގޭ ލުތުފީ ނޮވެމްބަރު3ގައި ހައްޔަރު ކުރި ވަގުތާއި، ފިލިތާ 10 އަހަރު ފަހުން ރާއްޖެ ގެނައި ދުވަސް އަދި ޖަލަށް ގެންދިޔަ ފަހުން\nސްރީލަންކާގެ ޕީޕަލް ލިބަރޭޝަން އޮފް ޓެމިލް އީލާމް (ޕްލޯޓް) ޖަމާއަތާއި ރާއްޖޭގެ ބައެއް މީހުން ގުޅިގެން ރާއްޖޭގެ ވެރިކަން ބަޣާވާތަކުން ބަދަލުކޮށްލައި ރާއްޖެހިފަން ދިން ހަމަލާއަށް މިއަދަށް 31 އަހަރު ފުރުނީ އެވެ.\n1988 ވަނަ އަހަރުގެ ނޮވެމްބަރު މަހުގެ3ވަނަ ދުވަހު ލަންކާގެ ތަމަޅަ ގްރޫޕެއް ގޮވައިގެން މާލެ އެރި ހެންވޭރު ހާޖަރާގެ އަބްދުﷲ ލުތުފީ ރާއްޖެ ގެނެވުނީއެކަމަށް އެތައް ދިވެހި ބަޔަކު ގޮވާލާ މަގު މައްޗަށް ވެސް ނިކުންނަން ޖެހުނު ހިސާބުންނެވެ. ސަރުކާރުގެ ކަންތައް ވަރަށް އޮމާން ކަމާއި އެކު ކުރިޔަށްދަނިކޮށް، އޭގެ ތެރެއަށް ބޮމެއް ވައްޓާލީ ރައީސް ޔާމިން ސަރުކާރުގެ ހޯމް މިނިސްޓަރު އުމަރު ނަސީރުއެވެ.\nވައްޓެރި ސްރީލަންކާއަށް ސިލްސިލާގޮތެއްގައި ދިން ބޮމުގެ ހަމަލާއަށްފަހު މުޅި ގައުމުގެ ސަލާމަތީ ކަންކަން ވަރުގަދަކޮށް ގެތައް ބަލާ ފާސްކުރިއެވެ. ކިރިޔާވެސް ޝައްކެއް ކުރެވޭ މީހެއް ނަމަ ފުލުހުންގެ ބެލުމުގެ ދަށަށް ގެންގޮސް އެތައް ސުވާލުތަކެއް ކުރިއެވެ. އޭގެ ސަބަބުން، ދިވެހި ސަރުކާރުންވެސްލަންކާގައި އުޅެމުން އަންނަ ދިވެހީން ބޭރަށް ނިކުންނަށް ވަގުތުތަކުގާއި އާއި އަދި ގޭގައި އުޅޭ ވަގުތުތަކުގައި ވެސް ޕާސްޕޯޓު ފަސޭހައިން ފެންނަ ހިސާބެއްގައިބޭއްވުމަށް އެދުނެވެ.\nމާތްﷲ ގެ ކުޅަދުންވަންތަ ކަން ބައްލަވާށެވެ. ދިވެހި ރާއްޖެއަށް 1988 ވަނަ އަހަރު ދިން ހަމަލާގެ މޭސްތިރި ލުތްފީގެ ބާރު ކެނޑުނު ކަހަލައެވެ. އެތައްދިވެހީންނެއް ދިރިއުޅެމުން އައި ލަންކާގަައި އެއްވެސް "ލަދެއް ހަޔާތެއް" ނެތި "ޒާން" އެއްގެ ނަމުގައި އުޅެމުން އައި ލުތްފީ ޖެހުނީ ހިމަޔާތަށް އެދި ލަންކާގައިހުންނަ ރާއްޖޭގެ އެމްބަސީއަށް ވަންނާށެވެ.\nގޯހީ ކާކުކަމެއް ބުނާކަށް ނޭނގެއެވެ. މުޅި ދިވެހި ރާއްޖޭގެ ރައްޔިތުންނަށް އެކަން އެނގުމުގެ ބަދަލުގައި ދިވެހި ސަރުކާރަކަށް އެކަން ރައްޔިތުންނާއި ހަމައަށްގެނެސްދިނުމަކީ އެއީ މުހިންމު ކަމަކަށް ނުވީއެވެ. ހަޖަރާގޭ ލުތްފީއަށް ކޮއްތު ކާންދީ އިއްޒަތުގައި އެމްބަސީގައި ބަލަހައްޓަމުން އަންނަ ވާހަކަ އުމަރު ނަސީރު ފަޅާއަރުވާލުމާއި އެކު، ކަމާއި ބެހޭ އިދާރާތަކުން އަވަހަށް ބަޔާން ނެރުމަށް އަވަސް ވެގަތެވެ.\nއެހެން ނަމަވެސް، "ބޮލުން ކަޓުވާލުމަަ" ށެވެ. ފޮރިން މިނިސްޓްރީޢިން ބުނީ ތިމަންނާ މެންނަކާއި ބެހޭ ކަމެއް ނޫން ކަމަށެވެ. ފުލުހުން ބުނީ އެމީހުންނަކާއިވެސް ބެހޭ ކަމެއް ނޫން ކަމަށެވެ. ސަރުކާރުގެ ފަރާތުން އިތުރު ކޮމެންޓެއް ލިބޭ ގޮތެއް ނުވިއެވެ.\nހާޖަރާގޭ ލުތުފީ އަކީ 1988 ގައި ރާއްޖެއަށް ދިން ހަމަލާގައި އެންމެ އިސްކޮށް ހުރި މީހާ\nކޮންމެއަކަސް މިއީ މިދިޔަ ޖޫން، ޖުލައި މަހު ދިވެހި ރައްޔިތުން ހަރު އަޑަކުން ގޮވަންޖެހުނު ވާހަކަތަކެވެ. ބޭސްފަރުވާއަށް ފޮނުވުމުން އެނބުރި ނައި ސަބަބާއިމެދު ސުވާލު އުފެދެއެވެ. ކުރީގެ ރައީސް، އަދި މިހާރުގެ ރައްޔިތުންގެ މަޖިލީހުގެ ރައީސް މުހައްމަދު ނަޝިދުގެ ސަރުކާރުގައި ލުތްފީ ސްރީލަންކާއަށްބޭސްފަރުވާއަށް ފޮނުވިއެވެ. އެހެން ނަމަވެސް، އެ ދިޔަގޮތަށް ލުފްތީ ފިލީއެވެ.\nމިއި ކިހިނެއް، ކާކުގެ ބާރުގެ ސަބަބުން ހިނގި ކަމެއްތޯ ބަލަންޖެހެއެވެ. ހަމަ ގައިމުވެސް އޭރުގެ ސަރުކާރުގެ ބަޔަކު އަޑީގައި ނެތީ މިކަމެއް ނުވާނެ ކަންކަށަވަރެވެ. ލުތްފީ ފިލި މައްސަލައިގައި، އޭރު ސިފައިންގެ މީހެއް ވަޒީފާއިން ވަކި ކުރެވުނުއެވެ. އޭނާ ބުނާގޮތުން ލުތްފީ އޭނާގެ އަތް ދަށުން ދޫވެގެން ދިޔައީނަމާދަށް ހުއްޓައެވެ.\nރައީސް ނަޝީދުގެ ސަރުކާރު ނިމިގެން ދިޔައިރުވެސް ލުތްފީ ހޯދުމަށްޓަކާ ކުރެވުނު މާ ބޮޑު މަސައްކަތެއް ވެސް ނެތެވެ. އޭގެ ފަހުން އައި ރައީސް ޔާމީންގެސަރުކާރަށް ވެސް ކުރެވުނު ކަމެއް ނެތެވެ. މި ސަރުކާރަށް ކުރެވުނު ކަމެއް ވެސް ނެތެވެ. އެމްބަސީގައި ލުތުފީ ހުރިކަން ފަޅާއަރުވާނުލިނަމަ ލަންކާގެ މަޝްރަހުހަމައަކަށް އެޅި މިއަދުވެސް ލުތްފީ ދިރިއުޅެމުންދާނީ ލަންކާގައެވެ. އެހެން ކަމުން، ލުތްފީ ރާއްޖެ ގެނެސް، ޖަލުގެ ގޮޅީގެ ތެރެއަށް ލެވުމަކީ "ކޮމްޕެޓިޝަންއެއްގެވިން" އެއް ނޫނެވެ.\nލުތްފީ ރާއްޖެ ގެނައި ދުވަހުވެސް ދިވެހި ރައްޔިތުންގެ މޫނު މަތީގައި ޖެހީ ތަފާލެކެވެ.19 ދިވެހިން ޝަހީދުކޮށްލި މީހަކު ރާއްޖެ ގެނައި ގޮތް އަހަރެންގެ މި ދެލޮލުން ދެކުނީމެވެ. ރަސްމީ އިއްޒަތުގައެވެ. މީގެ 31 އަހަރު ކުރިން ހިނގައިދިޔަ ހާދިސާގައި ލުތްފީ އަތުގައި ބިޑި އަޅުވައިގެން ދިޔައިރުގެ ވީޑިއޯ ފެނެއެއްނޫންތޯއެވެ. އެ ދުވަހު ލުތުފީގެ މޫނުމަތީން ކޮންމެވެސް ވަރެއްގެ ލަދުވެތި ކަމެއް ފެނުނެވެ. އެ ދުވަހު އިސް އުފުލާ ބަލާލަން ވެސް ނުކެރުނެވެ.\nނޮވެމްބަރު 1988 ގައި ރާއްޖެއަށް ދިން ހަމަލާގައި އެންމެ އިސްކޮށް ހުރި ލުތުފީ\nލުތްފީ ރާއްޖެ ގެނެވުނު ދުވަހު، އެއާޕޯޓުގެ އެރައިވަލްގެސް ގޭޓުން ލުތުފީ ނިކުތީ ފަހުރުވެރިކަމާއި އެކީ ކަމަށް ބުނުމަކުން ދޮގަކަށް ނުވާނެއެވެ. މޫނުމަތީންފެނުނީ ބޮޑާ ކަމާއި ކިބުރުވެރިކަމެވެ.\nލުތްފީ ހައްޔަރުކޮށް މާލެ ގެނެވުނުތާ ހަތަރު މަސް ދުވަސް ވެއްޖެއެވެ. އޭނާ މިއަދު ކޮބައިހެއްޔެވެ؟ ލަންކާގައި ވިސާއެއް ނެތި ގަވައިދާ ހިލާފަށް އުޅެމުން އައިމައްސަލައިގައި ޖޫރިމަނާ އާއި އެކު އެ ގައުމަށް މިލިއަނަކަށް ވުރެ ގިނަ ރުފިޔާ ވަނީ ދައްކަންޖެހިފައެވެ. އެ ފައިސާ ދައްކައިިފި ހެއްޔެވެ؟ ފައިސާ ދައްކައިފިނަމަ އެއީކިހިނެއް ކޮންތާކުން ހޯދި ފައިސާއެއްކަން ރައްޔިތުންނަށް އަންގަން ޖެހޭނެއެވެ.\nމިއަދު އަނެއްކާވެސް ހަނދާނަށް އަންނަނީ ރައްޔިތުންގެ މަޖިލީހުގެ ޖަލްސާއަކަށް ލުތުފީ އާއި ގުޅޭގޮތުން ހުށަހެޅި ކުއްލި މައްސަލައިގެ މަތީންނެވެ. ކުރީގެޑިފެންސް މިނިސްޓަރު އަދި ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފް އުމަރު އެ މައްސަލަ ހުށަހެޅުއްވުމުން ބަހުސް މަރުހަލާގެތެރެއިން ގިނަ މެމްބަރުންގެ ފަރާތުން ފެނިގެން ދިޔައީ އެއްެވެސް ދިވެހި ރައްޔިތަކު ދެކެން ބޭނުންވާނެ މަންޒަރެއް ނޫނެވެ. އެއަށްވުރެ، މާ ދަށު ދަރަޖައިގެއަމަލުތަކެކެވެ.\nބައެއް މެމްބަރުން "ލުތްފީ ވަނީ މުސްކުޅިވެފައި" ކަމަށް ބުންޏެވެ. ބައެއް މީހުން "އެ ދެން މާ ބޮޑު ކަަމަކަށް ނަހަދާ މައާފު" ކުރުމަށް ވެސް ގޮވާލިއެވެ. ހަގީގަތަކީލުތުފީއަށް އޮންނާނެ މައާފެއް ނެތް ކަމެވެ. މަރުގެ ހުކުމް އިއްވާފަައި ވަނިކޮށް، އެ ހުކުމް އުމުރު ދުވަހުގެ ޖަލު ހުކުމަކަށް ބަދަލު ކުރީ ކުރީގެ ރައީސް މައުމޫންއަބްދުލް ގައްޔޫމެވެ. އޭރު އޮންނަ އުސޫލުން ނަމަ އުމުރު ދުވަހުގެ ޖަލު ހުކުމަކީ 10 އަހަރު ދުވަހެވެ.\nލުތްފީ ފިލުމަށް ޖާގަ ދިން ބަޔަކު ހޯދާ ތަހުގީގު ކުރެވެން ޖެހޭނެއެވެ. ވަޅޯ މަސް ވިއްކައިގެން ލުތްފީ ލަންކާގައި އުޅުނު ކަމަށާއި، އަދި ލަންކާގެ މަގުމަތީން ބައެއްދިވެހިންނާއި ބައްދަލުވެފައިވާކަމަށް ވާހަކަތައް ދެކެވެއެވެ. އަދި އެ އާއްމުން އެކަން ފުލުހުންނަށް އަންގާކަމަށް ވެސް މައުލޫމާތު ލިބެއެވެ. އެހެން ނަމަވެސްފުލުހުންނަށް ދެވޭއިރު އެތަނަކުން ލުތުފީ ފިލަނީކަމަށް މިދިޔަ ސަރުކާރުގެ ބައެއް އިސްވެރިން ވަނީ ބުނެފައެވެ.\nމާ ވަތަނީ މީހަކަށް ނުވިޔަސް ހާޖަރާގޭ ލުތްފީއަށް މިހިތުގައި އޮތް ރުޅިވެރިކަމާއި ނަފްތަރު ދުވަހަކުވެސް ކުޑައެއް ނުވާނެއެވެ. އެކަމަށް ބަދަލެއް ވެސްނާންނާނެއެވެ. 1997 ގައި އުފަންވިޔަސް، އެންމެ ޅަ އުމުރުން ފެށިގެން އައިސް މިއަދާއި ހަމައަށްވެސް އުމުރުން ދުވަސްވީ މީހުންގެ ފަރާތުން އަޑުއިވުނީފާއިތުވީ އެތައް އަހަރެއްގެ ތެރޭގައި ގައުމަށްޓަކާ ޝަހީދުވީ އެތައް ދިވެހި ދަރީންނެއްގެ ވާހަކައެވެ. ދިވެހި ރައްޔިތުންނަށް، ދިވެހީންގެ ބަޔަކު އިސްވެގެން ތިބެޖެއްސި ހާލުގެ ވާހަކައެވެ.\nނޮވެމްބަރު3ވިޔަސް، އަދި ގައުމީ ސިފައެއްގައި ފާހަގަ ކުރެވޭ އެހެން ދުވަސްތަކެއްގައި ވެސް މައިންބަފައިން ގޭގެ ސުފުރާ މަތީގައި ކިޔައިދީ އުޅުނީ އޭރުއުފެދުނު ބިރުވެރި މާހައުލުގެ ވާހަކައެވެ. ދަރިފުޅުމެންނަ ދުވަހަކުވެސް އެފަދަ ދުވަހަކާއި ކުރިމަތިލާން ނުޖެހޭނެކަމަށް އަބަދުވެސް ދުއާ ކުރާ ވާހަކަ އަބަދުވެސްބައްޕަގެ ފަރާތުން އަޑުއިވެއެވެ. އެދުވަހުގެ ބިރުވެރިކަމާއި ނާމާންކަމުގެ ވާހަކައެވެ. އެދުވަހު ގައުމުގެ ދިފާއުގައި، ދިވެހި ލޭ ހުރި ކުދިން ނިކުމެ ކުރި ޖިހާދުމަތިންދުވަހަކުވެސް ހަނދާން ނައްތާނުލުމަށް މާމަމެންނާއި ކާފަމެން އެދުނެވެ. ސްކޫލުން އަޑުއިވުނީ، ގައުމުގެ ދިފާއުގައި ނިކުތް މީހުންގެ ހިތްވަރާއި އެ އަޒުމުގެވާހަކައެވެ. ގައުމަށްޓަކާ މޭ އަޑަނައަކަށް ހަދާ ނިކުތީ ކެރިގެންކަމެވެ. އެ ދުވަހު ޝަހީދުވި ޝަހީދުންގެ ވާހަކައިވޭވޭ ކޮންމެ ފަހަރަކު އަހަރެން ފަހުރުވެރިވަމެވެ. މިދިވެހި ގައުމަށްޓަކައެވެ.\nނޮވެމްބަރު3ގައި ރާއްޖެއަށް ދިން ހަމަލާގައި ޝަހީދުވި ފަރާތްތައް\nދިވެހި ގައުމާއި މި ފަސްގަނޑަށްޓަކާ މޭ އައްޑަނައަކަށް ހަދައި އެތައް ބަޔަކު ޝަހީދުވެގެން ދިޔައީ ރާއްޖޭގެ ނަން ރަންއަކުރުން ފަވާލާފައެވެ. އެ ހުރިހާ ބޭކަލުންރާއްޖެއަށް ނަސްރު ހޯއްދަވައިދެއްވީ ވަރަށް ފުރިހަމަ ކަމާ އެކީގައެވެ. ނަމަވެސް އެދުވަހުގެ ބިރުވެރިކަމާ އެ ދުވަހުގެ ހަނދާންތައް ދިވެހިންގެ ލޯކުރިމަތިންފެންނާނެ ކަމާއިމެދު އެއްވެސް ޝައްކެއްނެތެވެ. އެހެންކަމުން މިއަދު އެ ބޭކަލުން އެވީ މަތިވެރި ޤުރުބާނީގެ އަގުވަޒަންކުރުމަކީ ކޮންމެހެން ކުރަންޖެހޭ ކަމެކެވެ.\nއެ ހާދިސާ ދިވެހި ތަރީޚުގައި ލިޔާނީ ކަޅު ސަފްހާތަކުގައެވެ. ބާޢީން ޢާޒީންނަށް ހަދަން އުޅޭ މީހުންނަށް އަޅުގަނޑު ދަންނަވާލަން އޮތީ ހަމަ އެންމެވާހަކައެއްކެވެ. "ގައުމާ މަގެ ދީނާ މަގެ އަމްނާ ނުކުޅެއްޗޭ، ތާރީހު ބަލާ އެނގިތިބެ ޣައްދާރު ނުވައްޗޭ" އެވެ.


Sara miulhenee Vommuli Resort ga! – Iru\nޝާޝާ· 21 ޖަނަވަރީ 2021\nބޮލީވުޑްގެ ޒުވާން ބަތަލާ ސާރާ އަލީ ޚާން، ޗުއްޓީ ހޭދަކުރަން ރާއްޖެއަށް އައިސްފިއެވެ.\n25 އަހަރުގެ ބަތަލާގެ އިންސްޓަގްރާމްގައި އިއްޔެ ހިއްސާކުރި ފޮޓޯގައި ވާގޮތުން، އޭނާ ޗުއްޓީ ހޭދަކުރަމުންދަނީ ސެއިންޓް ރެޖިސް މޯލްޑިވްސް ވޮއްމުލި ރިސޯޓުގައެވެ. ސާރާ އެ ރިސޯޓުގެ މޫދު ކައިރީގައި ނަގާފައިވާ ފޮޓޯތަކަށް ވަނީ 1 މިލިއަނަށްވުރެ ގިނަ ލައިކު ލިބިފައެވެ.\nސާރާ ވަނީ މީގެ އަހަރެއްހާ ދުވަސް ކުރިން ވެސް ރާއްޖެއަށް ޗުއްޓީ ހޭދަކުރަން އައިސްފައެވެ. އޭރު އޭނާ އައީ މަންމަ އާއި ކޮއްކޮ އިބްރާހީމް އަލީ ޚާނާ އެކީ ކަމުގައި ވިޔަސް އެ މީހުން މި ފަހަރުގެ ދަތުރުގައި ބައިވެރިވި ކަމެއް ނޭނގެއެވެ.\nސާރާ ޗުއްޓީއަކަށް އައިސްފައި ވަނީ އިންޑިއާގެ ލޮކްޑައުންގެ ކުރިން ޝޫޓިން ފަށާފައި އޮތް ފިލްމު “އަތުރަންގީ ރޭ” ގެ ވަރަށް ގިނަ ދުވަސްތަކެއް ވަންދެން މެދުކެނޑިފައި އޮތުމަށް ފަހު އޭގެ މަސައްކަތް ވެސް މިދިޔަ މަހުގެ ތެރޭގައި ނިންމާލާފައި ވަނިކޮށެވެ. އުންމީދީ ބަތަލާގެ އެންމެ ފަހުގެ ފިލްމަކީ މިދިޔަ މަހު އެމެޒޯން ޕްރައިމް ވީޑިއޯ އިން ސްޓްރީމްކުރި ވަރުން ދަވަންގެ “ކޫލީ ނަމްބަރު 1” އެވެ.


"Maamui"gai jehifai thibba vadhaaee show thah!\n"މާމުއި"ގައި ޖެހިފައި ތިއްބާ ވަދާއީ ޝޯތައް!\nއޮލިމްޕަހުގައި އަޅުވައި މިހާރު އަޑުގަދަކޮށްލައިގެން އުޅޭ "މާމުއި" ގެ ހައުސްފުލް 15 ޝޯ އަށްފަހު ވަދާއީ ޝޯތައް އަޅުވަން ނިންމައިފި އެވެ.\nޕްރޮޑިއުސަރު، މުހައްމަދު އަލީ (މޮގާ) އަވަސް އަށް މައުލޫމާތު ދެއްވަމުން ބުނީ، މި ފިލްމަކީ މިއަހަރު ޑާކްރެއިން އިން ގެނައި ދެ ފިލްމުގެ ތެރެއިން "ގޮށްރާޅު" އަށްވުރެ މާ ބޮޑު ތަރުހީބެއް ލިބުނު ފިލްމެއް ކަމަށެވެ. ޑާކްރެއިން އިން މި އަހަރު ވަނީ ދެ ފިލްމެއް ސްކްރީނަށަ ގެނެސްދީފަ އެވެ. އެއީ ތަފާތު ދެ ޖޯންރާ އަކަށް އުފެއްދި ދެ ފިލްމު ކަމުގައި ވިޔަސް ބެލުންތެރިންގެ ތައުރީފު ލިބުނެވެ.\nޕްރޮޑިއުސަރު ބުނި ގޮތުގައި، ހައުސްފުލް ޝޯތައް ހުރި ކަމުގައި ވިޔަސް މި މަހުގެ 19 އިގެ ފަހުން އޮލިމްޕަސް ލިބޭ ގޮތެއް ނުވެ އެވެ. އަދި ފިލްމު ބަލާނެ މީހުން ތިއްބަސް ޖެހިފައި ވަނީ ވަދާއީ ޝޯތައް އަޅުވާށެވެ. އެގޮތުން، މި މިހާރު ވަދާއީ ޝޯތަކުގެ ޓިކެޓުތައް ވިއްކަން ފަށާފައިވާ ކަމަށެވެ.\n"މިހާތަނަށް އެޅުވި ހުރިހާ ޝޯ އެއްވެސް ހައުސްފުލް. މިހާރު ވެސް ހަމަ ވަރަށް ފުލްކޮށް މި ދަނީ. ފަހު ޝޯތަކުގެ ޓިކެޓުތައް ވެސް ވިކެމުން ދަނީ. 19 އަށްފަހު އޮލިމްޕަހުގައި ނުދެއްކޭ ނެތީ ހުއްޓާލަން މި ޖެހެނީ" މޮގާ ބުންޏެވެ.\nފިލްމުގެ އެންމެ ފަހު ޝޯ އަޅުވާނީ މި ހުކުރުގަަ އެވެ.\n"މާމުއި" ގެ އެންމެ ފަހުގެ ޝޯތައް މާލޭގައި ފަށަން ތައްޔާރުވަމުން ދާއިރު އަތޮޅުތެރޭގައި ވެސް މި ފިލްމަށް ތަރުހީބު ލިބޭ ކަމަށް ފާހަގަ ކުރި އެވެ.\nޑާކްރެއިން އިން މިހާތަނަށް އުފައްދާފައިވާ ފިލްްމުތަކުގެ ތެރެއިން މި ފިލްމަކީ އެ ޓީމުން އެންމެ ހަރަދު ކޮށްގެން އުފައްދާފައިވާ ފިލްމު ކަމަށް ޓީމުން ބުނެ އެެވެ. ތަފާތު މަންޒަރުތައް ހިިމަނާފައިވާ އިރު މުޅި ފިލްމުން ވެސް އެންމެ ބޮޑު ތަފާތެއް ދެއްކި ކަމަށް ގިނަ ބަޔަކު ބުނަނީ ފިލްމުގެ ސިނަމެޓޮގްރަފީ އެވެ.\nފިލްމުގެ ޕްރޮޑިއުސަރު މުހައްމަދު އަލީ (މޮގާ) އާއި އައިޝަތު ފުއާދު ތައުފީގު އުފެއްދި މި ފިލްމު ޑައިރެކްޓު ކުރީ އަލީ ޝިފާއު (ޗިއްޕެ) އެވެ. ސްކްރީންޕްލޭ ލިޔުނީ އައިޝަތު އާއި އަހްމަދު ތޮލާލެވެ. އަދި ސިނެމަޓޯގްރާފީގެ މަސައްކަތް ކުރީ ޗިއްޕެއާއެކު އަހްމަދު ޝިނާނެވެ.


Dhidhdhoo Gai Junior College Imaaraaiy Kuraane Faraatheh Hoadhany - Vaguthu\nދިއްދޫގައި ޖޫނިއާ ކޮލެޖް އިމާރާތްކުރާނެ ފަރާތެއް ހޯދަން އިއުލާން ކޮށްފި\nހއ. ދިއްދޫގައި ޖޫނިއާ ކޮލެޖް އިމާރާތްކޮށްދޭނެ ފަރާތެއް ހޯދަން އިއުލާން ކޮށްފިއެވެ.\nފިނޭންސް މިނިސްޓްރީއިން މިއަދު ނެރުނު އިއުލާނުގައި ބުނީ މި ބީލަމުގައި ބައިވެރިވެވޭނީ ޕްލޭނިންގ މިނިސްޓްރީގެ "އިމާރާތްކުރުމުގެ އަމަލީ މަސައްކަތްކުރާ ފަރާތްތަކުގެ ގަވާއިދު" ގައިވާ ގޮތުގެ މަތިން ރެޖިސްޓްރީވެފައިވާ ފަރާތްތަކަށެވެ.\n.މި ބީލަމުގައި ބައިވެރިވުމަށް 500ރ. ގެ ނޮން-ރިފަންޑަބަލް ރަޖިސްޓްރޭޝަން ފީއެއް ދައްކަން ޖެހޭނެއެވެ. މިނިސްޓްރީއިން ބުނީ ފައިސާ ބަލައިގަންނާނީ މިމިނިސްޓްރީގެ އޮންލައިން ޕޭމަންޓް ޕޯޓަލް - ބަނޑޭރި ޕޭ މެދުވެރި ކޮށް ކަމަށެވެ.\nމި ޕްރޮޖެކްޓުގެ ބިޑްސެކިޔުރިޓީގެ ގޮތުގައި 125،000ރ. ނުވަތަ އެ އަދަދާއި އެއްވަރަށް ޑޮލަރަށް ހުށަހަޅަން ޖެހޭނެއެވެ. ބިޑް ސެކިޔުރިޓީގެ މުއްދަތަކީ ބިޑު ހުޅުވާ ތާރީޚުން ފެށިގެން 148 ދުވަހެވެ.\n.ބީލަން ހުޅުވުން އޮންނާނީ މި މަހުގެ 31 ވަނަ ދުވަހުގެ ހެނދުނު 10:00 ޖަހާއިރު ފިނޭންސް މިނިސްޓްރީގެ ނެޝަނަލް ޓެންޑަރގެ ޖަލްސާކުރާ މާލަމުގައެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައި ކަމަށް މިނިސްޓްރީއިން ކޮށްފައިވާ އިއުލާނުގައި ބުނެފައިވެއެވެ.\nޖޫނިއަރ ކޮލެޖް ގާއިމްކުރާ ދެވަނަ ރަށަކީ ނ.ކެނދިކުޅުދޫއެވެ.\nމިއީ މަތީ ތައުލީމާއި ތަމްރީންގެ އާ ހަރުފަތަކަށް ގެންދިއުމަށް ކުރެވޭ ސިލްސިލާ މަސައްކަތްތަކުގެ ތެރެއިން ސަރުކާރުން ވަރަށް ބޮޑު އަހައްމިއްޔަތުކަމެއް ދީގެން ކުރަމުންދާ މަސއްކަތެއްކަންވެސް ހަޔާ އެޑިއުކޭޝަން މިނިސްޓަރ ޑރ އިބްރާހިމް ހަސަން ފާހަގަކުރެއްވިއެވެ.\nދިއްދޫ ޤުރުއާން މުބާރާތް ވަރަށް ފޯރިގަދަ، ގަދަ5ބައިވެރިން އިއުލާންކޮށްފި\nހއ.އަތޮޅަށް ހުޅުވާލައިގެން ދިއްދޫގައި ލައިފްގާޑުން ތަމްރީނު ކުރަނީ\nއަންހެނުންގެ ދުވަހާއި ދިމާކޮށް ދިއްދޫގައި މަސްރޭހެއް ބާއްވަނީ\nޖެނުއަރީ 6, 2022 19:37\nޝުކުރިއްޔާ ރައީސް ޔާމީނު. މި ރަށުގައި ޖޫނިއަރ ކޮލެޖު އެޅުމުގެ ހުވަފެން ދައްކާފައި ވަނިކޮށް، މަނިކުފާނު މިނިވަންވެ އެކަމުގެ އަޑު އުފުއްލެވުމުން ސަރުކާރަށް ހޭލެވި އެކަމަށް އިޢުލާނު ކުރެވިގެން އެ ދިޔައީ. ޝުކުރިއްޔާ


SunOnline: Roadha Sihhath: Roadha aai kasrathu\nރޯދަ ސިއްހަތު: ރޯދައާއި ކަސްރަތު\nރިޔާޝް ރިޔާޒް 05 May 2021, 13:13\nމާލޭ އެކުވެނި ދުވާ ޓްރެކުގައި ބަޔަކު ދުވަނީ: މި ރޯދަމަހު ހަވީރު ގިނަ ބަޔަކު މާލޭ މަގުމަތީގައާއި އެކުވެނި ޓްރެކުގައި ދުވެލައި ކަސްރަތުކުރުމަށް ނުކުންނަމުން ދޭ -- ސަންފޮޓޯ/ ފަޔާޒު މޫސާ\nރޯދަމަހާއެކު ދުޅަހެޔޮކަމަށް އަންނަ ބަދަލާމެދު އަހަރެމެން އެންމެންނަށްވެސް ވިސްނެއެވެ. ކެއިންބުއިމުން މަނާވެގެން ގިނަވަގުތުތަކެއް ތިބުމާއި ދިރިއުޅުމުގެ ކަންކަން ބައްޓަންކުރުމަށް ގިނަ ވަގުތުތަކެއް އަވަދިނެތި އުޅެން ޖެހުމަކީ އެކަމަކަށް ވަރަށް ހަކަތަ ބޭނުންވާނެކަމެއްވެސް މެއެވެ. އެހެން މަސްމަހެކޭ އެއްފަދައިން މިމަހަކީވެސް ދުޅަހެޔޮކަމަށް ބަލައިގެން އުޅެންޖެހޭ މަސްވަރެއްކަން ޔަގީނެވެ.\nރޯދަމަހަކީ ހަމައެކަނި މީރުކޮށް ކައްކައިގެން ކެއުމަށް އޮންނަ މަހެއް ނޫނެވެ. އެެހެން ނަޒަރަކުން ބަލާނަމަ މި މައްސަރަކީ އެހެން މަސްމަހާ ހިލާފަށް ހެލިފެލިވެ އުޅުމަށް ގިނަ ފުރުސަތުތަކެއް ލިބޭ މަހެކެވެ. ތަރާވީހު ނަމާދާއި ދަމުނަމާދުގައި ހޭދަވާ ގިނަވަގުތު ތަކަކީ އޭގެ ސަބަބުން އަހަރުމެންގެ ހަށިގަނޑަށް ތާޒާކަމާއި އިތުރު ހިތްހަމަޖެހުމެއް ލިއްބައިދޭ މާތް އަޅުކަމެއްވެސްމެއެވެ.\nރަމަޟާންމަހު ކަސްރަތަށް ވަގުތު ހުސްކުރުމަކީ ނެތްކަމެއް ނޫނެވެ. ކޮންމެ މީހެއްވެސް އުފެދިފައި ހުންނަނީ ތަފާތުގޮތަށް ކަމުން އެމީހަކަށް ފަސޭހަ ވަގުތެއް ނުވަތަ ގޮތެއް އެނގުން މުހިންމެވެ. ކަސްރަތުކުރަން އެންމެ ރަނގަޅުވަގުތެއްކަމަށް ގިނަ ތަޖުރިބާކާރުންނާއި ޑަކްޓަރުން އިޖްމާއުވެފައިވާ ވަގުތަކީ ރޯދަވީއްލުމަށް ފަހުއެވެ. އެއީ ގިނަވަގުތުތަކެއް ނުކައި ހުރުމަށްފަހު ބޭނުންކުރެވޭ ކާބޯތަކެތީގެ ސަބަބުން ހަށިގަނޑަށް ބޭނުންވާ ހަކަތައާއި ބާރާއި ބުންވަރު އެގަޑީގައި ހަށިގަނޑަށް ލިއްބައިދޭތީއެވެ.\nރޯދަ ވީއްލައިގެން ކަސްރަތުކުރަން އުނދަގޫނަމަ، ރޯދަ ވީއްލުމުގެ ކުރިން ކޮންމެވެސް ކަހަލަ ކުޅިވަރެއް ނުވަތަ ކަސްރަތެއް ކޮށްލެވިދާނެއެވެ. ނަމަވެސް ހަށިގަނޑަށް ބުރަނުވާނެ ވަރަށް ކަސްރަތުގެ ވަގުތު ކުރުކުރުން އެއީ އޮތްގޮތެކެވެ. ރޯދައަށް ހުރެ ކަސްރަތުކުރުމުގެ ސަބަބުން އެކަސްރަތުގައި ބީވެގެންދިޔަ ހަކަތަ ރޯދަވީއްލުމާއިއެކު ހަށިގަނޑަށް ލިބިގެންދެއެވެ. ނަމަވެސް މިއީ އޭގެ ސަބަބުން ތިމާގެ މޫޑާއި ހަށިގަނޑުގައި ހުރި މަދު ހިތްވަރުކޮޅު ގެއްލި މެޓަބޮލިޒަމަށް އަސަރުކުރުވާ ކަމަކަށް ވާތީ އެއީ ގިނަ މީހުންނަށް ކުރުން އުނދަގޫކަމެއްވެސް މެއެވެ. އެހެންކަމުން އެންމެ ބުއްދިވެރި ގޮތަކީ އެމީހެއްގެ ހަށްޓަށް ފަސޭހަވާނެހެން ކަސްރަތަށް ކުޑަ ވަގުތުކޮޅެއް ހުސްކޮށްލުމެވެ.\nއަހަރުމެން ގުނަމުން މިދަނީ މިބަރަކާތްތެރި ރަމަޟާން މަހުގެ ފަހު ދުވަސްތައް ކަމުން، މި ދުވަސްވަރުގެ ބޭނުން އެންމެ ހެޔޮގޮތުގައި ހިފޭނެ ގޮތަށް ތިމާގެ ޑެއިލީ ޝެޑިއުލް ރާވާލުން ވަރަށް މުހިންމެވެ.


Column Olhun bolhun: Hileyvumun agu vazan nukurevun | Mihaaru\nސިނަމާލެ ބްރިޖް: ފީއެއް ނެގުމަކީ ކުރަން ޖެހޭ ކަމެއް --ފޮޓޯ/މިހާރު\n31 ޑިސެމްބަރ 2018 - 09:00 46 comments\nހުޅުލެ އާއި މާލެއާ ދެމެދު އެޅުނު ފާލަމަކީ، ވެރިކަމުން ދުރުކުރެވުނު ސަރުކާރުން އެގޮތް މިގޮތަށް ފައިސާ ހޯދައިގެން ކުރި އަގުބޮޑު މަސައްކަތްތަކުގެ ތެރެއިން އެއް މަސައްކަތެވެ. ބައެއް ފަންނީ ތަޖުރިބާކާރުން ބުނާ ގޮތުގައި ފާލަން އެޅުމުގައި ބައެއް ފަރާތްތަކުން ބުނާ ގޮތަށް މާ ބޮޑުތަން އަގުހެވެއް ނުކުރެވޭނެ އެވެ. އެހެން ނަމަވެސް ވިއްސަކަށް ފަންސަވީހަކަށް މިލިއަން ޑޮލަރުވަރު ކުޑަ ކުރެވިދާނެ ކަމަށް އެފަރާތްތަކުން ލަފާކުރެ އެވެ.\nހުޅުލެ އާއި މާލެއާ ދެމެދު އެޅި ފާލަން ކޮންމެހެން ވެސް ރިޔާސީ އިންތިޚާބުގެ ކުރިން ހުޅުވުމަށް އޭރު އޮތް ސަރުކާރުން ބޭނުންވި އެވެ. ރައްޔިތުންގެ ތާއީދު ހޯދުމަށެވެ. ރިޔާސީ އިންތިޚާބެއް ބޯމަތި ވެފައި އޮތުމާ އެކު، އިންތިޚާބީ ވަޢުދެއް ފުއްދުމުން ގިނަ ވޯޓު ލިބިދާނެކަމުގެ ބާރަކަށް ވެދާނެކަމަށް އޭރު ވެރިކަމުގައި އޮތް ސަރުކާރަށް ހީކުރެވުނީ ކަމަށް ވެސް ވެދާނެ އެވެ. މިހެންވުމުގެ ސަބަބުން، ފާލަން ހުޅުވާލެވުނީ، ފާލަން ބޭނުންކުރުމުގެ ކުރިން އަޅަން ޖެހޭ ރައްކާތެރިކަމުގެ ފިޔަވަޅުތައް ނުއަޅަ އެވެ. އޭރު ވެރިކަމުގައި އޮތް ސަރުކާރަށް ރިޔާސީ އިންތިޚާބު ކާމިޔާބު ނުވުމުން އެކަންކުރުން މުޅިން ދޫކޮށްލި އެވެ. އަލަށް ވެރިކަމަށް އަންނަ ބަޔަކު ފުރިހަމަ ކުރާނެ ކަމަށް ބުނެ އެވެ. އެހެންނަމަވެސް ވުޖޫދަށް ނުއަންނަ އިމާރާތްތަކެއްގައި ހުންނާނެ އެޕާޓުމެންޓުތަކެއް ވެރިފަރާތަކަށް ވާނެ ބަޔަކާ ހަވާލުކުރުން އާ ސަރުކާރާ ހަވާލުކުރާކަށް ބޭނުމެއް ނުވި އެވެ. މިހެންވުމާ އެކު ސީނުކަރަ އާއި ރާއްޖޭގެ އެކުވެރިކަމުގެ ފާލަމުގެ ރައްކާތެރިކަމުގެ ކަންތައްތައް ފުރިހަމަ ނުކުރެވި އޮތީ ރަނގަޅު ނިޔަތެއްގައި ކަމުގައި ބަލައިގަންނަން އުނދަގުލެވެ.\nފާލަން ހުޅުވުނު އިރު ފާލަމުގައި ދުވެލި ބެލޭނެ ކެމެރާ ހަރުކުރެވިފައެއް ނެތެވެ. ފާލަމުގައި އެއްޗެތި ދުއްވޭނެ ދުވެލި އެނގޭނެ ގޮތަށް ބޯޑު ބެހެއްޓިފައެއް ނެތެވެ. އެންމެ ކުޑަ މިނުން ފާލަމުގެ ކަންތައް ހަމައަކަށް އެޅެން ދެން ފާލަން ފެށޭ ހިސާބު ގަޔާއި ނިމޭ ހިސާބުގައި ގަވައިދާ ޚިލާފަށް ކަންތައް ކުރިޔަ ނުދިނުމަށް މީހަކު ހުންނަން ޖެހެ އެވެ. އަޅުގަނޑު އެއްބަސްވަމެވެ. ފާލަމަކީ ވަރަށް ކުޑަ ފާލަމެކެވެ. އެހެންނަމަވެސް ނިސްބަތުން، މިއަށް ވުރެ ބޮޑެތި ފާލަންތަކުގައި ކުށް ކުރާވަރަށް ވުރެ ގިނައިން ދިވެހި-ސީނު އެކުވެރިކަމުގެ ފާލަމުގައި ކުށް ކުރުން ގިނަވާނެ ކަމަށް ލަފާކުރެވެ އެވެ.\nއަޅުގަނޑުމެންނަކީ މުޅި ދުނިޔޭގައި ވެސް އެންމެ ލުއިކޮށް، ޚަރަދު ކުޑަކޮށް، ބުރަޔަކާ ނުލައި ޤާނޫނު ތަންފީޒު ކުރާ މީހުންނެވެ. މީގެ ފަހުން ވަކި ކަމެއް ނުކުރުމަށް ރޭޑިއޯ އިންނާއި، ޓީވީންނާއި ނޫސްތަކުގައި އިޢްލާނުކުރުމުން އެކަން ނިމުނީ އެވެ. ގަވައިދާއި ގާނޫނާ ޚިލާފްވާ މީހުންނާ މެދު ފިޔަވަޅު އެޅޭނެކަން އިޢްލާނު ކުރެ އެވެ. ހިފިއްޖެއްޔާ އެވެ.\nއަޅުގަނޑުމެންގެ މި ޖީލަކީ ވަރަށް ހުނަރުވެރި، ވިސްނުންތެރި ޒުވާނުންގެ ޖީލެކެވެ. ބައެއް ޒުވާނުން ބައެއް މީހުން ހިތްހަމަނުޖެހޭ ގޮތަށް ބައެއް ކަންތައްތައް ކޮށް ފާނެ އެވެ. އެކަމަކު އޭގެ މާނައަކީ ކަންކަން ކުރުމުގައި އެމީހުންގެ ކިބައިގައި ޢިލްމާއި ހުނަރާއި ކުޅަދާނަކަން ނުހުންނަނީއެއް ނޫނެވެ. އެމީހުންގެ ބައެއް ޚިޔާލަކީ އަޖުމަނުބެލި ހުންނަ ޚިޔާލަކަށް ވުމުން ބައެއް މީހުންނަށް ބަލައިގަންނަން އުނދަގޫވަނީ އެވެ. އެއްގަމުގެ ދަތުރުފަތުރުގެ ނިޒާމް ހަމައަކަށް އަޅުވަން އެ ފަންނުގެ ޢިލްމީ ތަޖުރިބާކާރު ޒުވާނުންގެ ބޭނުންކުރުމުގެ ވަގުތު އައިސް ޖެހިއްޖެ އެވެ.\nމި ކުޑަކުޑަ މާލޭގެ އެއްގަމުގެ ދަތުރު ފަތުރާ ބެހޭ ގޮތުން ފާއިތުވި ދުވަސްތަކުގައި ވަރަށް ގިނަ ގޯސްތައް ހެދިފައި އެބަ ހުއްޓެވެ. ރައީސްކަމާ އަވަލައިގެން އުޅުއްވި ވެރިއަކު (މިހާރު އޭގެ ބައިވަރު) ޓެކްސީ ޑުރައިވަރުންނާ ބައްދަލު ކުރައްވާ އެމީހުންގެ ހިތްހަމަޖައްސަން ވެގެން ގަވައިދާއި ޚިލާފަށް ޓެކްސީ ޕާކް ކުރުމުން ޖޫރިމަނާ ކުރުން މައާފް ކުރެއްވި އެވެ. ދެން ވަޑައިގެންނެވި ވެރިޔާ ގަރާޖެއް ނެތި މަގުމަތީގައި ޕާކް ކުރުން ހުއްދަ ކުރެއްވި އެވެ. އެއަށް ފަހު މަގުމަތީގައި ޕާކް ކުރުން ހުއްދަ ކުރެއްވި އެވެ. އެންމެ ފަހުން ފެނިގެން ދިޔައީ ސީދާ ރިޔާސީ ވޯޓަކަށް ކުރި މަސައްކަތެކެވެ. އެއްލަކިން "ހޮސްޕިޓަލަށް ނުވަތަ ގަބުރުސްތާނަށް" ދިއުން ކަހަލަ ޕުރޮގްރާމް ހިންގުމެވެ. ގަވައިދާ ޚިލާފް ވެގެން ޕާކިން ޓިކެޓް ދީފައި ތިބި އެތައް ސަތޭކަ ބައެއްގެ ޖޫރިމަނާ މަޢާފްކުރި އެވެ. މިކަހަލަ ގޮތްގޮތަށް ވަގުތީ ފައިދާ އަކަށްޓަކައި ކަންތައް ކުރުމުން ގާނޫނާއި ގަވައިދު ތަންފީޒު ކުރަން ތިބޭ މީހުންގެ ހިތްވަރު އެލިގެންދެ އެވެ. ފޫނެތް ފަޔަކަށް ފެން ފުރަން ޖެހޭ ތީވެ އެވެ.\nއަޅުގަނޑުގެ ނަޒަރުގައި ހުޅުލެ އާއި މާލެއާ ގުޅުވައިދޭ ފާލަމުން ދަތުރުކުރާ އުޅަނދުތަކުން ފީއެއް ނަގަން ވީ އެވެ. މިހާރު ވެސް މާ ލަސްވެއްޖެ އެވެ. މިގޮތަށް ފީއެއް ނަގަން ޖެހެނީ ފާލަމަށް ކުރި ޚަރަދު ހޯދުމުގެ ބޭނުމުގައެއް ނޫނެވެ. އެއީ ދުވަހަކު ވެސް ލިބޭނެ ޚަރަދެއް ނޫނެވެ. ފީއެއް ނަގަން ފެށުމުން ފާލަން ބެލެހެއްޓުމުގެ ޚަރަދަށް ވެސް ކޮންމެވެސް އެއްޗެއް ލިބޭނެ އެވެ. ބައެއް ޚިދުމަތްތައް ހިލޭ ކުރުމުން އެފަދަ ޚިދުމަތްތައް ބޭނުންކުރާ މީހުންނަށް ގިނަ ފަހަރަށް އެ ޚިދުމަތުގެ އަގު ވަޒަން ނުކުރެވެ އެވެ. ހުޅުމާލެ އާއި މާލެއާ ގުޅުވައިދޭ ފާލަމުން ފީ ނެގުން ލަސްކުރުމުން ފޭބި ސަރުކާރުން ޖެހި މަޅީގައި އާ ސަރުކާރުން ރަނގަޅަށް ޖެހުނީ އެވެ.\nއަޅުގަނޑަކީ އާއްމުންނަށް ފާލަން ހުޅުވާލީއްސުރެ ކޮންމެ ދުވަހަކު ކަހަލަ ގޮތަކަށް ފާލަން ބޭނުންކުރާ މީހެކެވެ. އެކަމަކު އަޅުގަނޑު ފާލަމަށް އަރަނީ ވަރަށް ހެނދުނާ އެވެ. ދުއްވާ އެއްޗެއްގައެއް ނޫނެވެ. މިހެންވުމާ އެކު ފާލަމުގެ ކަންތައްތައް އަޅުގަނޑަށް ވަރަށް ރަނގަޅަށް ފެނެ އެވެ. ކަމާ ބެހޭ ފަރާތްތަކުގެ ވިސްނެވުމަށް ގެންނަން ޖެހޭ ބައިވަރު ކަންތައްތައް ފެނެ އެވެ. ޢާއްމު ރައްޔިތުންގެ ރައްކަލަކަށެވެ. މޮޓޯސައިކަލް ހުއްޓާލާފައި ފާލަމުގެ ދަގަނޑުގެ މައްޗަށް ކޮއްޅަށް އަރައިގެން ފޮޓޯ ނެގި ދުވަހު ވެސް ފާލަންމަތީގައި އަޅުގަނޑު ހުރީމެވެ. ސޯޝަލް މީޑިއާގަ އާއި ނޫސްތަކުގައި މަޝްހޫރުވެގެން ދިޔައީ އެކަން އެ ގޮތަށް ކުރާ ތާ ތިން ވަނަ ދުވަހު މީހަކު ނެގި ފޮޓޯއެކެވެ. ދެވަނަ ދުވަހު އެމީހުން ފާލަމުގެ ދަގަނޑަށް އަރަނިކޮށް ފުލުހުންގެ ސައިކަލެއް ވެސް ކައިރިން ލާފައި ދިޔަ އެވެ. ފަހަތުގައި އެހެން ފުލުހަކު ވެސް އިނެވެ. އޭނާ ފަހަތް ބަލައިލި ވެސްމެ އެވެ. އަދި ހިނިތުންވެލި އެވެ. އެ ހިނިތުންވުމަކީ ފަތިހުގެ ރީތި މަންޒަރު ފެނިގެން ވި ހިނިތުންވުމެއް ކަމެއް ނުވަތަ ދަގަނޑު މައްޗަށް މީހަކު އަރައިގެން ހުރި ތަން ފެނިގެން ވި ހިނިތުންވުމެއް ކަމަށް ދަންނަވާކަށް ނޭނގެ އެވެ.\nފުރަތަމަ ދުވަހު ދަގަނޑުގެ މައްޗަށް އަރާ ފޮޓޯ ނެގީ "ޓައިޓޭނިކް" ފިލްމުގައި މޫދަށް ބަލަހައްޓައިގެން ހުރެ ދެ އަތް ފުޅާކޮށްގެން ހުރި ގޮތަށެވެ. އެއީ ތަންކޮޅެއް ވައި ބާރު ފަތިހަކަށް ވުމާ އެކު އެކަން ކުރި މީހާއަށް "ޓައިޓޭނިކް"ގެ އިޙްސާސްތައް ވުމަކީ އެކަށީގެންވާ ކަމެކެވެ. ނޫސްތަކުގަ އާއި ސޯޝަލް މީޑިއާގައި ދަގަނޑުގެ މައްޗަށް އަރާ ހުއްޓާ ނެގި ފޮޓޯ ޝާއިޢު ކުރުމުގެ ފަހުން އެ ގޮތަށް ފޮޓޯ ނަގާތަނެއް ނުފެނެ އެވެ. އެހެންނަމަވެސް "ހައި ޖަހާލަން" ފާލަން މަތީގައި، ސައިކަލް މަޑުކޮށްގެން ތިބޭތަން ފެނެ އެވެ. އަދި ބައެއް ފަހަރު ސައިކަލުން ފައިބައިގެން ފާލަންމަތީގައި ތިބެ ވާހަކަ ދައްކާތަން ވެސް ފެނެ އެވެ.\nފާލަން އަލަށް ހުޅުވި ދުވަސްކޮޅުގައި، މާލެ އިން ފާލަމަށް އަރާ ހިސާބުގައި ފުލުހަކު ހުއްޓެވެ. ފަހުން ވެސް ފުލުހަކު ހުރެ އެވެ. އެކަމަކު އަޅުގަނޑު ދާ ވަގުތުގައި އޭނާ އިންނަތަން ފެންނަނީ ފުލުހުން ވަދެ ތިބޭ ފުލުސް-ފޮށިގަނޑުގެ ތެރޭގަ އެވެ. އަޅުގަނޑަށް އަބަދުވެސް ފެނިފައި ވަނީ އޭނާ، އޭނާގެ ފޯނަށް ބަލަހައްޓައިގެން އިންނަ ތަނެވެ. (އެކަމަކު މިއަދު މި ލިއުން ލިއާ ދުވަހު އޭނާ ފާލަމުގެ ކުރިމަތީގައި އެބަ ހުއްޓެވެ). ކުރިސްމަސް ދުވަހުގެ ކުރީ ދުވަހު، ފުލުސް އިންނަ ފޮއްޓާ މާ ދުރު ނޫން ހިސާބަކުން މައި މަގުގެ މެދުން، ފަލަ، ވަރުގަދަ ފިރިހެނަކު ފުރަތަމަ ދުވެފައި، ފަހުން ހިނގާފައި އަންނަތަން ފެނުނެވެ. އެ ވަގުތު، "ހައިވޭ" ގައި، އެ ގޮތަށް އަންނާނެ ކަމަށް ލަފާކުރެވެނީ މަސްތެއްގައި ހުރި މީހެކެވެ. ނުވަތަ ސިކުނޑި ރަނގަޅު ނޫން މީހެކެވެ. ހަމަ މީހަކަށް ވިޔަސް ހަމަ މީހެއް ކަމަށް ބަލައިގަންނަން އެ މަންޒަރު ފެނުނު މީހުންނަށް އުނދަގޫ ވާނެ އެވެ. ފާލަމުގެ ކުރިމަތީގައި މަގު ބަލަހައްޓާ މީހަކު ހުރި ނަމަ އެމީހަކަށް އެތަން ފެނުނީހެވެ. އަދި ބޭނުންވެއްޖެ ހިނދެއްގައި ފިޔަވަޅު ވެސް އެޅުނީހެވެ.\nފާލަމުގެ ހިނގާ ސަރަހައްދުގައި އެކިއެކި ހިސާބުގައި ފާލަން ބެލެހެއްޓުމުގެ މަސައްކަތުގައި އުޅޭ މީހުން، ފާލަން ބޭނުން ކުރާ މީހުން ހިނގިޔަ ނުދިނުމަށް ބެރިކޭޑު ނުވަތަ ހުރަސް ބަހައްޓާފައި ހުރެ އެވެ. ފާލަމުން ހިނގާ މީހުންގެ ތެރެއިން ބައެއް މީހުން އެ ހުރަސް ދުރުކުރުމަށް ފަހު ހިނގުން މަނާ ސަރަހައްދު ފަހަނައަޅައި ދެ އެވެ. މިހެންވުމުން މަސައްކަތް ކުރާ މީހުންނަށް އުނދަގޫވާތީވެ އެމީހުން ބެރިކޭޑް ބަހައްޓަން ފެށީ އައްސާފަ އެވެ. އަދި ފުލުހުން ގެންގުޅޭ ވައްތަރުގެ ޓޭޕްތައް އޮޅަ އެވެ. އެ ވަރުން ވެސް ބެރިކޭޑް ދުރުކުރުމަށް ފަހު ހުރަސްކުރާ މީހުންނަށް ހުއްޓުމެއް ނައުމުން ބެރިކޭޑް ދަގަނޑުގައި އައްސާފައި ބެހެއްޓީ ބޮޑު ހިލިހިލާގަނޑަކުންނެވެ. އަދި ބޮޑެތި ގުދަނުގައި ލާފައި އޮންނަ ވައްތަރުގެ ތަޅެއް ލާފައި ވެސް އޮތެވެ. ބެރިކޭޑް ދުރުކޮށް ފައި ދަނީ "ޕާޓޭން" ނޭ ބައެއް މީހުން ކިޔާ ވައްތަރުގެ ޒުވާނުންނެއް ނޫނެވެެ. "ހަރު، ރަނގަޅު" މީހުންނޭ ހީވާ ކަހަލަ މީހުންނެވެ.\nވަރަށް ރީތި ދުވަހެކެވެ. އެހެން ދުވަހާ ޚިލާފަށް ވަރުނުލާ ރާޅުގަނޑުގެ އަޑު ގަދަ އެވެ. އަރަމުން އަންނަ އިރުގެ ދޯދި ރާޅުގެ ހުދު ފޮނަށް އެޅުމުން މުޅި ލޮނުގަނޑު އޮތީ ދިއްލިފަ އެވެ. ވަރަށް ކައިރިން ކޯމަސް އައިނެއް ފުއްމަމުން ދާތަން ވެސް ފެނުނެވެ. މާލެ އިން ފާލަން ފެށޭ ހިސާބުގައި އޮންނަ ކުޑަ ގޮނޑުދޮށުގައި ޒުވާން އަންހެން ކުއްޖަކު ގުދުވެގެން އޮތް ތަން ފެނުނެވެ. އަޅުގަނޑު ފުރަތަމަ ހީކުރީ އޭނާ ރީތި ފޮޓޯއެއް ނެގުމަށް މަސައްކަތް ކުރަނީ ކަމަށެވެ. އެކަމަކު އޭނާ ގުދުވެގެން އޮވެ އެއްޗެތިތަކެއް ހޮވަން ފެށުމުން އަޅުގަނޑަށް ހީކުރެވުނީ އޭނާ ރިނދަލި ނުވަތަ ބޮލި ހޮވަނީ ކަމަށެވެ. އެ ކުއްޖާ ހޮވީ ކުންޏެވެ. ކުނި ހޮވުމަށް ފަހު އަޅަމުން ގެންދިޔައީ އޭނާގެ އަތުގައި އޮތް ކޮތަޅަކަށެވެ. މާޝާ ﷲ!! އަޅުގަނޑުގެ ހިތަށް އެރި އެވެ. މިއަދު އަޅުގަނޑުގެ ދުވަސް މި ފެށުނީ ވަރަށް އުފާވެރި ހެނދުނަކުންނެވެ.\nއިތުރު ލިޔުންތައް ސިނަމާލެ ބްރިޖު ކޮލަމް އޮޅުންބޮޅުން ޓްރެފިކް ގަވާއިދު


ހެންވޭރު ސަލްމާން މިސްކިތުގެ ސަރަހައްދުގައިވާ ޕާކިން ޒޯން ކުއްޔަށް ދޫކުރުމާ ބެހޭ\nމާލެސިޓީގެ ހެންވޭރު ސަލްމާން މިސްކިތުގެ އުތުރު ފަރާތުގައިވާ ޕާކިންގ ޒޯންގަ ފީދައްކައިގެން ހަތަރު ފުރޮޅުލީ އުޅަނދު ޕާކުކުރުމަށް އެދި ހުށަހެޅުމުގެ ފުރުޞަތު 22 ނޮވެމްބަރ 2020 ވަނަ ދުވަހު މެންދުރު 13:00 ން ފެށިގެން ހުޅުވާލާނެއެވެ. މި ޒޯނުން 57 ޕާކިން ސްލޮޓް ދޫކުރުމަށް ހަމަޖެހިފައިވަނީ މަހަކު 3000 ރުފިޔާއަށެވެ. މިޒޯނުން ޖާގަ ދެވޭނީ ކާރަށާއި 350 ކިލޯއަށް ވުރެ މަތިނޫން ޕިކްޕަށެވެ. މި ޒޯނުތަކަށް އެދޭނީ މިކައުންސިލްގެ ވެބްސައިޓް www.malecity.gov.mv ގައިވާ މިކަމަށް ޚާއްސަކޮށް ޤާއިމްކޮށްފައިވާ "ޕާރކިންގ" ޕޯޓަލް މެދުވެރިކޮށެވެ.\nއެޕޯޓަލުން ޕާރކިންގ ޒޯންގެ ޖާގައަށް އެދޭފަރާތްތައް ފުރަންޖެހޭ މަޢުލޫމާތާއި ހުށަހަޅަންޖެހޭ ލިޔުންތައް އަދި އަމަލު ކުރަންޖޭހޭ ގޮތް މިޕޯޓަލްގައިވާ ޕާރކިންގ އުސޫލުން އެނގެން އޮންނާނެއެވެ. އަދި މަޣުލޫމާތު ފުރިހަމަކޮށް ހުށަހަޅާ ފަރާތްތަކަށް ޖާގަހުސްވަންދެން ޖާގަ ކަށަވަރުވަމުންދާނެއެވެ. ޕާރކިންގ އުސޫލާއި ޚިލާފަށް ހުށަހަޅާފަރާތްތަކުގެ ހުށަހެޅުންތައް ކެންސަލްވާނެއެވެ.\n22 ނޮވެމްބަރ 2020 އިން ފެށިގެން މާލެ ސިޓީ ކައުންސިލުން ދޫކުރަން ހަމަޖެހިފައިވާ ޕާކިންގ ޒޯންގެ ޖާގަތަކާއި ހުސްވަމުންދާ ޖާގަތައް ކައުންސިލްގެ ވެބަސްއިޓްގައިވާ ޕޯޓަލުން ފެންނަން ހުންނާނެއެވެ. ޖާގަތައް ޕޯޓަލަށް އަޕްލޯޑުވަމުންދާ ވަރަކަށް، ޖާގަތައް ހޯދަން ބޭނުންވާ ފަރާތްތަކުން ޕޯޓަލް މެދުވެރިކޮށް ޖާގަތަކަށް ހުށަހެޅޭނެއެވެ.\nވީމާ، މިކަން ޢާންމުކޮށް އަންގާ އިޢުލާންކުރީމެވެ.